ހުލާސާކޮށް އިއްޔެ: އުނގޫފާރުގެ ނުރައްކާތެރި ނެރު ބަދަލު ކުރުން\n14 ޖަނަވަރީ 2022 - 08:10 0\nއުނގޫފާރު ނެރަށް އެރި ތެޔޮ ބާޖެއް: އުނގޫފާރު ބަނދަރު 2014 ގައި ހެދި ފަހުން ފަސް ވަރަކަށް އެކްސިޑެންޓު ދިމާވެއްޖެ -- ފޮޓޯ: ރަށު ކައުންސިލް\nރ. އުނގޫފާރު ނެރު މިހާރު ހުރިތަނުން އެހެން ސަރަހައްދަކަށް ބަދަލު ކުރުމަށް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީއާ ހަވާލު ކުރީ އިއްޔެ އެވެ.\nޖުމްލަ 210 ދުވަހުގެ ތެރޭގައި ނިންމާ ގޮތަށް އެމްޓީސީސީއާ އެ ޕްރޮޖެކްޓު ހަވާލު ކުރީ 18.5 މިލިއަން ރުފިޔާ އަށެވެ. އެ މަސައްކަތުގެ ތެރޭގައި ބަނދަރާއި ނެރު ފުން ކުރުމާއި 162 މީޓަރުގެ ބޭރު ތޮށިލުން ހިމެނެ އެވެ. އަދި މުޅިން އާ ދެ ނެރުބައްތި ވެސް ޕްރޮޖެކްޓުގެ ތެރޭގައި ހަރުކުރަންޖެހެ އެވެ.\nއެމްޓީސީސީގެ ފަރާތުން އެ އެއްބަސްވުމުގައި ސޮއި ކުރެއްވީ އެ ކުންފުނީގެ ސީއީއޯ އާދަމް އާޒިމެވެ. އަދި ޕްލޭނިން މިނިސްޓްރީގެ ފަރާތުން އެ އެއްބަސްވުމުގައި ސޮއި ކުރެއްވީ ހައުސިން މިނިސްޓްރީގެ ޕާމަނަންޓް ސެކްރެޓަރީ ޒީނިޔާ ހަމީދެވެ.\nއުނގޫފާރަށް ވަންނަން އުޅުމުގެ ތެރޭގަ އާއި އެ ހިސާބުން ދަތުރުކުރަނިކޮށް ނެރުގެ ފައިކައްޓަށް އަރައިގެން މީގެ ކުރިން ކަނޑުމަތީގެ ބައެއް ހާދިސާތައް ވަނީ ހިނގައިފަ އެވެ.\nއުނގޫފާރު ބަނދަރާއި ނެރު\nއުނގޫފާރުގެ ބައެއް ރައްޔިތުން ބުނަނީ އުނގޫފާރު ނެރުން ވަނުން ނުރައްކާތެރި މަސައްކަތަކަށްވީ އެ ރަށުގައި ބަނދަރު ހެދި ފަހުން ކަމަށެވެ. އެ ރަށުގެ ބަނދަރު އެންމެ ފަހުން ހަދައި، ނިންމާފައި ވަނީ 2014 ވަނަ އަހަރުގެ ތެރޭގަ އެވެ. ބަނދަރު ހެދީ 48 މިލިއަން ރުފިޔާއަށެވެ.\nއުނގޫފާރު ބަނދަރު ކުރިން އޮތް ގޮތް: އެ ރަށުގެ އެންމެ ފުރަތަމަ ބަނދަރު 1996 ގައި ހެދީ ވެސް އެމްޓީސީސީގެ ފަރާތުން --ފޮޓޯ: ހުސެއިން އާސިފް\nއުނގޫފާރު ބަނދަރު މީގެ 25 އަހަރު ކުރިން އެންމެ ފުރަތަމަ ހަދާފައި ވަނީ ވެސް އެމްޓީސީސީގެ ފަރާތުންނެވެ. އެ ބަނދަރު ވަރަށް ބޮޑަށް ބާވެފައި ހުއްޓައ ތަނުގެ ބޮޑު ބައެއް 2009 ވަނަ އަހަރު އެ ރަށަށް އެރި އުދައިގައި ހަކާލުވި އެވެ.\nއުދަ އަރައިި، ބަނދަރު ހަލާކުވުމުގެ ސަބަބުން އެއިރު އަބަދު އޮންނަނީ ބަނދަރު މަރާމާތު ކުރަންޖެހިފަ އެވެ. އުދަ އެރި ފަހަރު ބަނދަރުގެ ބޭރު ތޮށިން ވެސް ބައެއް ވެއްޓި ވަރަށް ބޮޑެތި ގެއްލުވި އެވެ.\nއުނގޫފާރު ބަނދަރު ހެދިފަހުން ޖޫން 19، 2014 ގައި ބޯޓެއް ވަނީ އެ ރަށުގެ ނެރު މައްޗަށް އަރައިފަ އެވެ. "ފުޅަނގި" ބޯޓު އެ ރަށު ނެރަށް އެރީ މާލެއިން ފުރައިގެން ރ. އަތޮޅު އަލިފުއްޓަށް ދަތުރުކުރަމުންދަނިކޮށެވެ. އެ ބޯޓުގައި އެއިރު ފަސިންޖަރުން ވެސް ތިއްބެވެ.\nމުދާ އުފުލާ ދޯންޏެއް، ގާތްގަނޑަކަށް 80 ބަސްތާ ސިމެންތި އާއި 1000 ގަނޑު ޓިނާއި އެ ނޫން ވެސް ތަކެތި ހިފައިން ރ. އިފުރަށް ދަނިކޮށް ޖޫން 1، 2015 ގައި ވެސް އުނގޫފާރު ނެރުމައްޗަށް އެރި އެވެ.\nމުދާ ހިފައިނެ އިފުރަށް ދިޔަ ބޯޓު އުނގޫފާރު ނެރަށް އަރައިފަ: ނެރަށް އެރުމުގެ ވަރަށް ގިނަ ހާދިސާ ހިނގައިފި -- ފޮޓޯ: ފައިލް\nއޭގެ އަހަރެއް ފަހުން ޖުލައި 13، 2016 ގައި އެ ރަށު ނެރަށް ވަނީ ބާޖެއް އަރައިފަ އެވެ. ކޯސްޓްލައިނުގެ އެ ބާޖު ނެރަށް އެރީ ތެލުގެ ޝިޕްމަންޓެއް ޑެލިވާ ކުރުމަށް އުނގޫފާރަށް ވަންނަން އުޅުމުގެ ތެރޭގަ އެވެ.\nއުނގޫފާރު ނެރަށް އެރި ކޯސްޓްލައިނުގެ ބާޖު: އެ ބާޖު ވަނީ ހަމަ އެ ދުވަހު ފުންކޮށްފައި -- ފޮޓޯ: އުނގޫފާރު ކައުންސިލް\nއުނގޫފާރު ނެރުން ނިކުންނަން އުޅެނިކޮށް ޖޫން 18، 2019 ގައި ވެސް ލޯންޗެއް އެ ރަށު ނެރަށް އެރި އެވެ. އެއިރު ލޯންޗުގެ ފަޅުވެރިންނާއެކު އޭގައި 11 މީހުން ތިއްބެވެ.\nނެރުން ނިކުންނަނިކޮށް ބަންޑުންޖެހި ލޯންޗު: އެއިރު އެ ލޯންޗުގައި ބިދޭސީން ވެސް ތިބި -- ފޮޓޯ: ރަށު ކައުންސިލް\nއޭގެ ފަހުން ހަމަ އެ އަހަރު، އޯގަސްޓް 9، 2019 ގައި އެމްޓީސީސީގެ "ލީމާ" ނަމަކަށް ކިޔާ ކޮޅުވެއްޓިއެއް ވަނީ ހަމަ އުނގޫފާރު ނެރަށް އަރައިފަ އެވެ.\nމުހިންމު ބައެއް ހަބަރުތައް\nއެމެރިކާގެ ހިއުމަން ރައިޓްސް ވޮޗް ޖަމިއްޔާއިން ނެރުނު މިދިޔަ އަހަރުގެ ރިޕޯޓުގައި ސަރުކާރަށް ވަރަށް ބޮޑަށް ފާޑުކިޔާފައި ވަނީ އިއްޔެ އެވެ. ޓެރަރިސްޓުންނާ ދެކޮޅަށް އެކަށީގެންވާ ފިޔަވަޅު ނޭޅުމާއި ތިމާވެށި ހަލާކުވާ ގޮތަށް ސަރުކާރުން ޕްރޮޖެކްޓުތައް ހިންގަމުންދާ ކަމަށް އެ ރިޕޯޓުގައި ފާހަގަ ކުރި އެވެ.\nޔޫތު މިނިސްޓަރު އަހުމަދު މަހްލޫފްގެ މައްޗަށް ދައުލަތުން އުފުލާފައިވާ ހިޔާނާތްވުމުގެ ދައުވާގެ ޝަރީއަތް އަންނަ ހަފްތާގެ ތެރޭގައި ފަށާނެ ކަމަށް ނޫހުގައި ޖަހާފައި ވަނީ އިއްޔެ އެވެ. އޭނާގެ މައްޗަށް ދައުވާ ކުރަނީ އެމްއެމްޕީއާރްސީގެ ފައިސާ އެކައުންޓަށް ވަދެފައިވާތީ އެވެ.\nޖިންސީ ގޯނާކޮށްގެން 2019 ވަނަ އަހަރު ވަޒީފާއިން ވަކި ކުރި ތިން މެޖިސްޓްރޭޓުންގެ މައްސަލަތައް އަދިވެސް ތަހުގީގުކޮށް ނުނިމޭ ކަމަށް ފުލުހުން ބުނީ އިއްޔެ އެވެ. ނަމަވެސް ވަރަށް އަވަހަށް ތަހުގީގު ނިންމާނެ ކަމަށް ފުލުހުން ބުނެ އެވެ.\nފާނައިގެ މަސްވެރިކަމާއި މަސްވެރިކަމުގެ އާދަތަކާ ބެހޭ ގޮތުން މި ނޫހުން ލިޔުނު ރިޕޯޓަކަށް މައުލޫމާތު ދެއްވަމުން ސިކްސް ސެންސާސް ރިސޯޓުގެ ސަސްޓެއިނިބިލިޓީ މެނޭޖަރު އާދަމް ތަލްހަތު (އެޑަމް) ވިދާޅުވީ:\n"ދުނިޔެއަކީ ވަށް ބޯޅައެއް. މި ބޯޅައިގަ ހިމެނޭ ގުދުރަތީ ވަސީލަަތްތައް ހުންނަނީ ހުސްނުވާ ގޮތަކަށް ނޫން. ފާނަ އަހަރުމެން ދިވެހި ކަނޑުން ބާނާފަ މި ވިއްކަނީ ޗައިނާ މީހުން ކާން. ޗައިނާ މާކެޓަކީ ހިނދޭނެ މާކަޓެއް ނޫން. އެކަމަކު ޗައިނާ މީހުން ކާން ބޭނުންވާ ވަރަކަށް މިތަނަކު މަހެއް ނެތް."\nއުނގޫފާރު ނެރު ބަދަލު ކުރުމުގެ މަޝްރޫއު ހަވާލު ކުރުމުގެ ހަފްލާގައި އެމްޓީސީސީގެ އާޒިމް އާއި ހައުސިން މިނިސްޓްރީގެ ޒީނިޔާ އަދި މަޖިލީހުގެ މެމްބަރު މުހައްމަދު ވަހީދު: އެމްޓީސީސީއާ އެ ޕްރޮޖެކްޓު ހަވާލު ކުރީ 18.5 މިލިއަން ރުފިޔާއަށް 200 ދުވަހުގެ ތެރޭގައި ނިންމާ ގޮތަށް -- ފޮޓޯ: ހައުސިން މިނިސްޓްރީ\n"ކްލައިމެޓް ޗޭންޖް އެޑެޕްޓޭޝަން ފޯ ސީ ޕޯޓްސް އިން ސަޕޯޓް އޮފް ދަ 2030 އެޖެންޑާ ފޯ ސަސްޓެއިނަބަލް ޑެވެލޮޕްމަންޓް"\nއެއީ އޮކްޓޯބަރު 2020، ގެ ތެރޭގައި ދެ ދުވަހަށް ކުރިއަށްގެންދިޔަ ޔުނައިޓެޑް ނޭޝަންސް ކޮންފަރެންސް އޮން ޓްރޭޑް އެންޑް ޑިވެލޮޕްމަންޓަށް، މޯލްޑިވްސް ޕޯޓްސް ލިމިޓެޑުގެ އައިޝަތު ޝިމްލާ ތައްޔާރު ކުރެއްވި ދިރާސާ ކަރުދާހެކެވެ.\nޝިމްލާގެ އެ ކަރުދާހުގައި ބުނެފައިވާ ގޮތުން މޫސުމަށް އަންނަ ބަދަލުތަކާހުރެ ރާއްޖޭގެ މުދާ އެތެރެ ކުރާ ބަނދަރުތަކަށް އޮތް ނުރައްކަލުގެ ވާހަކަ ވަނީ ދައްކައިފަ އެވެ. އަދި ތިމާވެއްޓާ އެކުވެރި ގޮތަކަށް ބަނދަރާއި އެ ނޫން ވެސް ތަރައްގީ ގެނައުމަށް ހުރި ގޮންޖެހުންތަކާމެދު ވަނީ ވާހަކަ ދައްކަވައިފަ އެވެ. އަދި ގުދްރަތީ ކާރިސާތަކުން ބަނދަރުފަދަ މުހިންމު އިންފްރާސްޓްރަކްޗާތަކަށް ލިބޭ ގެއްލުމަށް ވެސް ކަރުދާހުގައި އަލިއަޅުވާލާފައިވެ އެވެ.\nމެންބަރު މުހައްމަދު ވަހީދު - އުނގޫފާރު\nހުލާސާކޮށް އިއްޔެ: ވެކްސިނުގެ ތިން ވަނަ ޑޯޒު ޖަހަން ފެށުން


ސްޓެލްކޯއަށް 25 އަހަރު ފުރުމުގެ ރަސްމީ ޙަފްލާގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\nސްޓެލްކޯއަށް 25 އަހަރު ފުރުމުގެ ރަސްމީ ޙަފްލާގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n19 ޖޫން 2022، ރިފަރެންސް: SA/NRFN/2022/32\nގަދަކީރިތިވަންތަ اللَّـهُ سُبْحَانَهُ وَتَعَالَىٰގެ ކިބަފުޅަށް ޙަމްދާއި ޝުކުރުކުރަން. ކައުއިތުރު ނަބިއްޔާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَގެ ކިބަޔަށް ޞަލަވާތާއި ސަލާމް ލެއްވުން އެދި ދުޢާކުރަން. އަދި މި ޞަލަވާތާއި ސަލާމުގައި އެކަލޭގެފާނުގެ އާލު އަޞްޙާބުން ޝާމިލުކުރަން.\nސްޓެލްކޯގެ ޗެއަރމަން ބްރިގޭޑިއަރ ޖެނެރަލް ރިޓަޔަރޑް މުޙައްމަދު އިބްރާހީމްދީދީ، ސްޓެލްކޯގެ މެނޭޖިންގ ޑައިރެކްޓަރ އަޙްމަދު ޝަރީފް، ރައީސުލްޖުމްހޫރިއްޔާގެ އޮފީހުގެ މިނިސްޓަރ އަޙްމަދު ސަމީރު، ސްޓެލްކޯ ބޯޑުގެ މެންބަރުން، ޑެޕިޔުޓީ މެނޭޖިންގ ޑައިރެކްޓަރުން، އަދި ކުރީގައި ސްޓެލްކޯއަށް ޚިދުމަތް ކޮށްދެއްވާފައިވާ ޚިދުމަތްތެރިން، މެނޭޖްމަންޓް، އަދި ވަކިން ޚާއްޞަކޮށް ހީވާގި އެންމެހައި މުވައްޒަފުން؛\nއާދެ، އެންމެ ފުރަތަމަވެސް މިއަދު މި ފާހަގަކުރާ ސްޓެލްކޯއަށް 25 އަހަރު މި ފުރޭ މުނާސަބަތުގައި، ސްޓެލްކޯގެ މެނޭޖިންގ ޑައިރެކްޓަރަށާއި، ހީވާގި ހުރިހާ މުވައްޒަފުންނަށް ވަރަށް އިޚްލާޞްތެރިކަމާއެކު އަޅުގަނޑު ތަހުނިޔާ ދަންނަވަން. އަދި އަޅުގަނޑުގެ މި ހެޔޮއެދުމުގައި ސްޓެލްކޯއަށް ޚިދުމަތްކޮށްދެއްވި އެންމެހައި ފަރާތްތައް ހިމަނައި އެފަރާތްތަކަށްވެސް ތަހުނިޔާ އަރިސްކުރަން. އާދެ، ހަމައެއާއެކު ދިގު މުއްދަތެއްގައި އިޚްލާޞްތެރި ޚިދުމަތްތަކެއް ކުރައްވައިގެން އެކަމުގެ އަގުވަޒަން ކުރެވުނު ލިޔުން ހާސިލުކުރެއްވި އެންމެހައި ފަރާތްތަކަށްވެސް އަޅުގަނޑު ވަރަށް އިޚްލާޞްތެރިކަމާއެކު މަރުޙަބާ ދަންނަވައި، ތިޔަބޭފުޅުންގެ އެ މުހިންމު ޤައުމީ ޚިދުމަތަށް ޝުކުރު ދަންނަވަން.\nއާދެ، މި ފުރުޞަތުގައި މި ކުންފުންޏަށް ވަރަށް ދިގު މުއްދަތަކަށް އާދެ، އަޅުގަނޑަށް މަޢުލޫމާތު ލިބިފައިވާ ގޮތުގައި، ބައި ޤަރުނަށްވުރެ ދިގު މުއްދަތެއްގެ ޚިދުމަތް ކޮށްދެއްވާފައިވާކަން ފާހަގަކޮށް، ކުންފުނީގެ ކުރީގެ ޗެއަރމަން އަލްމަރުޙޫމް މުޙައްމަދު ރަޝީދަށް، ސުވަރުގޭގެ ދާއިމީ ނިޢުމަތް ލެއްވުން އެދި اللهُ سُبْحَانَهُ وَتَعَالَى ގެ ޙަޟްރަތުގައި ދުޢާ ދަންނަވަން. އާދެ، އެ މަނިކުފާނު ކޮށްދެއްވާފައިވާ މަސައްކަތަކީ، އަޅުގަނޑުމެން އެންމެން ހިތުގެ އަޑިން ބަލައިގަންނަ މަސައްކަތްތަކެއް. އާދެ، އެ މަނިކުފާނުގެ ދަރިފުޅު މިއަދު ވަޑައިގެން އިންނެވީތީ އަޅުގަނޑުމެންގެ ހެޔޮދުޢާ، ހެޔޮއެދުންތައް އަޅުގަނޑު އަދިވެސް އެއްފަހަރު ދަންނަވަން.\nއާދެ، އެނގިވަޑައިގަންނަވާނެ ކަރަންޓުގެ ޚިދުމަތަކީ މިއީ، މި ޒަމާނުގައި މިހާރު ސާފު ވައި ބޭނުންވާފަދަ ގޮތަކަށް އަޅުގަނޑުމެންނަށް ބޭނުންވާ އެއްޗެއް. އާދެ، ކަރަންޓާ ނުލައި އަޅުގަނޑުމެންނަށް 24 ގަޑިއިރު އުޅެންމިވަނީ ދަތިކަމަކަށްވެފައި. އާދެ، މިބޮޑު ޒިންމާ އަދާމިކުރެވެނީ އަޅުގަނޑު ގަބޫލުކުރާގޮތުގައި ވަރަށް ހީވާގި މަސައްކަތްތެރި ޓީމެއް އޮވެގެން.\nއާދެ، ސްޓެލްކޯގެ މަސައްކަތްތަކަށް ބަލާއިރު، މާލެއާއެކު މާލެކައިރީގައި، އިތުރު އަތޮޅުތަކުގައި، މި ޚިދުމަތް ދެމުން އެބަދޭ. ގާތްގަނޑަކަށް އިތުރު 35 ރަށެއްގައި ކަރަންޓުގެ ޚިދުމަތް ދެމުން އެބަދޭ. ހަމައެއާއެކު ފެނާއި، ނަރުދަމާ އަދި ފެނުގެ ޚިދުމަތް ދޭކަން އަޅުގަނޑު ފާހަގަކޮށް، ވަކިން ޚާއްޞަކޮށް މި ރަށްރަށުގައި މަސައްކަތްކުރައްވާ އެންމެހައި ފަރާތްތަކަށްވެސް އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަން.\nއާދެ، އަޅުގަނޑުމެން މީގައި ފާހަގަކޮށްލަންޖެހޭ ކަމަކީ، ހީވާގި ޓީމެއް މި އުފެއްދެނީ ވަރަށް ރަނގަޅު ލީޑަރޝިޕެއް އޮވެގެންކަން. އާދެ، ކުންފުނިތަކުގެ މެނޭޖްމަންޓަކީ ރަނގަޅު މެނޭޖްމަންޓަކަށް ވެއްޖެކަމަށްވަންޏާ، ދެން އޭގެދަށުން މަސައްކަތްކުރައްވާ މުވައްޒަފުން ވާނީ ވަރަށް އިޚްލާޞްތެރި، ރަނގަޅު އެފިޝަންޓް ބަޔަކަށް. އާދެ، އަޅުގަނޑަށް ހަމަ ފާހަގަކުރެވުނު ކަމެއް އަޅުގަނޑު ދަންނަވާލާނަން. އާދެ، އަޅުގަނޑަށް މަޢުލޫމާތު ލިބިފައި އޮތްގޮތުގައި ސްޓެލްކޯގެ މެނޭޖިންގ ޑައިރެކްޓަރކަން އެންމެ ދިގު މުއްދަތެއްގައި ކޮށްދެއްވާފައިވާ ބޭފުޅަކީ އަލްފާޟިލް ޢަބްދުލް ޝުކޫރު. އަޅުގަނޑުމެންނަށް އަޑު އިވިގެން ދިޔަ، މިހާރުގެ މުވައްޒަފުންވެސް އެބޭފުޅާގެ މަސައްކަތުގެ އަގު ވަޒަންކުރިކަން. އާދެ، އަޅުގަނޑު ދަންނަވާލަން ބޭނުންވަނީ، މަސައްކަތުގެ އަގު ވަޒަންކުރުމަކީ، ޚިދުމަތުގެ އަގުވަޒަން ކުރުމަކީ މިއީ، ވަރަށް މުހިންމުކަމެކޭ. ހިތްވަރުދިނުމަކީ މިއީ ވަރަށް މުހިންމުކަމެކޭ. އެކަންތައް އަޅުގަނޑަށް ސްޓެލްކޯގެ ތެރެއިން ފެނިގެންދާތީ ހަމަ އެކަން އަޅުގަނޑު ފާހަގަކޮށް އެ ވާހަކަ އަޅުގަނޑު މި ދަންނަވާލީ.\nއާދެ، އެނގިވަޑައިގަންނަވާނެ، ދިވެހިރާއްޖޭގެ ޤައުމީ ތަރައްޤީގައި އެސް.އޯ.އީ.ތަކުގެ ސަރުކާރުގެ ކުންފުނިތަކުގެ ދައުރު ވަރަށްބޮޑު. އަޅުގަނޑުމެންނަށް ރާއްޖޭގެ އެކި ހިސާބުތަކުން ފެނިގެން އެބަދޭ ކުންފުނިތަކުގެ މަސައްކަތްތައް. ކުންފުނިތަކުގެ މެނޭޖްމަންޓާއި ކުންފުނިތަކުގެ މުވައްޒަފުން ކުރަމުންދާ މަސައްކަތްތައް. އާދެ، އަޅުގަނޑު ތަފްސީލު ނުދެންނެވި ނަމަވެސް، އެކިއެކި ކަންތައްތައް، އެންމެ އަސާސީ ކަންތައްތަކުން ފެށިގެން ގޮސް، ރައްޔިތުންނަށް ބޭނުންވާ އެހެނިހެން ކަންތައްތައް ފޯރުކޮށްދިނުމަށްޓަކައި ރެޔާއި ދުވާލު، ދިވެހިރާއްޖޭގެ ސަރުކާރުގެ ކުންފުނިތަކުގެ މުވައްޒަފުން ވަރަށް ބުރަކޮށް މަސައްކަތް އެބަކުރޭ. އާދެ، މިއަދު އަޅުގަނޑުމެންނަށް މިލިބޭ ކާމިޔާބީއަކީ، ކުންފުނިތަކުން މިހިންގާ މަޝްރޫޢުތައް ކާމިޔާބު ކަމާއެކީ މި ނިންމާލެވެނީ އަޅުގަނޑު ދަންނަވާނީ މި ދެންނެވި ކުންފުނިތަކުން ކުރާ މަސައްކަތުންނޭ. ވަކިން ޚާއްޞަކޮށް އަތޮޅު ތެރޭގައި ރަށްރަށުގައި ކުރެވޭ މަސައްކަތްތައްވެސް އަޅުގަނޑު ފާހަގަކޮށްލަން. އާދެ، އެހެން އަޅުގަނޑު މި ދަންނަވާލީ އަޅުގަނޑުމެން މާލޭގައި ތިބޭއިރު ސީދާ ރަށްރަށުގެ ރައްޔިތުންނަށް ދުވަހުންދުވަހަށް ދިމާވާ ދަތިތައް އަޅުގަނޑުމެންނަށް ނުފެނުނު ނަމަވެސް، އަޅުގަނޑުމެންނަށް އެބަ އެނގޭ ލަފާފުރުމާއި، އަދި އެނޫން އެހެނިހެން ކަންތައްތަކުގައި ހުރި ދަތި ކަންތައްތައް. އެހެންވީމާ، މި ދެންނެވި ކަންތައްތައް ޙައްލުކުރުމަށްޓަކައި ސަރުކާރުގެ ސިޔާސަތު ތަންފީޒުކޮށް، ދިވެހިރާއްޖޭގެ ރައީސުލްޖުމްހޫރިއްޔާގެ ވަޢުދުތައް ފުއްދުމަށްޓަކައި ތިޔަބޭފުޅުން ތިޔަކުރައްވާ މަސައްކަތްތައް ފާހަގަކޮށް، ޖުމްލަކޮށް ރާއްޖޭގައި ހިމެނޭ ސަރުކާރުގެ ހުރިހާ ކުންފުނިތަކުގެ އެންމެހައި މުވައްޒަފުންނަށް އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަން.\nއާދެ، ސްޓެލްކޯގެ މަސައްކަތްތައް ހަމައެކަނި އޮތީ، މިރޭ މި ފެނުނު ކަންތައްތަކުގެ ތެރެއަކުނޫން. އަޅުގަނޑުމެންނަށް ވަރަށްބޮޑަށް ފެނިގެން ހިނގައްޖެ، ޚާއްޞަކޮށް މުޖުތަމަޢަށް ބޭނުންވާ ވަރަށްގިނަ މަސައްކަތްތަކެއް ސްޓެލްކޯއިން ކޮށްދެއްވަމުން ގެންދަވާތަން. ކުރީގެ މެނޭޖިންގ ޑައިރެކްޓަރ ޙަސަން މުޣުނީއާއެކުވެސް އަޅުގަނޑަށް ވަރަށް ގާތުން މަސައްކަތްކުރެވުނު. އަދި މިހާރުގެ މެނޭޖިންގ ޑައިރެކްޓަރ އަޙްމަދު ޝަރީފާއެކުވެސް މަސައްކަތް ކުރެވެމުންދާތީ، މިކަންތައް ވަރަށް ކައިރިން ފެންނަ މީހެއްގެ ގޮތުން އަޅުގަނޑު ހަމަ މިކަން ފާހަގަކޮށް، ޚާއްޞަކޮށް މުޖުތަމަޢަށް ބޭނުންވާ ކަންތައްތައް ތިޔަބޭފުޅުން ކޮށްދެއްވާތީ އަދި އެންމެ އެހީތެރިކަމާއި އަޅާލުން ބޭނުންވާ ފަރާތްތަކަށް އޯގާތެރިކަމާއެކު ތިޔަބޭފުޅުން ކަންތައްތައް ކޮށްދެއްވާތީ، އެކަންތައް ފާހަގަކޮށް، އަޅުގަނޑު ވަރަށް އިޚްލާޞްތެރިކަމާއެކު މުޅި މެނޭޖްމަންޓަށާއި މުވައްޒަފުންނަށް އަޅުގަނޑު ޝުކުރު އަދާކުރަން.\nއާދެ، އެނގިވަޑައިގަންނަވާނެ، އަޅުގަނޑުމެންނަށް އެއްވެސް ބަޔަކު ބާކީކޮށްގެން ޤައުމު ކުރިއަކަށް ނުގެންދެވޭނެ. އަޅުގަނޑުމެންގެ ތެރޭގައި ތިބި އެކިއެކި އެހީތެރިކަން ބޭނުންވާ، ޚާއްޞައެހީއަށް ބޭނުންވާ ފަރާތްތަކާއި އަދި ނުކުޅެދުންތެރިކަން ހުންނަ ފަރާތްތަކާއެކު އަޅުގަނޑުމެން މަސައްކަތް ކުރަން އެބަޖެހޭ. އަޅުގަނޑުމެންނަށް ފޯރުކޮށްދެވެން އޮތް ކޮންމެ އެހީތެރިކަމެއް އަޅުގަނޑުމެން މަސައްކަތުގެ މާޙައުލުގައި އަދި ވަކިން ޚާއްޞަކޮށް މިފަދަ ފަރާތްތަކަށް ފޯރުކޮށްދެން އެބަޖެހޭ. އަޅުގަނޑަށް މަޢުލޫމާތު ލިބިފައިއޮތް ގޮތުގައި، ސްޓެލްކޯގައި ގާތްގަނޑަކަށް 35 ވަރަކަށް ނުކުޅެދުންތެރިކަން ހުންނަ ފަރާތް މަސައްކަތް ކުރަމުންދޭ. އަޅުގަނޑުގެ ވަރަށްބޮޑު އެދުމެއް، އެފަރާތްތަކަށް ތިޔަބޭފުޅުން އެހީތެރިވުން. އޯގާތެރިވުން، އަޅައިލުން، ދަސްކޮށްދިނުން. އެނގިވަޑައިގަންނަވާނެ، ފުރާފުރިހަމަވެ ހުންނައިރުވެސް އެއްވެސް މީހަކީ އެންމެ ފުރަތަމަ ދުވަހު މަސައްކަތަށް ނުކުންނައިރު އެންމެ މޮޅު މީހަކަށްނުވޭ. އަޅުގަނޑުމެން ދުނިޔެއަށް އުފަންވަނީކީ މާގިނަ ޓެލެންޓްތަކަކާ އެކުގައެއްނޫން. އަޅުގަނޑުމެންނަށް ދަސްވާކަމެއް މި ދަސްވަނީ ހަމަފަހުން. ޚާއްޞަކޮށް މަސައްކަތުގެ މާޙައުލުން އަޅުގަނޑުމެންނަށް ދަސްވަނީ ވަރަށްގިނަ ކަންތައްތައް. އެ ކަންތައްތައް ދަސްވަނީ އަޅުގަނޑު ކުރިން ދެންނެވިފަދަ ޓީމެއް، ވަރކްފޯސްއެއް އޮވެގެން، އެކަކު އަނެކަކަށް އެހީތެރިވެދީގެން. އެހެންވީމާ، އަޅުގަނޑު މިއަދު ހަމަ ޚާއްޞަކޮށް ސްޓެލްކޯގެ މުވައްޒަފުން އަދި ހުރިހާ ކުންފުނިތަކުގެ ހުރިހާ މުވައްޒަފުންނަށް އަޅުގަނޑު ދަންނަވާލަން އޮތީ މިފަދަ ފަރާތްތަކަށް މަސައްކަތުގެ މާޙައުލުގައި ލިބިދޭންޖެހޭ ރައްކާތެރިކަމާއި، އެހީތެރިކަމާއި، ފަސޭހަކަން ތިޔަބޭފުޅުން ހޯއްދަވައި ދެއްވާށޭ.\nއާދެ، ވަރަށް ދަން ގަޑިއަކަށްވެސް ވެފައިވުމާއެކު، އަޅުގަނޑުގެ ވާހަކަކޮޅު ތަންކޮޅެއް ކުރުކޮށްލެވޭތޯ ބަލާނަން. އެހެންނަމަވެސް، ހަމަ ނިންމާލުމުގެ ކުރިން އަޅުގަނޑު ދަންނަވާލަން ބޭނުން، އަޅުގަނޑުމެންގެ ޤައުމުގައި، އެހެނިހެން މުޖުތަމަޢުތަކުގެ ތެރޭގައިވެސް ހުންނަ މައްސަލަތައް އެބަހުރި. ޚާއްޞަކޮށް އިޖުތިމާޢީގޮތުން އަޅުގަނޑުމެންނަށް މިއަދު ދިމާވެފައިވާ އެކިއެކި ގޮންޖެހުންތައް އަޅުގަނޑުމެންނަށް ޙައްލުކުރެވެން އޮތީވެސް، އެންމެން އެކުގައި މަސައްކަތްކޮށްގެން. އަޅުގަނޑު ހަމަ ފާހަގަކޮށްލަން ބޭނުން، މިގޮތުން މަސްތުވާތަކެތީގެ ވަބާ. އެނގިވަޑައިގަންނަވާނެ، އަޅުގަނޑުމެންގެ ޒުވާނުންގެ ވަރަށްބޮޑު ބަޔަކަށް މީގެ އަސަރުކޮށްފައި މިވަނީ. އަޅުގަނޑުމެން މުޅި ޤައުމު އެކީ ހުރިހާ އެންމެން އެކީ މަސައްކަތްކުރަން އެބަޖެހޭ، އަޅުގަނޑުމެންގެ ޒުވާނުންނަށް ފުރުޞަތުތައް ހޯދައިދީ އަނބުރާ މުޖުތަމަޢަށް ގެނައުމަށްޓަކައި. މި ފުރުޞަތުގައި އަޅުގަނޑު ހަމަ ފާހަގަކޮށްލަން ބޭނުން، ސްޓެލްކޯއިން މިހާރުވެސް މަސައްކަތްތަކެއް ކުރަމުންދާކަން މުޖުތަމަޢަށް މި ފަރާތްތައް ގެނެސް، މަސައްކަތް ދަސްކޮށްދީގެން، ވަޒީފާދީގެން، އެ ފުރުޞަތުތައް ހޯދައިދެން. މިއީ އަޅުގަނޑުމެންގެ ހުރިހާ ކުންފުނިތަކުންވެސް ކުރަންޖެހޭނެ މަސައްކަތެއްގެ ގޮތުގައި އަޅުގަނޑު ހަމަ ދަންނަވައި އެވާހަކަ ތިޔަބޭފުޅުންނާ ހަމަ ޙިއްސާކޮށްލަން.\nއާދެ، އެނގިވަޑައިގަންނަވާނެ އަޅުގަނޑުމެންނަށް ކޮންމެދުވަހަކު ދިމާވާ މައްސަލައެއް، މަގުމަތީގައި ހިނގާ ނުރައްކާތެރި އެކްސިޑެންޓްތައް. މުޅި ރާއްޖޭގައި ވަރަށް ހިތާމަވެރި ކަންތައްތައް އަޅުގަނޑުމެންނަށް ކުރިމަތިވަމުންދަނީ. މިއަހަރު މިހާތަނަށް 1150އަށްވުރެ ގިނަ އެކްސިޑެންޓްވަނީ ރާއްޖޭގައި ހިނގާފައި. ކޮންމެވެސް މީހެއްގެ އިހުމާލުން ފަރުވާކުޑަކުރެވުމުން ނުވަތަ ބަލަންޖެހޭ މިންވަރަށް ނުބެލުމުގެ ސަބަބުން މި ބާވަތުގެ ކަންތައްތައް އަޅުގަނޑުމެންނަށް ދިމާވަނީ. މިއީކީ ބަލިމަޑުކަމެއް ނޫން. މިއީ، އަޅުގަނޑުމެން ފަރުވާތެރިވެގެން މަގުމަތީގައި ދުއްވުމާއި ކަންތައްތައް ކުރުމުގައި އުޅެފި ކަމަށްވަންޏާ ސަލާމަތްވެވޭނެކަމެއް. ވަރަށްގިނަ މުވައްޒަފުން މަސައްކަތްކުރާ ކުންފުންޏަކަށްވުމުން، އަޅުގަނޑު ހަމަ ދަންނަވާލަން ބޭނުން، ތިޔަބޭފުޅުންވެސް މިކަންކަން ހުއްޓުވުމަށްޓަކައި ގަވާއިދަށް ހުރުމަތްތެރިކޮށް ހިތުމަށްޓަކައި ވީހާވެސް ބޮޑަކަށް މަސައްކަތްކޮށްދެއްވާށޭ. މިއީ، ޙަޤީޤަތުގައި ޤައުމަށް ދިމާވެފައި އޮތް ވަރަށްބޮޑު މައްސަލައެއް. މިކަމުން ސަލާމަތްވެވޭނީ ކޮންމެ މީހަކުވެސް، ކޮންމެ ފަރުދަކުވެސް އެމީހެއްގެ ޒިންމާ އަދާކޮށްގެން.\nއާދެ، އަޅުގަނޑަށް ހީވަނީ އަޅުގަނޑު ނިންމާލުމުގެ ކުރިން ފާހަގަކޮށްލަން ޖެހޭނެހެން، އެނގިވަޑައިގަންނަވާނެ، އަޅުގަނޑުމެންނަށް މި ފެނިގެންދިޔައީ ވަރަށް ދަތި ދުވަސްތަކެއް. ޚާއްޞަކޮށް ވޭތުވެގެންދިޔަ2އަހަރު ދުވަހަކީ ވަރަށް ދަތި އުނދަގޫ އަދި ދިވެހި ރައްޔިތުން ވަރަށްގިނަ ކަންތައްތަކެއް ތަޙައްމަލުކުރި ދުވަސްތަކެއް. އަޅުގަނޑު ދަންނަވާލަން އޮތީ، އަޅުގަނޑުމެންނަށް ލެއްވި ނަސީބެކޭ މިއަދު އަޅުގަނޑުމެންގެ ޒަޢާމަތުގައި މި ހުންނެވި ރައީސް، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ހުންނެވިކަން. އާދެ، ޤައުމު އަމާން ބަނދަރަކަށް ގެންދެވުމަށްޓަކައި އެމަނިކުފާނު އެކުރެއްވި ޙިކުމަތްތެރި މަސައްކަތަކީ އެއީ، އަޅުގަނޑަށް ހީވަނީ އަޅުގަނޑުމެން އެކަމުގެ އަގު ވަޒަންކޮށް އެމަނިކުފާނަށް ޝުކުރު އަދާކުރަންޖެހޭނެ ކަމެއްހެން. ޝުކުރިއްޔާ! ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް.\nއާދެ، އަޅުގަނޑު ނިންމާލުމުގެ ކުރިން އަދިވެސް އެއްފަހަރު ދަންނަވާލަން، މީހުންނަށް އޯގާތެރިވުމަށާއި، މީހުންނަށް އަޅައިލުމަށާއި، އެ ކުލުނު އަޅުގަނޑުމެންގެ ހިތުތެރޭގައި އަބަދުވެސް ބާއްވަން އެބަޖެހެއޭ. މީހުންގެ އަގު ވަޒަންކޮށް، މީހުންނަށް އަބަދުވެސް ހެޔޮގޮތްތައް ކިޔައިދިނުމަކީ، އެއީ އަޅުގަނޑުމެން ކޮންމެ މީހެއްގެވެސް ޒިންމާއެއްގެ ގޮތުގައި ދެކި، މި ދެންނެވިގޮތަށް އެހީތެރިވުމަށް އަޅުގަނޑު ތިޔަބޭފުޅުންނަށް ދަންނަވާލަމުން އަޅުގަނޑުގެ ވާހަކަކޮޅު ނިންމާލާނީ، އަޅުގަނޑަށް މިއަދު މިކަމުގައި ބައިވެރިވެވުނީތީ އަޅުގަނޑު ވަރަށް އުފާކުރަން. ދެން އަޅުގަނޑާ ގުޅޭގޮތުން ވަރަށް ހެޔޮ ބަސްކޮޅެއް ވިދާޅުވެ ދެއްވީ. ދެން އަޅުގަނޑު އަބަދުވެސް ގަބޫލުކުރަނީ އަޅުގަނޑުމެންގެ ތެރެއިން ހަމަ ކޮންމެ މީހެއްގެވެސް ޒިންމާއެއް އަޅުގަނޑުމެން ކަންތައްތައް ރަނގަޅަށްކުރަން މަސައްކަތް ކުރުން. އަޅުގަނޑު ގަބޫލުކުރަނީ އަޅުގަނޑަށް އަދިވެސް އެންމެ ރަނގަޅަށް ކަންތައްތައް ނުކުރެވޭކަމަށް. މިއަށްވުރެވެސް ރަނގަޅަށް ކަންކަން ދަސްކޮށްގެން އަޅުގަނޑަށްވެސް އަދި މަސައްކަތް ކުރެވޭނެކަމަށް.\nއާދެ، އަޅުގަނޑުގެ އުންމީދަކީ، ސްޓެލްކޯގެ ތިޔަބޭފުޅުން ތިޔަކުރައްވާ މަސައްކަތުގައި އަބަދުވެސް ކާމިޔާބު ލިބިގެންދިޔުން. اللهُ سُبْحَانَهُ وَتَعَالَى އަޅުގަނޑުމެން ދިވެހި ޤައުމާއި، ދިވެހި ރައްޔިތުންނަށް ފާގަތި، އުފާވެރި ދުވަސްތަކެއް މިންވަރު ކުރައްވާށި. ޝުކުރިއްޔާ!


Innamaadhoo In Raees Yameen Ah Vote Nula 20% Akee Lolah Nufenna Meehun: Falah\nފަލާހުގެ މަލާމާތް އިންނަމާދޫގެ އިދިކޮޅު ފަރާތްތަކަށް: އެއީ ލޮލަށް ނުފެންނަ ބައެއް\nއިންނަމާދޫއިން ރައީސް ޔާމީންއަށް %80 ވޯޓް ލާނެ، ދެން އުޅޭނީ ލޮލަށް ނުފެންނަ %20: ފަލާހު--\nހަބަރު | ސިޔާސީ | 28 އޯގަސްޓު 2018 |9ކޮމެންޓް\nރ.އިންނަމާދޫގައި ތިބި އިދިކޮޅު ފަރާތްތަކަށް ތާއީދު ކުރާ ފަރާތްތަކަށް އެ ދާއިރާގެ މެންބަރު އިބްރާހީމް ފަލާހު ފާޑު ވިދާޅުވެއްޖެއެވެ.\nއިންނަމާދޫގައި މިއަދު ވާހަކަ ދައްކަވަމުން ފަލާހު ވިދާޅުވީ ކުރިއަށް އޮތް އިންތިހާބުގައި އިންނަމާދުއިން ރައީސް އަބްދުﷲ ޔާމީނަށް 80 އިންސައްތަ ވޯޓު ހޯއްދަވާ ދެއްވާނެ ކަމަށެވެ. ބާކީ 20 އިންސައްތައަކީ އިދިކޮޅު ފަރާތްތައް ކަމަށާއި އެއީ ލޮލަށް ނުފެންނަ ބައެއް ކަމަށް ފަލާހު ވިދާޅުވިއެވެ.\nރައީސް ޔާމީން ބައިވެރިވެވަޑައިގެންނެވި އެ ޖަލްސާގައި ފަލާހު ވިދާޅުވީ އެރަށުގައި އާބާދީ 570 އަށް ވީނަމަވެސް ބޮޑު އަގުލަބިއްޔަތެއް ރައީސް ޔާމީނަށް ވޯޓު ލާނެ ކަމަށެވެ.\nއެޖަލްސާގައި ވާހަކަ ދައްކަވަމުން ފަލާހު ވަނި އިދިކޮޅު ކެންޑިޑޭޓް އިބޫއަށް ފާދު ވިދާޅުވެފައެވެ. އެގޮތުން އިބޫ އިންނަމާދޫއަށް ވެވަޑައިގެންނެވީ ސަރުކާރުން އެރަށަށް މިހާރު ވެސް ފުއްދައިދީފައިވާ ވައުދުތަކެއް ކަމަށް ފަލާހު ފާހަގަ ކުރެއްވިއެވެ.\nފަލާހު ވިދާޅުވީ ހަގީގަތުގައި ރައީސް ޔާމީން ކެމްޕޭން ކުރަން ނުޖެހޭނެ ކަމަށެވެ. ސަބަބަކީ ރާއްޖޭގެ ތަރައްގީގެ ގޮތުގައި ކެމްޕޭން ކޮށްދީ ނިންމާފައިވާ ކަމަށެވެ. އެގޮތުން އެއަތޯޅުގައި 15 ރިސޯޓް ހުޅުވާފައިވާކަން ފާހަގަ ކުރެއްވިއެވެ.\n"ލޯން ނަގަނީ ރައީސް ޔާމިންގެ ގެކޮޅު ހައްދަވާކަށް ނޫން. ބޭރަށް ދަަތުރު ކުރައްވާކަށް ނޫން. ލޯން ނަންގަވަނީ މުގައުމު ތަރައްގީ ކުރުމަށް. ތިން މަހުން ތިން މަހުން އެއާޕޯޓެއް އަޅުއްވާތަން އިދިކޮޅަށް ފެނޭތޯ؟ ރ. އަތޮޅުގައި 15 ރިސޯޓް ހުޅުވިތަން ފެނޭތޯ؟ ނުފެންނަންޏާ އަސަންދައިން ހިލޭ އައިނު ލިބޭނެ. އަޅުއްވާ!" ފަލާހު ވިދާޅުވިއެވެ.\nރިޔާސީ އިންތިޚާބު 2018: ވެރިޔަކު ހޮވުމަކީ މަސްއޫލިއްޔަތެއް\nއެމްއެމްޕީއާރުސީ ހިޔާނާތާ ގުޅޭ އިތުރު ރިޕޯޓެއް: ރައީސް ޔާމީންގެ ބައިވެރިވުން އޮތް\nއައިނު އަޅަންޖެހެނީ އެހެން މީހުންނެއްނޫން. އެއަރޕޯރޓުތައް އަޅަނީ ސަރުކާރުންނޫންކަން ނޭގޭވަރުގެ މީހުން ރައްޔިތުން ތަމްސީލުކުރަން މި އުޅެނީ. ގައުމުގަ ހުރި އެއްމެ އަގުބޮޑު ހަރުމުދާ މިގަރުނުގަ ދިވެހިންނަށް ނުލިބޭގޮތަށް ބިދޭސީންނަށް ދިނީމަ އެމީހުންގެ ބޭނުމަށް އަޅާ އެއަރޕޯޓުތަކެއް އެއީ. ސަރުކާރުން ލޯނުނަގައިގެން ހަދަނީ ވެލާނާ އިންޓަރނެޝަނަލް އެއަރޕޯޓު އެކަނި. ޒުވާނުންނަށް މިގައުމުގައި އޮތީ ފުޓުސަލްދަޑާއި ދަރަނި. މުހިއްމު ވަޒީފާތައްވެސް އޮތީ ތަންދޮރުނޭގޭ ސިޔާސީ މީހުންނަށާއި ބިދޭސީންނަށް.\nފަލާހު ލާރިކޮޅެއް ލިބުނީތަ ؟؟\nހަމަ އެފާޑު މީހުން ތިބެނީ ކަނުބަނދެގެން ބުރިޖަށް ވެސް އަރާނީ\nރަށެއްގެ ރައްޔިތުްނގެ ބަޔަކަށް ކަނަށް ބީތާއަށް ގޮވައިގެން ވޯތެއްނުލިބޭނެ. ބުރާންޗާ\nއާނ އެބައި ގަނޑުގަ ގިނަ ވާނީ އެވައްތަރު\nފަލާހަށް އެބުނެވުނި އިދިކޮޅަށް. ޔާމީނަށް ވޯޓުލާނީ ލޮލަށް ނުފެންނަ ކަންފަތަށް ނީވޭ ބައެއް. އެމީހުންނަށް އޭނަ ކުރާ ޣަައިރުޤާނޫނީ ކަންކަމެއް ނުފެނޭ، އެ ވާހަކަދެކެވޭ އަޑެއް ވެސް ނީވޭ. އެހެންވީމަ، އެމީހުން އޭނައަށް ވޯޓުލާނީ.\nއެރަށު މީހުން ކަނު ބަޔަކަށް ހަދާލީ ދޯ...


Konme candidate akee seytehtho? | Mihaaru\nމިނިވަން އިންސާފުވެރި އިންތިހާބަކަށް ގޮވާލައި، މިދިޔަ ރިޔާސީ އިންތިހާބު ތެރޭގައި މުޒާހަރާކުރަނީ. -- މިހާރު ފައިލް ފޮޓޯ\n17 ފެބުރުއަރީ 2019 - 08:08 8 comments\nމިދިޔަ ހަފުތާ ނިމުނީ ރާއްޖޭގެ ކަނޑުފަޅާއި ބިންތައް ވިއްކައިގެން ލިބުނު ބިލިއަން ރުފިޔާ އަމިއްލަ ބަޔަކު ކައި ހުސްކުރި ގޮތުގެ ކަޅާއި ހުދުގެ މަންޒަރަކުންނެވެ. އެ މަންޒަރު ކުލަކޮށްލެވޭ ވަރުގެ ތަހުގީގެއް ކޮށްފައި ނެތީ އެވެ. އެކަމަކު އެއާ އެކު އެއްބަޔަކު ނަޒާހަތްތެރިކަމުގެ މެޑަލް ޖަހައިގެން ދެން ތިބި ބަޔަކަށް ވަގަށް ގޮވުމުގެ ފޯރި ވެސް ގަދަވެއްޖެ އެވެ. އަޑުތައް ހުރި ގޮތަށް ބަލާއިރު މި ރާއްޖޭގައި ރިޝްވަތު ދިނަސް ހިފާނެ މީހަކު ވެސް ނެތް ފަދަ އެވެ.\nމި އަޑު މި ގަދަވީ ރައްޔިތުންގެ މަޖިލީހުގެ އިންތިހާބުގެ ފޯރިއާ އެކުގައި ކަމަށް ވުމުން، ދެފުށް ދެގޮތްކަމާއި ރިޝްވަތުގެ މޫތައް ހުރި ހިސާބު ވެސް ހާމަވެ އެވެ. އެހެންވެ މިއީ ރަނގަޅު ފިލާވަޅެކެވެ.\nރައްޔިތުންގެ މަޖިލީހަށް މެންބަރުން ހޮވަނީ ގާނޫނު ހަދާށެވެ. މަޖިލިސް މެންބަރުންގެ ޒިންމާ އަކީ އެއީ އެވެ. އެކަމަކު މަޖިލީހުގެ ގޮނޑި ކާމިޔާބުކުރަން ނިކުމެ، ގައުމޭ، ލޮބުވެތި ރައްޔިތުންނޭ ގޮވަމުން ހުށަހަޅަނީ ރިޝްވަތެވެ. ޒަމާނުންސުރެ މިކަން އޮތީ މިހެންނެވެ. އައިސް އަލަމާރި އާއި ދޮންނަ މެޝިނާއި އޭސީ އަދި ފައިސާ އަށް ވޯޓު ގަންނަން އެ އެއްޗެހި ބަހަނީ އެވެ. ކެންޑިޑޭޓުންގެ ނަމުގައި ފައުންޑޭޝަންތައް އުފަންވެ މިސްކިތްތަކުގައި ކާޕެޓް އަޅައިދީ ފުޓްސަލް ދަނޑުތައް ނިންމައިދީ ބޯޅަ ބަހައި ގޭގޭގެ ފެންބިލާއި ކަރަންޓު ބިލާއި ފޯނު ބިލް ދައްކައިދޭ ހިސާބަށް ވެސް މި ވަނީ ގޮސްފަ އެވެ.\nމި ވާހަކަ ކެންޑިޑޭޓުން އެ މީހުންގެ ކެމްޕޭން ޕްލެޓްފޯމްތަކުގައި އެ އިސްތިހާރުކުރަނީ ފަހުރުވެރިކަމާ އެކުގަ އެވެ. ސްކޫލަކަށް ނުވަތަ ޖަމިއްޔާއަކަށް ބޯޅަތަކެއް "ހަދިޔާ"ކޮށްފައި ފޮޓޯ ނަގައި އާންމުކޮށްފާނެ އެވެ. ސިމެންތި އާއި އޭސީ އާއި މިސްކިތު ކާޕެޓާއި ހެލްތު ކޭމްޕުތަކާއި ފާޑުފާޑުގެ "އެހީ" އާ އެކު ކެންޑިޑޭޓުން ފޮޓޯ އަށް ހުއްޓި އެ ތިބެނީ ކިހާ ފަހުރުވެރިކަމާ އެކުގައި ހެއްޔެވެ؟\nފަސާދައިގެ ތެރެއިން ހޮވާ މެންބަރު ވޯޓު ވިއްކިޔަސް، ގޮނޑި ވިއްކިޔަސް އެކަމާ ޝަކުވާ ނުކުރާށެވެ. އެއީ އަހަރެމެން ބޭނުންވި ގޮތެވެ.\nދާއިރާ ދެކެ މި ކެންޑިޑޭޓުން ލޯބިވާލެއް ހަމަ ބޮޑީ އެވެ. އެކަމަކު ދާއިރާގެ ހާލު ކުއްލިއަކަށް އެނގި، ބަނދަރުތަކާއި ފެނާއި ނަރުދަމާ އާއި ކަރަންޓާއި އެހެން ވަސީލަތްތަކަށް ބޭނުންވާ ވާހަކަ ގޮވައި މި ދުވަސްވަރު އެ ކަންކަން ކުރުމަށް މިލިއަނުން ހޭދަކުރެ އެވެ. އެކަމަކު އެއީ ވޯޓު ގަންނާކަށް ނޫނެވެ. ހަމަ ދާއިރާ ދެކެ އެ ވާ ލޯތްބަކުން ކޮށްދޭ ކަންކަމެވެ. ކޮރަޕްޝަނާއި ފަސާދައިގެ ކުޑަ ނަމަވެސް ކިލާ ކޮޅެއް މިއިން ބޭފުޅެއްގެ ފަސްބައިގައި ޖެހިފައިވާ ކަމަކަށް ނުވެ އެވެ.\nކުރިމަތިލާ ދާއިރާ އާއި އެ ދާއިރާގެ ރައްޔިތުން ދެކެ ވާ ލޯބީގެ ނަމުގައި ބަހަނީ ރިޝްވަތެވެ. ރައްޔިތުން ވެސް މި ތިބީ އެގޮތަށް ރުހި ގަބޫލުވެގެންނެވެ. ކޮންމެ ކެންޑިޑޭޓަކަށް ވެސް ދާއިރާގެ ރައްޔިތުން ދޭނީ ގަންނަންވީ ތަކެތީގެ ލިސްޓެކެވެ. ގޯލަށް ދާގަނޑެއް، ބޯޅައެއް، މިސްކިތަށް ކާޕެޓް، ކްލާސްރޫމުގައި ހަރުކުރަން އޭސީ، މިހެން ގޮސް ނަން ހުސްކޮށެވެ. އެ މީހުން ގަބޫލުކުރަނީ މިއީ ރިޝްވަތު ނެގުން ނޫން ކަމަށެވެ. ކެންޑިޑޭޓުން ކޮށްދޭން ޖެހޭ ކަންތައް ކަމަށެވެ. އެހެންޏާ ފަހެ، ކޮންމެ ކެންޑިޑޭޓަކީ މި ސާމާނު ވިއްކާ ސޭޓެއް ހެއްޔެވެ؟ ކެންޑިޑޭޓެކޭ ބުނާއިރަށް އެ ދިއްކޮށްލަނީ ގަންނަންވީ ތަކެތީގެ ލިސްޓެކެވެ.\nމިއީ އަހަރުތަކަކުން ބިނާވި ނުބައި އާދަކާދައެކެވެ. ރައްޔިތުންގެ މަޖިލީހުގެ ކޮންމެ މެންބަރަކީ ދާއިރާގެ އެންމެންގެ ވެލްފެއާ އޮފިސަރު ކަމަށް ހެދިގެން އުޅެގަތްގަތީނުން ވެސް ކަންނޭނގެ އެވެ. ރައްޔިތުންގެ ވެސް އެ ތިބީ އެގޮތަށް ގަބޫލުކޮށްގެންނެވެ. މަޖިލީހަށް ހާޒިރު ވިޔަސް ނުވިޔަސް، އޮއްޓަރެއް ހުރި ވާހަކައެއް ނުދެއްކިޔަސް، ބިލެއް ނުވަތަ އިސްލާހެއް ހުށަހަޅައިނުލިޔަސް ދާއިރާގެ މީހުން މާލެ އަންނަ ފަހަރަކު ސައިތައްޓެއް ދީ ބައެއް ޚަރަދުތައް ކޮށްދޭ ނަމަ އެއީ އެންމެ ރަނގަޅު މެންބަރެވެ. މަޖިލީހުގައި ވޯޓު ބީލަމަށް ލައިގެން އުޅުނަސް، ތިމާގެ މެންބަރަކީ ފައިސާ ފޮއްޗެއް ދިއްކޮށްލައި އުޅޭ މީހެއް ނަމަ އެއީ ބަރާބަރު މެންބަރުންނެވެ.\nއިންސާފުވެރި އިންތިހާބަކަށް ގޮވާލައި މުޒާހަރާކުރަނީ. -- މިހާރު ފައިލް ފޮޓޯ\nދާއިރާ އަށް ކޮށްދޭނެ ކަމަކީ، މަޖިލިސް ތެރޭ ދާއިރާގެ މަސްލަހަތު ހިމާޔަތްކޮށް ދާއިރާގެ ކުރިއެރުމަށް އިސްކަން ދީގެން މަސައްކަތްކުރުން ކަމަށާއި ފައިސާއެއް، ހަދިޔާއެއް ނުބަހާނެ ކަމަށް ގޮވާލައި އެ ގޮތުގައި ހިފަހައްޓަން ކެރޭނީ ކިތައް ކެންޑިޑޭޓުންނަށް ހެއްޔެވެ؟ ނުކެރޭނެ އެވެ. އޭރުން ނުހޮވޭނެ އެވެ.\nއެކަމަކު މަޖިލީހުން ގޮނޑި ހޯދަން އުޅޭ މީހުންނާއި ރައްޔިތުން ވެސް މި ގޮވަނީ ނަޒާހަތްތެރިކަމުގެ ވާހަކަ އެވެ. އެންމެން ބުނަނީ ވަގުންނަށް ނޫނެކޭ ކަމަށެވެ. ނުހައްގު މަންފާތައް ހޯދާ މީހުންނާއި ލިބިގަންނަ މީހުންނަށް ވެސް ޖާގައެއް ނެތް ކަމަށެވެ. މިއީ މިހެން ގޮވާ އަޑު އެންމެ ގަދަ ދުވަސްވަރެވެ.\nމެންބަރުކަން ހޯދަން ކެމްޕޭނު ކުރުމާއި ވޯޓު ހޯދުމުގެ ކަންކަން އޮތީ ރިޝްވަތުގެ ތެރޭގައިކަން އެއީ މީހަކު ނުދަންނަ ކަމެއް ނޫނެވެ. ކޮންމެ އިންތިހާބަކީ ރިޝްވަތު "ހަލާލު" މޫސުމަކަށް ހަދައިފި އެވެ. މިއިން އެއްވެސް ކަމަކީ ރިޝްވަތު ކަމަށް، މި މައްސަލަތައް ބަލަން އުފައްދާފައިވާ އިދާރާތަކުން ވެސް ބަލަނީއެއް ނޫނެވެ. މައްސަލަ ހުށަހެޅިޔަސް، ދުވަހަކު ވެސް ވީ ކަމެއް ނެތެވެ.\nމިހެން އޮތް އިރު، މި ފަސާދައިގެ ތެރެއިން ހޮވާ މެންބަރު ވޯޓު ވިއްކިޔަސް، ގޮނޑި ވިއްކިޔަސް އެކަމާ ޝަކުވާ ނުކުރާށެވެ. އެއީ އަހަރެމެން ބޭނުންވި ގޮތެވެ.\nއިތުރު ލިޔުންތައް ކޮލަމް ރައްޔިތުންގެ މަޖިލިސް އެންޓި ކޮރަޕްޝަން ކޮމިޝަން ކޮރަޕްޝަން އެމްއެމްޕީއާރްސީގެ ކޮރަޕްޝަން ރައްޔިތުންގެ މަޖިލީހުގެ އިންތިޚާބު 2019


Maruge adhabu: Dhekolhu baeh aduthakaai neygey baeh kankan | Mihaaru\nހުމާމް ސުޕްރީމް ކޯޓަށް ވައްދަނީ: މަރުގެ އަދަބު ތަންފީޒުކުރާނެ ކަމަށް ސަރުކާރުން ދަނީ ބުނަމުން -ފޮޓޯ/މިހާރު\nމަރުގެ އަދަބު: ދެކޮޅު އަޑުތަކާއި ނޭނގޭ ބައެއް ކަންކަން\n07 ޖުލައި 2016 - 09:38 41 comments\nޑރ. އަފްރާޝީމް އަލީގެ ގާތިލް ހުސައިން ހުމާމް މަރަން ކޮށްފައިވާ ހުކުމް ސުޕްރީމް ކޯޓުން ދެމެހެއްޓުމުން ކޯޓުތަކުގެ މަރުހަލާ މިހާރު އެވަނީ ނިމިފަ އެވެ. ދެން އޮތީ އެ ހުކުމް ތަންފީޒުކުރުމުގެ މަސައްކަތްތަކެވެ. ރާއްޖޭގައި 60 އަހަރަށް ފަހު އަލުން މަރުގެ އަދަބު ދޭން ފައްޓަވާނެ ކަމަށް ރައީސް އަބްދުﷲ ޔާމީން އިއްޔެ ވެސް ވަނީ ވިދާޅުވެފަ އެވެ. އެކަމަކު އަނެއްކޮޅުން އެކި ފަރާތްތަކުން ދަނީ އެކަމާ ވަރަށް ބޮޑަށް ދެކޮޅުހަދަމުންނެވެ.\nމިހާރު އޮތް ސުވާލަކީ ސަރުކާރުން ބޭނުންވިޔަސް އެކަން ކުރެވިދާނެ ހެއްޔެވެ؟ މަރުގެ އަދަބު ތަންފީޒުކުރުމާ ދެކޮޅަށް ދުނިޔޭގެ ޕްރެޝަރު ކިތައްމެ ބޮޑަށް އަޔަސް އެކަން ކުރައްވާނެ ކަމަށް ރައީސް ޔާމީން ވިދާޅުވުމަކީ އަދި އެކަން ކުރެވޭނެކަމުގެ ޔަގީންކަމެއް ނޫނެވެ. އެންމެ ފަހު ވަގުތު ވެސް އެކަން ހުއްޓުވުމުގެ ބާރު އޮތީ މަރުވި މީހާގެ ވާރިސުންނަށެވެ. އެންމެ ވާރިސަކު އެކަމާ، އެންމެ ފަހު ވަގުތު ދެކޮޅުހެދިޔަސް ސަރުކާރަށް ކުރެވޭނެ ކަމެއް ނޯންނާނެ އެވެ.\nވަރަށް ގިނަ ބަޔަކު ގަބޫލްކުރާ ގޮތުގައި ހުމާމަށް މަރުގެ އަދަބު ދޭނެ އެވެ. އެކަމަކު އަދަބު ތަންފީޒުކުރުމުގެ މަރުހަލާގެ މަސައްކަތްތަކެއް ސަރުކާރަކުން އަދި ނުފަށަ އެވެ. ގަވާއިދުގައި ބުނާ ކަންކަން ކުރިއަށް ގެންދާނެ ގޮތެއް ވެސް އަދި ނޭނގެ އެވެ.\nއުފައްދަން ޖެހޭ ކޮމެޓީ އަދިވެސް އެކުލަވައެއް ނުލާ\nމަރުގެ އަދަބު ދިނުމުގެ ގަވާއިދު ބުނާ ގޮތުން ސުޕްރީމް ކޯޓުން މަރުގެ ހުކުމެއް ދަމަހައްޓައިފި ނަމަ، ގާނޫނީ ހުރިހާ އިޖްރާއަތުތަކެއް ފުރިހަމަވެފައިވާ ކަން ރައީސަށް އަންގާ ލިޔުން ތައްޔާރުކުރަން ހާއްސަ ކޮމިޓީއެއް އުފައްދަން ޖެހެ އެވެ. އެ ކޮޮމެޓީގައި ތިއްބަވާނީ ޕްރޮސެކިއުޓާ ޖެނެރަލާއި އުއްތަމަ ފަނޑިޔާރު ނުވަތަ އެމަނިކުފާނު ކަނޑައަޅުއްވާ ފަރާތަކާއި ކޮމިޝަނާ އޮފް ޕްރިޒަންސެވެ. މި ކޮމިޓީ އުފައްދާނީ ކޮން ފަރާތަކުން ކަމެއް ގަވާއިދުގައި ބުނެފައެއް ނުވެ އެވެ. އެ ގަވާއިދު ގެޒެޓްކުރީ ހޯމް މިނިސްޓްރީން ކަމަށް ވިޔަސް ކޮމިޓީ އެކުލަވާނީ އެ މިނިސްޓްރީންކަމެއް ކަނޑައަޅާފައެއް ނުވެ އެވެ.\nތިން މެމްބަރުންގެ ކޮމިޓީން ރައީސަށް އަންގާ ލިއުން ތައްޔާރުކުރާނެ ފޯމެޓް ހެދުމުގެ ބާރު އޮތީ ކޮމިޓީއަށެވެ. އެ ލިއުމުގައި ބުނަން ޖެހޭ މައިގަނޑު ވާހަކަ އަކީ، މަރުގެ އަދަބު ދިނުމުގައި ގާނޫނީ ގޮތުން ފުރިހަމަކުރަން ޖެހޭ އިޖުރާއަތުތައް ނިމިފައިވާ ކަމެވެ. މި ލިއުން ރައީސަށް ފޮނުވަން ޖެހެނީ މަރުގެ އަދަބު ސުޕްރީމް ކޯޓުން ދަމަހައްޓާތާ ކިހާ މުއްދަތެއްގެ ތެރޭގައި ކަމެއް ވެސް ބުނެފައެއް ނުވެ އެވެ.\nއެންމެ ފަހު ވަގުތު ވެސް ކުށްވެރިޔާ އަށް މައާފު ލިބުމުގެ ފުރުސަތު ގަވާއިދުގައި ބަންދެއް ނުކުރެ އެވެ. އަދި ވާރިސުންގެ ވިސްނުން ކޮންމެ ވަގުތަކު ވެސް ބަދަލުވެދާނެތީ މީޑިއޭޝަންގެ ބައި ކުރިއަށް ގެންދަން ޖެހޭނެ ކަމާއި އެ މަސްއޫލިއްޔަތު އަދާކުރާނީ އިސްލާމިކް މިނިސްޓްރީން ކަނޑައަޅާ ފަރާތަކުން ކަމަށް ބުނެފައިވެ އެވެ. ނަމަވެސް އެ މަސައްކަތް ކުރަން ފަށާނީ ރައީސަށް ލަފާ ދޭ ކޮމެޓީގެ ލިއުން ރައީސަށް ފޮނުވުމުން ކަމެއް ނުވަތަ އޭގެ ކުރިން ކަމެއް ގަވާއިދަކު ނެތެވެ.\n"އިސްލާމީ ޝަރީއަތުގައި [މަރުގެ އަދަބު ތަންފީޒު ކުރުމުގައި] މަތިކޮށްފައިވާ ބުރަ ޝަރުތަކީ [ކުށްވެރި ވާކަން] އެއްވެސް ޝައްކެއް ނެތް މިންވަރަށް ކަށަވަރު ކުރުމެވެ. ޒައްރެއްގެ މިންވަރު ވިޔަސް ޝައްކެއް އުފެދިފައި ވާ ނަމަ ހުކުމް ތަންފީޒު ކުރުން ފަސް ކުރަން ޖެހޭނެ އެވެ،"\nބައެއް ވަކީލުން ގަބޫލުކުރާ ގޮތުގައި މީހެއްގެ މަރު ހިމެނޭ ކަމަކަށް ވާތީ މީޑިއޭޝަންގެ ބައި، ސުޕްރީމް ކޯޓުން ހުކުމް ދެމެހެއްޓުމާ އެކު ފަށަން ޖެހެ އެވެ. މަރުގެ އަދަބު ތަންފީޒުކުރަން އޮންނަ ދުވަހު ވެސް، ވާރިސުން ނުވަތަ ވާރިސަކު، މަރުގެ ދިޔައާ އެކު ނުވަތަ މަރުގެ ދިޔަ ނުހިމެނޭ ގޮތަށް ނަމަވެސް ގާތިލަށް މައާފުކޮށްފި ނަމަ އޭނާ ސަލާމަތްވާނެ އެވެ. މަރުގެ އަދަބު ނޫން އެހެން އަދަބެއް ދެން ކަނޑައަޅާނީ ސުޕްރީމް ކޯޓުންނެވެ.\nމަރުގެ އަދަބު ތަންފީޒުކުރުމާ ދެކޮޅު\nރައީސް ޔާމީންގެ ސަރުކާރުން ބޭނުންވިޔަސް ރާއްޖޭގައި މަރުގެ އަދަބު އަލުން ތަންޒީފުކުރުމާ ދެކޮޅު ފަރާތްތަކުގެ އަޑު އަންނަނީ ގަދަވަމުންނެވެ. އެގޮތުން މިހާތަނަށް އެންމެ ފާހަގަކޮށްލެވޭ ކަމަކީ ފޮރިން މިނިސްޓަރުކަމުން އިސްތިއުފާ ދެއްވި ދުންޔާ މައުމޫން ނެރުއްވި ބަޔާނެވެ. އޭނާ ވިދާޅުވި ގޮތުގައި ފޮރިން މިނިސްޓަރުގެ މަގާމުން އިސްތިއުފާ ދެއްވީ ސަރުކާރުން މަރުގެ އަދަބު ތަންފީޒުކުރަން އުޅޭތީ އެކަމާ އުފެދުނު ހިޔާލު ތަފާތުވުމުގަ އެވެ.\nދުންޔާ ވިދާޅުވި ގޮތުގައި މަރުގެ އަދަބު ތަންފީޒުކުރަން އުޅޭ އިރު ރާއްޖޭގެ ޝަރުއީ ނިޒާމްގެ ހަރުދަނާކަމާ މެދު ވަނީ ސުވާލު އުފެދިފަ އެވެ. އެ ހާލަތުގައި މަރުގެ އަދަބު ދޭން ފެށުމުން ރާއްޖޭގެ ތަސަައްވުރަށް ބައިނަލްއަގުވާމީ މައިދާނުގައި ކިލަނބުކަން އަންނާނެ ކަމާއި ރައީސް ޔާމީންގެ ހާރިޖީ ސިޔާސަތުގެ އަމާޒުތަކަށް ވާސިލްވާން ވެސް ހުރަހަކަށް ވާނެ ކަމަށް ދުންޔާ ގަބޫލްކުރައްވަ އެވެ.\n"މިހެންވެ ހާރިޖީ ވަޒީރުކަމުގެ މަގާމުން އަޅުގަނޑު މިއަދު އިސްތިއުފާދީފީމެވެ،" ދުންޔާގެ ބަޔާނުގައި ވިދާޅުވި އެވެ.\nހުމާމްގެ އިތުރުން ގާތިލް މުއްރަތުގެ މަރުގެ ހުކުމް ވެސް ސުޕްރީމް ކޯޓުން ވަނީ ދަމަހައްޓާފައި\nއޭނާގެ އިތުރުން ދުނިޔޭގެ ވަރަށް މަޝްހޫރު ދީނީ އިލްމުވެރިއެއް ކަމަށްވާ ތޯރިގު ރަމަޟާން ވަނީ ހުމާމް މެރުމަކީ އިސްލާމީ ޝަރީއަތާ ހިލާފު ކަމެއް ކަމަށް ވިދާޅުވެ އެކަން ހުއްޓުވަން ރައީސް ޔާމީންގެ އަރިހުގައި އެދިވަޑައިގެންފަ އެވެ.\n"އިސްލާމީ ޝަރީއަތުގައި [މަރުގެ އަދަބު ތަންފީޒު ކުރުމުގައި] މަތިކޮށްފައިވާ ބުރަ ޝަރުތަކީ [ކުށްވެރި ވާކަން] އެއްވެސް ޝައްކެއް ނެތް މިންވަރަށް ކަށަވަރު ކުރުމެވެ. ޒައްރެއްގެ މިންވަރު ވިޔަސް ޝައްކެއް އުފެދިފައި ވާ ނަމަ ހުކުމް ތަންފީޒު ކުރުން ފަސް ކުރަން ޖެހޭނެ އެވެ،" ސަރުކާރުގެ ދައުވަތަކަށް މިދިޔަ ނޮވެމްބަރު މަހު ރާއްޖެ ވަޑައިގެން ތަގުރީރު ވެސް ކުރެއްވި ތޯރިގު، ރައީސް ޔާމީނަށް ފޮނުއްވި ސިޓީގައި ލިއުއްވާފައިވެ އެވެ.\nހުމާމްގެ ޝަރީއަތުގައި ގިނަ މައްސަލަތަކެއް ހުރިކަން އޭނާ ފާހަގަކުރެއްވި އެވެ. އޭގެ ތެރޭގައި އޭނާގެ ނަފުސާނީ މައްސަލައެއް ހުރި ކަމަށް އާއިލާ އިން ބުނެފައި ވިޔަސް ޝަރުއީ މަރުހަލާގައި އެކަން ބަލާފައި ނުވުން ހިމެނެ އެވެ. އަދި ހުމާމް މެރުން ފަސްކުރަން ޑރ. އަފްރާޝީމްގެ އާއިލާ އިން އެދުނު އެދުމަށް ކޯޓުން ގޮތެއް ނުނިންމުމުގެ އިތުރުން އަފްރާޝީމްގެ 18 އަހަރު ނުފުރޭ ދެ ކުދިންގެ ބަސް ނުހޯދާ މަރުގެ އަދަބު ތަންފީޒުކުރަން އުޅުން ވެސް، ރަމަޟާން ނެންގެވީ، ޝަރީއަތުގައި ފުރިހަމަ ނުވާ ކަންކަމުގެ ގޮތުގަ އެވެ.\n"މިކަމުން އަނެއްކާވެސް އެނގިގެން ދަނީ [ހުމާމްގެ ޝަރީއަތުގައި] އިސްލާމީ އުސޫލުތައް އޮޅުވާލައިގެން ތަރުޖަމާކޮށްފައިވާ ކަމެވެ،" ދެ ވާރިސުންގެ ބަހެއް ނެތި ހުމާމަށް މަރުގެ އަދަބު ދޭން ނިންމި ނިންމުމަށް އިޝާރަތްކުރައްވާ ރަމަޟާން ވިދާޅުވި އެވެ.\nރައީސް ޔަމީންގެ ވާހަކަފުޅަށް ބަލާއިރު މަރުގެ އަދަބު ތަންފީޒުކުރާނެކަމުގެ ބިރު އެބަ އޮތެވެ. އެހެންކަމުން ބައެއް ފަރާތްތަކުން ގެންދަނީ އެކަން ހުއްޓުވައިދޭން ރައީސްގެ އަރިއަހަށް ސިޓީ ފޮނުވުމާއި ޕެޓިޝަންތައް ހެދުމުގެ މަސައްކަތްކުރަމުންނެވެ. އެކަމަކު ސަރުކާރުން އެކަން ހުއްޓުވާފާނެކަމުގެ ނިޝާންތަކެއް ރައީސްގެ ވާހަކަފުޅަކުން އަދި ނުލިބެ އެވެ.\nއިތުރު ލިޔުންތައް ދިވެހި ސަރުކާރު ސުޕްރީމް ކޯޓް ޑރ. އަފްރާޝީމް މަރުގެ އަދަބު ހުސެން ހުމާމް\nއަރާމުކޮށް ނިދަން ބޭނުންވަނީ ލޯބި\nމަރުގެ ހުކުމް ތަންފީޒުނުކުރެވެނީ އިޖުރާއަތުތައް ނުނިމޭތީ\n3 years ago 156\nއިސްވެރިއަކު ރިސޯޓެއްގައި ހުމާމާ ބައްދަލުކުރި: ރައީސް\n19 hours ago 67\nSenior Officer - Internal Audit


ހާއިޒް ޒަމީން·5އޮކްޓޫބަރު 2021\nކޮވިޑްގެ ހާލަތުގައި މުދައްރިސުން ކުރި މަސައްކަތާއި ވެދެއްވި ގުރުބާނީ ތަކަށް ޝުކުރު ހައްގު ކަމަށް އެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވެއްޖެ އެވެ.\nމިދިޔަ އަހަރު މުދައްރިސުންވީ ގުރުބާނީ ފާހަގަ ކުރައްވައި މިނިސްޓަރު ވިދާޅުވީ އެއް ޖީލަކަށް ވުރެ އަނެއް ޖީލެއް ހޭލުންތެރިވެ ތަހުޒީބު ވުމުގެ ސިއްރަކީ މުދައްރިސުންނާއި ބެލެނިވެރިން ކަމަށެވެ.\nމިއަހަރުގެ މުދައްރިސުންގެ ދުވަހުގެ ޝިއާރަކީ “ކިޔަވައިދިނުން އިހު އޮތް ގޮތަށް އިޔާދަ ކުރުމުގެ ހިތަކީ މުދައްރިސުން” އެވެ. މިނިސްޓަރު ވިދާޅުވީ މި އިބާރާތުން ދޭހަ ކޮށްދެނީ ކޮވިޑްގެ ދަތި ހާލުގައި ބަލިމަޑުކަމުން އަރައިގަތުމުގެ ސިއްރަކީ މުދައްރިސުން ކަމެވެ. އަދި ރޯގާގެ ސަބަބުން މާޔޫސްވެފައިވާ މީސްތަކުންނަށް ހިތްވަރާއި ކޮންމެވެސް ވަރެއްގެ ހިތްހަމަ ޖެހުމެއް ގެނެސްދިނީ މުދައްރިސުން ކަމަށެވެ. މީގެ އިތުރުން ކޮވިޑާއި ގުޅިގެން ސިއްހީ މަސައްކަތްތެރިންނާއި އެހެނިހެން ދާއިރާ ތަކުގެ މަސައްކަތްތެރިން އިހްތިފާލް ކުރިގޮތަށް މުދައްރިސުންގެ ރޯލު ފާހަގަ ކުރުމަކީ މުހިންމު ކަމެއް ކަމަށެވެ.\nމިފަހަރުގެ މުދައްރިސުންގެ ދުވަހުގެ ޝިއާރަކަށް “ކިޔަވައިދިނުން އިހު އޮތް ގޮތަށް އިޔާދަ ކުރުމުގެ ހިތަކީ މުދައްރިސުން” ކަމަށް ޔުނެސްކޯ އިން ހަމަޖެއްސީ މި ސަބަބު ތަކަށް ޓަކައި ކަމަށް މިނިސްޓަރު ވިދާޅުވި އެވެ.\nމުދައްރިސުންގެ ދުވަހުގެ މުނާސަބަތުގައި ދެއްވި ހިތޯބުގައި މިނިސްޓަރު ވަނީ މިހާރު ޓީޗަރުންގެ ގޮތުގައި ތިބި މުދައްރިސުންގެ އިތުރުން ކުރީގެ މުދައްރިސުންނާއި ސްކޫލްތައް ހިންގުމުގައި ހަރަކާތްތެރިވާ ހުރިހާ ފަރާތަކަށް ދުވަހުގެ ހެޔޮ އެދުންތައް ފޮނުވާފަ އެވެ. އަދި އެފަރާތް ތަކުން ވަމުންދާ ގުރުބާނީ ތަކަށް ޝުކުރު އަދާ ކޮށްފަ އެވެ.\nކޮވިޑްގެ ދުވަސްވަރުގައި މުދައްރިސުން، ދަރިވަރުންނަށް ކޮންމެވެސް ވަރެއްގެ ހިތްހަމަ ޖެހުމެއް ގެނެސްދިންކަން ފާހަގަ ކުރައްވައި މިނިސްޓަރު ވިދާޅުވީ މުދައްރިސުން ޖެހުނީ މީގެ ކުރިން ނުކުރާ މުޅިން އާ ކަންތައްތަކެއް ކުރަން ކަމަށެވެ. އަދި މުޅިން އާ ވަސީލަތް ތަކާއި އެކު ކުރިން ނުކިޔަވައިދޭ ގޮތަކަށް ކިޔަވައިދޭން ކަމަށެވެ.\n“މުދައްރިސުން މިގޮތަށް ކަންތައް ނުކުރި ނަމަ ދަރިވަރުންނަށް ވާނެ ގޮތް، ގޭބީސީގެ އިޖްތިމާއީ ދިރިއުޅުމަށް އަންނާނެ ހުސްކަން އަޅުގަނޑަށް ދަންނަވާކަށް ވެސް ނޭންގެ” މިނިސްޓަރު ވިދާޅުވި އެވެ. އެހެންކަމުން މުދައްރިސުންގެ މި މަސައްކަތް ފާހަގަކުރައްވައި މިނިސްޓަރު ވަނީ މުދައްރިސުންނަށް ޝުކުރާއި އެކު ސާބަސް ދެއްވާފަ އެވެ.\nފާރިސް ވިދާޅުވީ ބޮޑުބޭބޭފުޅު ޔާމީނާ ދެކޮޅަށް ކުރި މަސައްކަތާމެދު ދެރަނުވާ ކަމަށް!\nކަމެއް އިހު އޮތްގޮތަށް ބަދަލުކުރަން ޖެހޭނީ އެކަމަކަށް ހީނަރު ކަމެއް އައުމުން ކަމަށާއި ކޮވިޑްގެ ހާލަތުގައި ކިޔަވައި ދިނުމުގެ ނިޒާމަށް ބަލިކަށި ކަމެއް އައިސްފައިވާ ކަމަށް މިނިސްޓަރު ވިދާޅުވި އެވެ. އެގޮތުން މެދުކެނޑުމަކަށް ފަހު އިންޓަނެޓްގެ ޒަރިއްޔާއިން ކިޔަވައިދިނުން ކުރިއަށް ގެންދިޔަ ނަމަވެސް، ކުރިން ކިޔަވައިދޭ ފެންވަރަށް ކިޔަވައިދެވިފައި ނުވާކަން މިނިސްޓަރު ފާހަގަ ކުރެއްވި އެވެ.\nމިނިސްޓަރު ވިދާޅުވީ މިއީ ދުނިޔޭގެ ހުރިހާ ހިސާބަކަށް ވެސް ދިމާވި މައްސަލައެއް ކަމަށާއި މިހާރު ކުރެވެން އޮތް ކަމަކީ އިހު އޮތްގޮތަށް އިޔާދަކުރުން ކަމަށެވެ. ގެއްލުނު ފިލާވަޅުތައް ނަގައި ހަމަކުރުމުގެ އިތުރުން ނުދެވުނު ތަރުބިއްޔަތާއި އުނގަންނައި ނުދެވުނު ސުލޫކު ދަރިވަރުންނަށް އަލުން އުނގަންނައިދިނުން ކަމަށެވެ.


Boakoh Varey Veheynethee India Ge Mumbai Ah Raiy Inzaaru Nerefi - Vaguthu\nބޯކޮށް ވާރޭ ވެހޭނެތީ މުމްބާއީއަށް ރަތް އިންޒާރު ނެރެފި\nކުރިއަށް އޮތް 24 ގަޑިއިރު ބޯކޮށް ވާރޭ ވެހޭނެކަމަށް ލަފާކޮށް އިންޑިއާގެ އިގްތިސޯދީ މަރުކަޒީ ސިޓީ މުމްބާއީއަށް ރަތް އިންޒާރު ނެރެފިއެވެ.\nމުމްބާއީއަށް ބޯކޮށް ވިއްސާރަ ކުރާތާ މިހާރު ހަފްތާތަކެއް ވެއްޖެއެވެ. މުމްބާއީ އާއި ޕޫނޭއިން މި ވިއްސާރާގައި މިހާތަނަށް 40 މީހުން ވަނީ މަރުވެފައެވެ. އޭގެ ތެރޭގައި ވިއްސާރާގައި މުމްބާއީގެ މަލަދްގައި ހުރި ފާރެއް ވެއްޓި މަރުވެފައިވާ މީހުން ހިމެނެއެވެ.\nއިންޑިއާއަށް އާންމުކޮށް މޫސުމީ ވިއްސާރަ އަންނަނީ ޖޫންމަހާއި ސެޕްޓެމްބަރުމަހާ ދެމެދުގައެވެ.\nއިއްޔެ ވަނީ ވިއްސާރައިގެ ސަބަބުން މުމްބާއީގެ މައި އެއާޕޯޓްގެ ހުރިހާ ފްލައިޓެއް ކެންސަލްކޮށްފައެވެ. އިންޑިއާގެ މޫސުމާއީ ބެހޭ އިދާރާއިން މިހާރު ވަނީ ކުރިއަށް އޮތް ދެ ގަޑިއިރު ތެރޭ އެކަނިވެސް މުމްބާއީއަށް 200 މިލިމީޓަރުގެ ވާރޭ ވެހޭނެ ކަމަށް ލަފާކޮށްފައެވެ.\nމުމްބާއީގެ ބިންގަނޑު ތިރި ސަރަހައްދެގައި ދިރިއުޅޭ ހާހެއްހާ މީހުން ސަލާމަތްކޮށްގެން ރައްކާތެރި ހިސާބުތަކަށް ގެންދަން ޖެހުނު ކަމަށް ކަމާބެހޭ ފަރާތްތަކުން ބުނެއެވެ.\nވިއްސާރާގައި ސިޓީގެ ރޭލް ޓްރާންސްޕޯޓާއި މަގުމަތީ ދަތުރުތަކުގެ އިތުރުން، ވައިގެ ދަތުރުތަކަށް ވަނީ ބުރޫ އަރައިފައެވެ. މިއީ ފާއިތުވި 10 އަހަރު ތެެރޭގައި އެންމެ ބޯކޮށް އެ ސަރަހައްދަށް ވިއްސާރަ ކުރި ފަހަރެވެ.\nއިންޑިޔާއަކީ ބޯކޮށްވާރޭވެހުމުގެ ސަބަބުން ކޮންމެ އަހަރަކު ވެސް އެތައް ސަރަހައްދެއްގައި ފެންބޮޑުވެ އެތައް ބަޔަކު މަރުވެ ގިނަބަޔަކު ހާލުގައިޖެހޭ ގައުމެކެވެ. އެހެން ނަމަވެސް މި އަހަރު އިންޑިއާގެ ބޮޑު ސަރަހައްދަކަށް ވަނީ ހަނަފަސްކަން ކުރިމަތިވެފައެވެ.


ފޮއްދޫ ސްކޫލް ފުޓްބޯޅަ މުބާރާތުގެ ތަށި ހުރަވީ ހައުސް އުފުލާލައިފި\nއަހުމަދު ހުޒާމް 06 މާރޗް 20190ކޮމެންޓް ކުޅިވަރު، އަތޮޅު ހަބަރު،\nނ. ފޮއްދޫ ސްކޫލްގެ 2019 ވަނަ އަހަރުގެ ފުޓްސަލް މުބާރާތުގެ އިއްޔެ ހުރަވީ ހައުސް އަދި ގާޒީ ހައުސް ބައްދަލުކުރި މެޗު ކާމިޔާބުކޮށް ތަށި އުފުލާލައިފި އެވެ.\nފުރަތަމަ ލަނޑު ހުރަވީ ހައުސް ކާމިޔާބު ކުރީ މެޗު އެއްވަނަ މިނެޓްގައި ކެޕްޓަން މަފާޒު ޖެހި ލަނޑަކުންނެވެ. ވާދަވެރި ކުޅުމެއް ދެއްކި މި މެޗުގައި ފުރަތަމަ ހާފް ނިމެންދަނިކޮށް އިތުރު ލަނޑެއް ޖަހައި ހުރަވީ ހައުސް ވަނީ ލީޑް ފުޅާކޮށްފަ އެވެ.\nދެވަނަ ހާފް ނިމެންދަނިކޮށް ގާޒީ ހައުސް ވަނީ ކައިރި ކައިރީ ދެ ލަނޑުޖަހައި އެއްވަރު ކޮށްފަ އެވެ. މި ދެ ލަނޑު ވެސް ޖެހީ ނިޔާޒް އެވެ. ނަމަވެސް ހުރަވީ ހައުސް ކެޕްޓަން މާފާޒު ވަނީ މެޗް ނިމެން ދަނިކޮށް ހިތް ވަރުކޮށް އިތުރު ލަނޑެއް ޖަހައި ހުރަވީ ހައުސް އަށް ޗެމްޕިއަންކަން ހޯދައިދީފަ އެވެ.\nމި މުބާރާތުގެ ރަނަރަޕް ޓީމް އަށް ގާޒީ ހައުސްދިޔަ އިރު ފެއާޕްލޭ ޓީމަކަށް ހޮވުނީ ޝަހީދު އަލީ ހައުސް އެވެ. ސްކޫލް ކުދިން ކުޅިވަރަށް ލޯބި ޖެއްސުމަށް ބާއްވާ މި މުބާރާތް އިތުރަށް ފުރިހަމަކޮށް އަންނަ އަހަރު ބޭއްވުމަށް ވަނީ ނިންމާފަ އެވެ.


Aasandhai ge dhashun nafsaanee balithakah faruvaa libumakee amaazeh: First Lady – adduLIVE\nއާސަންދައިގެ ދަށުން ނަފްސާނީ ބަލިތަކަށް ފަރުވާ ލިބުމަކީ އަމާޒެއް: ފަޒުނާ\nJun 23, 2022, 12:39 އަބްދުﷲ ޔާމީން\nފަސްޓް ލޭޑީ ފަޒްނާ އަހުމަދު- ފޮޓޯ: ރައީސް އޮފީސް\nއާސަންދައިގެ ދަށުން ނަފްސާނީ ބަލިތަކަށް ފަރުވާ ލިބުމަކީ އަމާޒެއް ކަމަށް ފަސްޓް ލޭޑީ ފަޒްނާ އަހުމަދު ވިދާޅުވެއްޖެއެވެ.\nމެޑަމް ފަޒްނާ މިފަދައިން ވިދާޅުވެފައިވަނީ ރުވާންޑާގެ ކިގާލީގައި މިހާރު ކުރިއަށްދާ ކޮމަންވެލްތު ގައުމުތަކުގެ އިސްވެރިންގެ ބައްދަލުވުން (ސީ.އެޗް.އޯ.ޖީ.އެމް) 2022 ގެ މަތީ ފަންތީގެ ބައްދަލުވުމުގެ ހަވާސާގައި "ރީ ތިންކިންގ މެންޓަލް ހެލްތު: އަ ކޮމަންވެލްތު ކޯލް ޓު އެމްޕަވަރ، ކެއަރ އެންޑް ޓްރާންސްފޯމް" ގެ ނަމުގައި ކުރިޔަށްދިޔަ ހަރަކާތުގައި ދެއްވި ވަރޗުއަލް ތަޤްރީރުގައެވެ.\nއެގޮތުން އެކަމަނާ ދެއްކެވި ވާހަކަފުޅުގައި ވަނީ ނަފްސާނީ ބަލިތައް ތަޙައްމަލުކުރަމުން އަންނަ ފަރާތްތަކަށް ބޭނުންވާ ޚިދުމަތްތައް ދިނުމުގައާއި ބޭނުންވާ ފަރުވާ ދިނުމުގައި ރާއްޖޭގައި ކުރިމަތިވާ ގޮންޖެހުންތައް ފާހަގަކުރައްވާފައެވެ. ނަފްސާނީ ބަލިތަކަށް ފަރުވާދިނުމުގައި ދުނިޔޭގެ އެކި ކަންކޮޅުތަކުގައި ހުރި ފަރަޤުތަކުގެ މައްޗަށް އަލިއަޅުއްވައިލައްވަމުން، ނަފްސާނީ ބަލިތަކަށް ފަރުވާދިނުމުގެ ދާއިރާގެ ފަންނީ މީހުން މަދުވުމުގެ ސަބަބުން ކުރިމަތިވާ ދަތިތަކާއި ރާއްޖޭގެ ރަށްތައް ޤުދުރަތީ ގޮތުން އުފެދިފައި ހުންނަ ގޮތުގެ ސަބަބުން ކުރިމަތިވާ ގޮންޖެހުންތަކުގެ އިތުރުން މި ދާއިރާއިން މީހުން ހޯދުމުގައި ހުރި ދަތިތަކާއި، ޚިދުމަތް ބޭނުންވާ މީހުން ގިނަވުމުގެ ސަބަބުން ޚިދުމަތް ހޯދަން އިންތިޒާރުގައި މަޑުކޮށްގެން ގިނަ ބަޔަކު އަބަދުވެސް ތިބެންޖެހޭކަން ވާހަކަފުޅުގައި ފާހަގަކުރެއްވިއެވެ.\nމީގެ އިތުރުން ނަފްސާނީ ދުޅަހެޔޮކަމުގެ ޤައުމީ ސްޓްރެޓީޖިކް ޕްލޭން އެކުލަވާލައި، ނަފްސާނީ ދުޅަހެޔޮކަން ކުރިއެރުވުމަށް ރާއްޖޭގެ އެކި ކަންކޮޅުތަކުގައި ކުރަމުންދާ މަސައްކަތްތަކުގެ މައްޗަށްވެސް މެޑަމް ފަޒްނާގެ ވާހަކަފުޅުގައި އަލިއަޅުއްވާލެއްވިއެވެ. އެކަމަނާ ވިދާޅުވީ އަމާޒަކީ ރާއްޖޭގެ ޤައުމީ ހެލްތު އިންޝުއަރެންސް ސްކީމް އިތުރަށް ފުޅާކޮށް ނަފްސާނީ ބަލިތަކުގެ ފަރުވާވެސް އޭގެތެރޭގައި ހިމެނޭގޮތް ހެދުމާއި އެކަށޭނަ އަދި ޝާމިލު ގޮތެއްގައި ސައިކޯ ސޯޝަލް ސަޕޯޓް ކަށަވަރުކޮށްދިނުން ކަމުގައެވެ.\nމީގެ އިތުރުން، ނަފްސާނީ ބަލިތަކާ ގުޅޭ ޚިދުމަތްތައް އިތުރަށް ހަރުދަނާކޮށް، ނަފްސާނީ ދުޅަހެޔޮކަން އިތުރުކުރުމުގެ މުހިންމުކަމުގެ މައްޗަށް އަލިއަޅުއްވައިލައްވަމުން، އެކަމަނާ ވަނީ ނަފްސާނީ ބަލިތަކާމެދު ދެކޭ ނުރަނގަޅު ގޮތްތައް ބަދަލުކުރުމުގެ ބޭނުންތެރިކަން ފާހަގަކުރައްވާފައެވެ.


Mrs World Caroline Jurie Eh Magaamun Isthiufaa Dheefi - Vaguthu\nމިސިސް ވޯލްޑްގެ ލަގަބް ލިބިފައިވާ ކެރޮލިން ޖޫލިން އެ މަގާމުން އިސްތިއުފާ ދީފިއެވެ.\nސްރީލަންކާގެ ރީތީގެ ރާނީ ހޮވުމަށް ބާއްވާ ހަފްލާ އިންތިޒާމްކޮށް ކުރިޔަށް ގެންދާ އޯގަނައިޒޭޝަން ޕިޖިއަންޓުން ބުނީ އެ ހަފްލާގައި ހަމަނުޖެހުން ހިންގުމަށް ފަހު ޖޫލިން ވަނީ އޭނާގެ މަގާމުން އިސްތިއުފާ ދީފައި ކަމަށެވެ.\nކެރޮލިން ޖޫލިން އިސްތިއުފާ ދީފައިވަނީ އޭނާ ޕުޝްޕިކާ ދި ސިލްވާ ބޮލުގައި ތާޖު އެޅުވުމުން އޭނާއަށް އެމަގާމު ހައްގު ނުވާ ކަމަށް ބުނެ ގަދަކަމުން ތާޖު އަތުލި މައްސަލައިގައި ޖޫލިން ހައްޔަރު ކުރިތާ ހަފްތާއެއް ފަހުންނެވެ.\nމީޑިއާއަށް ދިން އިންޓަވިއު އެއްގައި މިސިސް ވޯލްޑް އިންކުން ބުނެފައިވަނީ ކެރޮލިން ޖޫލިން އިސްތިއުފާ ދީފައިވަނީ އޭނާ އަމިއްލަ އިހްތުޔާރުގައި އަމިއްލަޔަށް ބޭނުން ވެގެން ކަމަށެެވެ.\nއެ އޯގަނައިޒޭޝަނުން ބުނެފައިވަނީ ދެން ކެރޮލިން ޖޫލިން ހުރި މަގާމުގައި ހުންނާނީ 2020 ވަނަ އަހަރު ރީތީގެ ރާނީ ރަނަރަޕް ލިބުނު ކޭޓް ޝްނެއިޑާ ކަމަށެވެ.\nސްރީލަންކާގެ ރީތީގެ ރާނީ ތާޖު ލިބުނު ޕުޝްޕިކާ ދި ސިލްވާ ވަނީ ގަދަކަމުން އޭނާގެ ބޮލުގައި އަޅުވާފައިވާ ތާޖު ނަގަން އުޅުމުން އަނިޔާވި ކަމަށް ބުނެ ކެރޮލިން ޖޫލިންގެ މައްސަަލަ ފުލުހަށް ހުށަހަޅާފައެވެ. ޖޫލިން ހައްޔަރު ކުރެވިފައިވަނީ މި މައްސަލަ އާއި ގުޅިގެން އޭނާގެ ބަޔާން ދިނުމަށް ފުލުސް އޮފީހަށް ހާޒިރުވި ތަނުންނެވެ.\nކެރޮލިން ޖޫލިންއަށް 2019 ވަނަ އަހަރު ވަނީ ސްރީ ލަންކާގެ ރީތީގެ ރާނީ ތާޖު ލިބިފައެވެ. އަދި 2020 ވަނަ އަހަރު މިސިސް ވޯލްޑްގެ ލަގަބު ވެސް ވަނީ ޖޫލިންއަށް ލިބިފައެވެ.


Farithakurunthakah nukunnan Watford ge captain Troy Deeney...\nފަރިތަކުރުންތަކަށް ނުކުންނަން ދެކޮޅު ހެދުން\nފަރިތަކުރުންތަކަށް ނުކުންނަން ވަޓްފޯޑުގެ ކެޕްޓަން ޓްރޯއި ޑީނީ ދެކޮޅު ހަދައިފި\nޕްރިމިއާ ލީގު ކްލަބުތަކަށް އަންގާރަ ދުވަހުން ފެށިގެން ފަރިތަކުރުންތައް ފަށަން ވަނީ ހުއްދަ ދީފައި\nޑީނީ ފަރިތަކުރުންތަކަށް ނުކުންނަން ދެކޮޅު ހެދީ އޭނާގެ ފަސް މަސްވީ ދަރިފުޅަށް ކޮވިޑް-19 ޖެހިދާނެ ކަމުގެ ބިރަށް\nކ. މާލެ | 19 މެއި 2020 | އަންގާރަ 18:47 | 2,803\nވަޓްފޯޑުގެ ކެޕްޓަން ޓްރޯއި ޑީނީ: ފަރިތަކުރުންތަކަށް ނުކުންނަން ވަނީ ދެކޮޅު ހަދާފައި - ގެޓީ އިމޭޖާސް\nފަރިތަކުރުންތަކަށް ނުކުންނަން އިނގިރޭސި ޕްރިމިއަރ ލީގުގައި ވާދަކުރާ ވަޓްފޯޑުގެ ކެޕްޓަން ޓްރޯއި ޑީނީ ދެކޮޅު ހަދައިފި އެވެ.\nއިނގިރޭސި ކްލަބުތަކުން އަންގާރަ ދުވަހު ފަރިތަކުރުންތައް ފަށަން ތައްޔާރުވީ، ހޯމަ ދުވަހު އިނގިރޭސި އެފްއޭ އާއެކު ބޭއްވުނު ބައްދަލުވުމަށް ފަހު، ލީގު އަލުން ފެށުމުގެ މަޝްވަރާތަކަށް ލިބުނު ކުރިއެރުމާ ގުޅިގެންނެވެ.\nއެކަމަކު ރައްކާތެރިކަމުގެ ގޮތުން ފަރިތަކުރުންތައް ކުރިއަށް ގެންދެވެނީ ހަރުކަށި ފިޔަވަޅުތަކަކާއި އެކުއެވެ. އެގޮތުން ކުދި ގްރޫޕްތައް ހިމެނޭ ގޮތަށް ފަރިތަކުރުންތައް ކުރިއަށް ގެންދަން ޖެހޭއިރު، ޓެކުލް ކުރުމާއި ކުޅުންތެރިން ކޮންޓެކްޓްވުން ވަނީ މަނާ ކޮށްފަ އެވެ. ކުޅުންތެރިން ކޮންޓެކްޓް ވެވޭ ގޮތަށް ފަރިތަކުރުން ކުރިއަށް ގެންދަން ފުރުސަތު ދޭން ނިންމާފައި ވަނީ އަދި ހަފްތާއެއްހާ ދުވަސް ފަހުންނެވެ.\nއެކަމަކު ވަޓްފޯޑުގެ ކެޕްޓަން ޓްރޯއި ޑީނީ ވަނީ ފަރިތަކުރުންތަކަށް ނުކުންނަން ދެކޮޅު ހަދާފަ އެވެ. އޭނާ ބުނީ އޭނާގެ ދަރިފުޅަށް އަދިވީ އެންމެ ފަސް މަސް ކަމަށާއި މީގެ ކުރިންވެސް ދަރުފުޅަށް ނޭވާލާން އުނދަގޫވި ކަމަށެވެ. އެހެންކަމުން ގެއިން ބޭރަށް ގޮސް އެނބުރި ގެއަށް އައުމަކީ ބޮޑު 'ރިސްކެއް' ކަމަށާއި، މި ދަނޑިވަޅުގައި ފަރިތަކުރުންތަކަށް ނުކުންނަން ބޭނުންނުވާ ކަމަށެވެ.\nފަރިތަކުރުންތަކަށް ނުކުންނަން ޑީނީ ދެކޮޅު ހެދިއިރު، މީގެ ކުރިން އޭނާ ވަނީ ޕްރިމިއަރ ލީގު މި ދަނޑިވަޅުގައި ނުފެށުމަށްވެސް ގޮވާލާފަ އެވެ.\nރިޕޯޓުތައް ބުނާ ގޮތުން ވަޓްފޯޑުގެ ކެޕްޓަން ޑީނީ ފަރިތަކުރުންތަކަށް ނުކުންނަން ދެކޮޅު ހެދި ނަމަވެސް، އެ ކްލަބުގެ އެހެން ކުޅުންތެރިން ވަނީ ފަރިތަކުރުންތަކަށް ނުކުންނަން އެއްބަސްވެފަ އެވެ.\nކުދި ގްރޫޕްތައް ހިމެނޭ ގޮތަށް ޕްރިމިއަރ ލީގުގެ ކްލަބުތަކަށް ފަރިތަކުރަން ހުއްދަ ދީފައި ވާއިރު، ޖޫން މަހުގެ 12 ވަނަ ދުވަހު ލީގު އަލުން ފަށަން އަންނަނީ މަސައްކަތް ކުރަމުންނެވެ.


Hijura kurumaa behey muaahadhaain America vakivejje\nހިޖުރަ ކުރުމާ ބެހޭ މުއާހަދާއިން އެމެރިކާ ވަކިވެއްޖެ\nއ.ދ އިން ހަދާފައިވާ ގްލޯބަލް ކޮމްޕެކްޓް އޮން މައިގްރޭޝަން (ދުނިޔޭގެ ގައުމު ތަކުން ހިޖުރަ ކުރުމާ ބެހޭ މުއާހަދާ) އިން އެމެރިކާ އިން ވަކިވެގަތުމަށް ނިންމަވައިފިއެވެ.\nމި މުއާހަދާ އަކީ މިދިޔަ އަހަރު އެމެރިކާގެ ނިއުޔޯކްގައި ވެވުނު އެއްބަސްވުމެކެވެ. މި މުވާހަދާގެ މައިގަނޑު މަޤްސަދަކީ ދޭދޭ ގައުމު ތަކުން ހިޖުރަކުރާ މީހުންނާއި އަދި ރެފިއުޖީންނަށް އެހެން ގައުމުތަކުގައި ވަޒަންވެރި ވުމަށް ނުވަތަ ވަގުތީ ގޮތުން ދިރިއުޅުމަށް ވަކި ނިޒާމު ތަކަކާއި އުސޫލު ތަކެއް ހަމަ ޖެއްސުމެވެ. އަދި މީގެ އިތުރުން ނަސްލީ އަދި އެހެނިހެން ގޮތްގޮތުން ތަފާތު ކުރުންތަށް ނައްތާލުމެވެ.\nމި މުވާހަދާ އެކުލަވާލެވުނީއްސުރެން އެމެރިކާ އަކީ މި އެއްބަސް ވުމުގައި ހިމެނޭ ގައުމެކެވެ. ނަމަވެސް މުވާހަދާގައި ހިމެނޭ ގައުމުތަކުން މި އެއްބަސް ވުމަށް އަމަލު ކުރުން މަޖުބޫރެއް ނޫނެވެ.\nއެމެރިކާއިން އ.ދ އަށް ކަނޑައަޅުއްވާފައި ހުންނަވާ ސަފީރު ނިކީ ހެއިލީ ހޮނިހިރު ދުވަހުގެ ވަގުތެއްގައި ވިދާޅުވެފައިވަނީ، މި އެއްބަސް ވުމަށް އަމަލު ކުރުމުން އެމެރިކާގެ މިނިވަން ކަމަށް ހުރަސް އެޅޭ ކަމަށެވެ. އަދި އޭގެ ބަދަލުގައި އެމެރިކާއިން އެމީހުންގެ އަމިއްލަ ހިޖުރަ ކުރުމާ ބެހޭ ގަވާއިދު އެކުލަވާލާ އަމަލު ކުރަން ފަށާނެ ކަމަށް އެނާ ވިދާޅުވިއެވެ.\nއެނާ ވިދާޅުވި ގޮތުގައި އެމެރިކާ އަށް ވަންނަ މީހުން ކަނޑައަޅާނީ ހަމަ އެކަނި އެމެރިކާ ރައްޔިތުން ކަމަށެވެ.\nއެމެރިކާއިން މި އެއްބަސްވުމުން ވަކިވެގަތުމުން އ.ދ ޖެނެރަލް އެސެމްބްލީ ރައީސް މިރޮސްލާވް ލަޖަކް ކުރެއްވި ޓްވީޓެއްގައި ވިދާޅުވެފައިވަނީ އެމެރިކާ ނިންމުމާ މެދު ދެރަވާ ކަމަށެވެ.\nއެމެރިކާގެ މައިގްރޭޝަން ގަވާއިދު ތަކާ އަދި ހާއްސަކޮށް މިހާރުގެ ރައީސް ޑޯނަލްޑް ޓްރަމްޕް ރެފިއުޖީންނާ މެދު ގެންގުޅޭ ސިޔާސަތު ތަކަށް ވަނީ ދުނިޔޭގެ ގައުމު ތަކުން ފާޑު ކިޔާފައެވެ.\nމިއީ މި އަހަރުތެރޭ އެމެރިކާ ސަރުކާރުން ވަކިވެގަތް4ވަނަ މުއާހަދާ އެވެ. މީގެ ކުރިން އެމެރިކާއިން ވަނީ ޕެރިސް ކްލައިމެޓް އެގްރިމެންޓް، ޓްރާންސް ޕެސިފިކް ޕާޓްނާޝިޕް އަދި ޔުނެސްކޯ އިން ވެސް ވަކިވެގަނެފައެވެ.


ބޭންކު ހުޅުވިޔަސް ހިދުމަތްތައް ފޯރުކޮށްދޭނީ އޮންލައިންކޮށް: ބީއެމްއެލް – Dhen.mv\nކޮވިޑް-19: އިތުރު 67 މީހުން ރާއްޖެއިން މިބައްޔަށް ފައްސި ވެއްޖެ"\nބޭންކު ހުޅުވިޔަސް ހިދުމަތްތައް ފޯރުކޮށްދޭނީ އޮންލައިންކޮށް: ބީއެމްއެލް\nދެން އެމްވީ April 19, 2020 - 11:28 am\nމިއަދާއި މާދަމާ ބޭންކް އޮފް މޯލްޑިވްސްގެ މަސައްކަތްތައް ކުރިއަށްދިޔަނަމަވެސް، ހުރިހާ ޚިދުމަތެއްވެސް ފޯރުކޮށްދޭނީ އޮންލައިންކޮށްކަމަށް ބީއެމްއެލްއިން ބުނެފިއެވެ.\nބީއެމްއެލްއިން ބުނީ ބެންކުގެ ބްރާންޗުތަކުން ޚިދުމަތް ނުދިނަސް، ރާއްޖެއިން ބޭރަށް ފައިސާ ފޮނުވުމާއި، މުވައްޒަފުންގެ މުސާރަ ޖަމާކޮށްދިނުމާއި އަދި ލޯކަލް ބޭންކް ޓްރާންސްފާ ފަދަ އަސާސީ ހިދުމަތްތައް މިއަދާއި މާދަމާ އޮންލައިންކޮށް ލިބޭނެކަމަށެވެ. މިގޮތުން އިންޓަރނޭޝަނަލް ޓްރާންސްފާގެ ހިދުމަތް ހޯއްދެއްވުމަށް ފުރިހަމަ ކޮށްފައިވާ ޓީޓީ އެޕްލިކޭޝަންތަކާއި ބޭނުންވާ އެހެނިހެން ލިޔެކިއުންތަކާއިއެކު [email protected] ފޮނުވުމަށް ބީއެމްއެލްއިން އެދެއެވެ.\nމިހިދުމަތް ދުވަހުން ދުވަހަށް ޕްރޮސެސް ކުރުމަށް ހެނދުނު އެގާރައިގެ ކުރިން އެޕްލިކޭޝަން ފޮނުވުމަށް ބޭންކުން އެދެއެވެ. މީގެއިތުރުން ޕޭރޯލް ހިދުމަތަށްވެސް އީމެއިލް މެދުވެރުކޮށް ހުށަހެޅޭނެކަމަށް ބީއެމްއެލްއިން ބުނެއެވެ. އެކަމަށް އެދި ހުށަހަޅާ ލިޔެކިއުންތަކުގެ ތަފްސީލް www.bankofmaldives.com.mv/payroll-services އިން ލިބެން ހުންނާނެއެވެ.\nމި ހިދުމަތްވެސް ހެނދުނު 11ގެ ކުރިން އެދިއްޖެނަމަ އެދުވަހުން އެދުވަހަށް ފްރޮސެސް ކޮށްދޭނެކަމަށް ބީއެމްއެލްއިން ބުނެއެވެ. އަދި އޭޓީއެމް މެދުވެރިކޮށް ޖަމާކުރާ ކްލިއަރިން ޗެކްތައް ފްރޮސެސް ކުރެވޭނީ އަލުން ބޭންކް ހުޅުވާދުވަހުކަމަށާއި ހެނދުނު 11:30 ކުރިން ޖަމާކުރާ ޗެކްތައް އެދުވަހު ޕްރޮސެސްކުރާނެކަމަށް ބެންކުން ބުނެއެވެ.\nބީއެމްއެލްއިން ބުނީ ހުއްދަ ލިބިފައިވާ ފަރާތްތަކަށް ނަގުދު ފައިސާ ނެގުމާއި، ޖަމާކުރުމުގެ ހިދުމަތް އޭޓީއެމްތައް މެދުވެރިކޮށް މިދެދުވަހު ލިބޭނެކަމަށެވެ. މިގޮތުން ވިޔަފާރި އެކައުންޓްތަކަށް 200 ހާސް ރުފިޔާ ޖަމާކުރެވޭއިރު، އަމިއްލަ ފަރާތްތަކުގެ އެކަުންޓްތަކަށް 50 ހާސް ޖަމާކުރެވޭނެކަމަށް ބޭންކުން މައުލޫމާތުދެއެވެ.\nބީއެމްއެލްއިން ބުނީ މިދަނޑިވަޅުގައި އެބޭންކުން އެންމެ އިސްކަމެއް ދެނީ މުވައްޒަފުންނާއި ކަސްޓަމަރުންގެ ރައްކާތެރިކަމަށްކަމަށެވެ. އަދި އެޗްޕީއޭއިން ކަޑައަޅާފައިވާ ފުރަބަންދުގެ މުއްދަތުގައި ގޭގައި ތިބެގެން ބޭންކިންގެ ހިދުމަތް ހޯދުމަށް ބާރުއެޅުމުގެ ގޮތުން ބޭންކްގެ ހުރިހާ ބްރާންޗަކާއި ސާރވިސް ސެންޓަރުތަށް ހުންނާނީ ބަންދުކޮށްފައިކަމަށް ބީއެމްއެލްއިން ބުނެއެވެ.\nމިކަމާބެހޭ އިތުރު ތަފްސީލް ބީއެމްއެލްގެ ވެބްސައިޓާއި، މީސްމީޑިއާ އެކައުންޓްތަކުގައި ވަނީ ހިއްސާކޮށްފައެވެ.\nކޮވިޑް-19: އިތުރު 67 މީހުން ރާއްޖެއިން މިބައްޔަށް ފައްސި ވެއްޖެ


Bigg Boss ge geygai spa akaai, mall akaai theater eh! – Iru\n5 ޑިސެންބަރު 2020\nރޯހަންޕުރީތް އާއި ކައިވެނި ކުރި ސަބަބު ނޭހާ ކިޔާދީފި\nމަސްތުވާ ތަކެއްޗާ އެކު ހައްޔަރު ކުރި ފަސް މީހަކު ދޫކޮށްލައިފި\nކުރީގެ ހެލްތު މިނިސްޓަރު އަމީން ދޮގު ހައްދަވާފައިވާ މައްސަލައަށް މަޖިލީހުން މާދަމާ ގޮތެއް ނިންމަނީ\nއަލަށް ތަރައްގީކުރާ ތެލެސީމި ސެންޓަރުގެ މަސައްކަތް ކުރިއަށް އޮތް 10 ދުވަހުގެ ތެރޭގައި ފަށާނެ\nޒިޔަތުގެ މައްޗަށް ކުރާ ދައުވާތަކުގެ އިތުރު އަޑުއެހުމެއް މާދަމާ\nފުލުހުންގެ ޚިދުމަތުގެ ބިލުން ކުރިން ނުލިބޭ ވަރުގެ ކުރިއެރުންތަކެއް ލިބޭނެ: އެމްޑީޕީ\nސުޝާންތާއެކީ ކުޅެން ލިބުނު ފިލްމެއް ކަންގަނާ ދޫކޮށްލިކަން އެނގޭތަ؟\nވީއައިއޭގެ އާ ސީޕްލޭން ޓާމިނަލްގެ ލައުންޖު އޭރިއާ ކުއްޔަށް ދޫކުރަނީ\nއޮބާމާ، ބުޝް އަދި ކްލިންޓަން ކެމެރާ ކުރިމަތީގައި ވެކްސިން ޖެއްސެވުމަށް ތައްޔާރު\nއާ ސަރުކާރުގެ ފުރަތަމަ 100 ދުވަހު މުޅި އެމެރިކާ މާސްކުގައި\nބުރެވި ތޫފާނުގެ ބާރު ދަށްވެ ކޮޅިގަނޑަކަށް ބަދަލުވެއްޖެ\nޖުގް ޖުގް ޖިއޯގެ ކާސްޓް ކޮވިޑް-19 އަށް ޕޮޒިޓިވް ވެއްޖެ\nކްލޯއީ ކާޑޭޝިއަންގެ ޑައިލޮގެއް ކޮޕީ ކުރިކަމަށްބުނެ އަނަންޔާއަށް ފާޑުކިޔުން\nޝާޝާ·3އޮކްޓޫބަރު 2020\nކަލާޒް ޗެނަލުން ގެނެސްދޭ މަޤުބޫލު ރިއަލިޓީ ޝޯ “ބިގް ބޮސް” ގެ މި އަހަރުގެ ސީޒަން ހުރިހާ ގޮތަކުން ވެސް ތަފާތެވެ. “ބިގް ބޮސް 14” މިހާ ތަފާތު ވުމުގެ އެއް ސަބަބަކީ މިވަގުތު މުޅި ދުނިޔެއަށް ކުރިމަތިވެފައި އޮތް ކޮވިޑް-19 ގެ ބަލިމަޑުކަމެވެ.\nމި ބަލިމަޑުކަމުގެ ސަބަބުން ޝޯއަށް ގިނަ ބަދަލުތަކެއް ގެންނަން ޖެހިފައި ވާއިރު، މިފަހަރުގެ ބިގް ބޮސްގެ ގޭތެރެއަށް ވެސް ވަނީ ކުރިން ނުފެންނަ ވަރުގެ ބަދަލުތަކެއް ގެނެސްފައެވެ. އެގޮތުން ކަލާޒް ޓީވީގެ އޮފިޝަލް މީސްމީޑިއާ ޕޭޖުތަކުން މިއަދު ފޭނުންނަށް ދޫކޮށްލި ވީޑިއޯއިން ފެންނަނީ، ބިގް ބޮސްގެ ގޭގައި އަލަށް ސްޕާ އަކާއި، ބާޒާރުކުރާ މޯލެއް އަދި ފިލްމު ބަލާ ތިއޭޓާއެއް ޤާއިމުކޮށްފައި ވާ މަންޒަރެވެ.\nކުރީގެ އެއްވެސް ސީޒަނަކުން ނުފެންނަ މި އާ ބަދަލުތައް ގެންނަން ނިންމީ، ކޮވިޑް-19 ގެ ސަބަބުން ގިނަ ބަޔަކު އެފަދަ އުފާތަކުން މަހުރޫމުވެފައި ވާތީ، ގޭގައި ތިބެގެން އެކަން ކުރެވޭތަން ދެއްކުމުގެ ބޭނުމުގައެވެ. އަދި އަނެއް ބޭނުމަކީ ބައިވެރިން މުނިފޫހިފިލުވައިދިނުން ކަމަށް ބިގް ބޮސްގެ ގޭތެރެ އަލުން ޑިޒައިންކުރި ފަރާތްތަކާ ހަވާލާދީ މީޑިއާތަކުން ބުނެއެވެ. ގޭތެރެ އަލުން ޑިޒައިން ކުރުމަށް ނެގީ 45-50 ދުވަސް ކަމަށް އެފަރާތުން ބުނެއެވެ.\nބިގް ބޮސްއަށް ރާކީ ސާވަންތު އާއި ވިކާސް ގުޕްތާ\nބިގް ބޮސް 14 ގެ ޕްރިމިއާ ރެއަކީ މާދަމާ ރެއެވެ. އަދި މިފަހަރުގެ އާ ބަދަލުތަކާއެކު ބެލުންތެރިން ޝައުގުވެރިވާނެ ގިނަ ކަންތައްތަކެއް ފެންނާނެ ކަމަށް ބެލެވެއެވެ.


SunOnline: Kidnap koh rape kuran ulhunu meehunge bandhu ithuru koffi\nކިޑްނެޕްކޮށް ރޭޕްކުރަން އުޅުނު މީހުންގެ ބަންދު އިތުރުކޮށްފި\nޝަފްނާ ހުސައިން 22 Apr 2021, 17:37\nމާލޭ މަގުމަތިން ހިނގާފާ ދިޔަ އަންހެނަކު ކިޑްނެޕްކޮށް، ރޭޕް ކުރި ކަމަށް ތުހުމަތު ކުރެވޭ މައްސަލައިގައި ހައްޔަރުކުރި މީހުންގެ ބަންދަށް އިތުރު 10 ދުވަސް ޖަހައިފި އެވެ.\nއެ މައްސަލައިފައި ހައްޔަރުކޮށްފައި ވަނީ ވިނަރެސް، ހދ. ނޭކުރެންދޫ، އާދަމް ވިޝާން (18) އަދި މިލާފަރު، ހދ. ވައިކަރަދޫ، އަލީ ރަޝީދު (23) އެވެ.\nމި ދެމީހުންނަކީ ވެސް މާލޭގައި، އެއް ގެއެއްގައި އުޅެމުން އަންނަ ދެމީހުންނެވެ. އެ ދެމީހުންގެ މައްޗަށް ކުރަނީ މާރާމާރީ އާއި ކިޑްނެޕް އަދި ގަދަކަމުން ޖިންސީ ގުޅުން ހިންގުމުގެ ތުހުމަތެވެ.\nއެ ހާދިސާ ހިނގާފައި ވަނީ މިދިޔަ ހުކުރު ދުވަހުގެ ރޭ، ލެމަން ގްރާސް ހުންނަ މަގުގަ އެވެ. އަންހެން މީހާ ގަދަކަމުން ދަމާފައި ގޯޅިއަށް ވައްދާ މަންޒަރު ފެންނަ ވީޑިއޯއެއް މިހާރު ވަނީ އާންމުވެފަ އެވެ.\nއާންމުވެފައިވާ ވީޑިއޯއިން ފެންނަ ގޮތުން، ފިރިހެން މީހާ ފުރަތަމަ އަންހެން މީހާ ގެންދަން މަސައްކަތް ކުރަނީ އަތުގައި ހިފާ ދަމާފަ އެވެ. އޭރު ވެސް އަންހެން މީހާ ގަދަ ދައްކަމުން ދެ އެވެ. އަދި އެ ދެމީހުންގެ ފަހަތުން އިތުރު ފިރިހެނަކު ވެސް ހިނގާފައި ދެ އެވެ.


Money Launder Kushugai Dhaulathah Nagaa Mudhaa Vihkkaalevey Goi Hadhaifi | Hathaavees\nމަނީލޯންޑާގެ ކުށުގައި ދައުލަތަށް ނަގާ މުދާ ވިއްކާލެވޭ ގޮތް ހަދައިފި\nމަނީ ލޯންޑާ ކޮށްގެން ހޯދާ ކުށުގައި ދައުލަތަށް ނަގާ މުދާ ވިއްކާލެވޭނެ ގޮތަށް މަނީ ލޯންޑްރިން އަދި ޓެރަރިޒަމަށް ފައިނޭންސް ކުރުމާ ގުޅިގެން ދައުލަތަށް ނެގޭ މުދަލާމެދު އަމަލުކުރާނެ ގޮތުގެ ގަވާއިދު އެކުލަވާލާ އާއްމުކޮށްފިއެވެ.\nމަރުކަޒީ ބޭންކް އެމްއެމްއޭ އިން މިއަދު ގެޒެޓު ކޮށްފައިވާ ގަވާއިދުގައި ބުނެގައި ދައުލަތަށް ނެގޭ މުދާ، އެ ގަވާއިދާ އެއްގޮތްވާ ގޮތުގެ މަތިން ވިއްކާލުމުގެ ނުވަތަ\nކުއްޔަށްދިނުމުގެ އިހުތިޔާރު، ކަމާބެހޭ އިދާރާއަށް ލިބިގެންވާ ކަމަށެވެ. ދައުލަތަށް ނެގޭ މުދާ ވިއްކާލަންވާނީ، އެ މުދަލަކަށް ކޮމްޕެޓިޓިވް ރަނގަޅު އަގެއް\nލިބޭނެ ގޮތަށް ކަމަށްވެސް ގަވާއިދުގައި ބުނެފައިވެއެވެ.\nގަވާއިދުގައި ބުނެފައި ވަނީ ދައުލަތަށް ނެގޭ މުދަލަކީ ހިއްސާ ހިމެނޭ ގޮތުން ސެކިއުރިޓީސް ކަމަށްވާ ނަމަ، އެކަށީގެންވާ އަގެއްގައި ވީއެންމެ އަވަހަކަށް އެ ސެކިއުރިޓީސް ވިއްކާލަންވާނެ ކަމަށެވެ. ދައުލަތަށް ނެގޭ ސެކިއުރިޓީސް ފިޔަވައި، އެއްލައްކަ ރުފިޔާއަށްވުރެ އަގު ބޮޑު މުދާ ވިއްކާލަން ވާނީ އާންމުކޮށް ހުޅުވައިލެވިފައިވާ ބީލަމެއްގައި ކަމަށްވެސް ގަވާއިދުގައި ބުނެފައިވެއެވެ.\nމުދާ ވިއްކާލުމުގައި އެ މުދަލެއްގެ ރިޒާވް ޕްރައިޒް [ވިއްކާލާނެ އެންމެ ކުޑަ އަގު] ކަނޑައަޅައިފައި އޮންނަންވާނެ ކަމަށްވެސް ގަވާއިދުގައި ބުނެފައިވެއެވެ.\nދައުލަތަށް ނެގޭ ފައިސާއާއި ދައުލަތަށް ނެގޭ މުދަލުން ލިބޭ އާމްދަނީ ޖަމާކުރުމަށް ކަމާބެހޭ އިދާރާއިން މޯލްޑިވްސް މަނިޓަރީ އޮތޯރިޓީގައި އެކައުންޓެއް ހުޅުވަންވާނެ ކަމަށާއި އެ އެކައުންޓުގައިވާ ފައިސާ ނެގޭނީ ކަމާބެހޭ އިދާރާއިން އަންގާ ގޮތެއްގެ މަތިން ކަމަށްވެސް ގަވާއިދުގައި ބުނެފައިވެއެވެ.\nފައިސާ ހުރީ ބޭންކް އެކައުންޓެއްގައި ކަމަށް ވާނަމަ ކަމާބެހޭ އިދާރާއިން ކޯޓު އަމުރު ނެރެ، އެ އެކައުންޓެއް އޮތް ބޭންކަކަށް ހުށަހެޅުމުން ކޯޓު އަމުރުގައި ބަޔާންކޮށްފައިވާ ފައިސާގެ އަދަދު އެ އެކައުންޓުން އުނިކޮށް އެ ބޭންކަކުން އެފައިސާ ޖަމާކުރަންވާނެ ކަމަށްވެސް އެމްއެމްއޭ އިން އެކުލަވާލި ގަވާއިދުގައި ބުނެފައިވެއެވެ.\nPrevious ވީއައިއޭގައި އަލިފާނުގެ ހާދިސާއެއް ހިނގާ މީހަކު ފިހިއްޖެ\nNext މިއަދު ވެސް ރާއްޖެއިން 116 މީހަކު ކޮވިޑަށް ޕޮޒިޓިވްވެއްޖެ


Abadhah Vaanamey Loabin -5| Vaahaka\nއަބަދަށް ވާނަމޭ ލޯބިން - 5\nnaa October 25, 2020\t14 Comments\nViews: 1818\t89\nއަބަދަށް ވާނަމޭ ލޯބިން - 1\nއަބަދަށް ވާނަމޭ ލޯބިން - 2\nއަބަދަށް ވާނަމޭ ލޯބިން - 3\nއަބަދަށް ވާނަމޭ ލޯބިން - 4\nއަބަދަށް ވާނަމޭ ލޯބިން - 6\nއަބަދަށް ވާނަމޭ ލޯބިން - 7\nއަބަދަށް ވާނަމޭ ލޯބިން - 8\nއަބަދަށް ވާނަމޭ ލޯބިން - 9\nއަބަދަށް ވާނަމޭ ލޯބިން - 10\n*********5ބައި **********\nލީންގެ ހަލުވި ފިޔަވަޅުތަކަށް ހުއްޓުން އެރީ ރަޔާންގެ އެ ޖުމުލައިންނެވެ. ލީންއަށް ހުރެވުނީ ރަޔާން ކުރި ސުވާލަށް ޖަވާބު ދޭނޭ ގޮތެއް ނޭނގިފައެވެ. އެވަގުތު އައިޝް ލީންއަށް ގޮވާލުމުން ލީންއަށް ލިބުނީ ކުއްލިސިހުމެކެވެ. ލީން އަވަސް ވެގަތީ ވީހާވެސް އަވަހަަކަށް އެގެއިން ނިކުތުމަށެވެ. ލީން އެގޭގެ މައިދޮރާއްޓާއި ދިމާއަށް މިސްރާބުޖެހިއެވެ. އެވަގުތު ރަޔާންގެ މަންމަ ޝަހުފާ ލީންއަށް ގޮވާލިއެވެ. " ލީން" . ލީން ފަހަތަށް އެބުރި ބަލާލިއެވެ. އަދި " ލައްބަ " އޭ ބުނެލިއެވެ. އަދި ޝަހުފާ ލީން ގާތު ބުނެލިއެވެ. " އާދެ ސައިބޯން " . އެ.. އެ އޯކޭ ވާނެ " . ޝަހުފާާގެ އެދުން އިންކާުކުރުމުގެ ގޮތުން ލީން ޖަވާބުދިނެވެ. " މަންމަ ވަރަށް ދެރަވާނެ ލީން ސައިނުބޮއެ ގޮއްސިއްޔާމުން " އައިޝް ލީންއާއި ދެކޮޅުހަދަމުން ބުނެލިއެވެ. ލީންއަށް އިތުރަށް ވާހަކަ ދައްކާކަށް ނުކެރުނެވެ.އަދި އައިޝް އާއި އެއްކޮށް ކާކޮޓަރިއާއި ދިމާއަށް މިސްރާބުޖެހިއެވެ.\nއެވަގުތު ރަޔާންވެސް އޭނާގެ ކޮޓަރިއަށް ދިއުމަށް މިސްރާބުޖެހިއެވެ.ރަޔާންއަށް ކޮޓަރިއަށް ވަދެވުމުން އޭނާ ފެންވަރާ ތާޒާވެލިއެވެ. އަދި ވަރުބަލިވެފައިވުމުން ކުަޑަކޮށް އޮޝޯވެލަން ބޭނުންވިއެވެ. ރަޔާން ފުންނޭވާއެއް ދޫކޮއްލުމަށްފަހު އެދުމައްޗަށް ވެއްޓިގަތެވެ.ރަޔާން ކުޑަ އިރުކޮޅަކަށް އަރާމުކޮށްލަން ބޭނުންވިއެވެ. ކިތަންމެ ވަރުބަލިކަންއިހުސާސް ކުރެވުނު ނަމަވެސް މިއަދު ލީންގެ ފަރާތުން ފެނުނު އާދަޔާ ޚިލާފު ސިފަތައް ރަޔާންގެ ސިކުނޑީގައި ހުއްޓުމެއްނެތި އެބުރެމުން ދިޔައެވެ. ސަބަބަކީ އެހެން އަންހެންކުއްޖެއްގެ ކިބައިން ދުވަހަކުވެސް އެފަދަ ސިފަތަކެއް އޭނާ ފެނިފައި ނުވާތީއެވެ. އެ ޚިޔާލްތަކުން ދުރުވާން ރަޔާން ކިތަންމެ ބޭނުންވިކަމުގައިވީނަމަވެސް މިއަދު ރަޔާންގެ ގައިގައި އެ ހިއްވަރެއްނެތެވެ.އިރުތަކެއް ފަހުން އެ ފުން ޚިޔާލްތަކުގެ ތެރެއަށް ގެނބިފައި އޮތް ރަޔާންއަށް ނިދުނެވެ.\nސައިބޯ ނިންމާލުމަށްފަހު ލީން އަވަސް ވެގަތީ ވީހާވެސް އަވަހަކަށް އެގެއިން ދިއުމަށެވެ . ލީންގެ ފަހަތުން ޝަހުފާއާއި އައިޝް އެގޭގެ މައިދޮރޯއްޓާއި ދިމާއަށް ދިޔައެވެ. އަދި ޝަހުފަ ބުނެލިއެވެ. " ލީން މަޑުކުރަންވީނުން ރަޔާންއާއި އެކީ ދަން " " އޭ އޯކޭ މިހާރު ފްރެންޑްއަކަށް ގުޅައިފިން ބަލައިއަންނަން " ލީން ޖަވަބުގާ ބުނެލިއެވެ. އިރުތަކެއްފަހުން ލީންގެ އެކުވެރި އަލްޔާ އޭނާ ބަލައިއައެވެ. އަލްޔާއަކީ އެންމެ ކުޑާއިރުއްސުރެން ލީންގެ އެންމެ ގާތް އެކުވެރިޔާއެވެ. ލީން އަލްޔާއާއިއެކު ގެޔައްދިޔައެވެ. އަދި ގެޔައްދެވުމުން އޭނަގެ ތަނަވަސްކަން ބޮޑު ކޮޓަރިއަށް ވަދެ ފުންނޭވާއެއް ދޫކޮށްލަމުން އެދުމައްޗަށް ވެއްޓިގަތެވެ. އަދި ފޯނު ނަގާ ލަވަޖައްސާލިއެވެ. އެވަގުތު ފޯނުން ޖެހެމުން ދޔައީ ޖޭމްސް އޯތަރގެ " ސޭ ޔޫ ވޯންޓް ލެޓް ގޯ " މި ލަވައެވެ. މި ލަވައަކީ ލީންގެ ހިތަށް ވަރަށް ރީތި ލަވައެކެވެ. ލަވަޖަހާލުމަށްފަހު މިއަދު ހިނގި ކަންތަކާއިމެދު ލީން ވިސްނަންފެށިއެވެ އަދި އެ ޚިޔާލްތަކުގެ ތެރޭގައި އޮވެ ލީންއަށް ނިދުނެވެ.\nގަނޑިން ހެދުނު 8 ޖަހަނީއެވެ . ލީންއަށް ހޭލެވުނީ ކުޑަދޮރުގެ ދޮރުފޮތިގަޑުގެ ތެރެއިން އިރުގެ ދޯދިތައް ލީންގެ މޫނަށް އެޅުމުންނެެވެ. ލީން ތެދުވެ ފޯނު ހުޅުވާ ލަވަޖަހާލިއެވެ. އަދި މޯޅިއަކަށްދެމިލުމަށްފަހު ފެންވަރަން ވަނެވެ. ފެންވަރައިގެން ނުކުމެ އޮފީހަށް ދާން ތައްޔާރުވިއެވެ. މިއަދަކީ ދިހަ ދުވަހުގެ ޗުއްޓިއައަކަށް ފަހު ލީން އޮފީހަށް ދާދުވަހެވެ. ހެދުނުގެ ނާސްތާކުރުމަށްފަހު ލީން އޮފީހާށް ދިޔައެވެ. ލީން ގެ ބައްޕައަކީ ބޮޑު ކުންފުންޔެއް ހިންގާ ބިސްނެސް މޭންއެކެވެ. މި ކުންފުނީގެ 50 އިންސައްތަ ޝެއަރ އޮންނަނީ ލީންގެ ނަންމަތީގައެވެ.ރަޔާންގެ ބައްޕަ ރާޒީއަކީވެސް އަމިއްލަ ކުންފުންޔެއް ހިންގަ މީހެކެވެ. މި ދެކުންފުނި ގުޅިގެން އެތަކެއް ބޮޑެތި މަޝްރޫތަކެއް ވަނީ ހިންގާފައެވެ.\nރަޔާންއަށް ހޭލެވުނީ އޭނާގެ ފޯނުގެ އެލަރމް ރިންގްވި އަޑަށެވެ. ރަޔާން ތެދުވެ އަވަސްވެގަތީ ފެންވަރައިގެން އޮފީހަށް ދެވޭތޯއެވެ. އެއިރު ގަޑިން9ޖަހަނީއެވެ. ލީން އޮފީހަށްގޮސް އޭނަގެ ކެބިންއަށް ވަދެ ގޮޑިގައި އިށިންދެލިއެވެ. އެވަގުތު ލީންގެ އެސިސިްޓެންޓް މައީޝާ ލީންގެ އިންތިޒާރުގައި އިނެވެ. އަދި ލީން މައީޝަ ފެނުމާއިއެކު ހިނުތުންވެލިއެވެ. މައީޝާ ހިނުތުންވުމެއް ރައްދު ކޮއްލުމަށްފަހު ބުނެލިއެވެ. " ލީން މިއަދު ދިހައެއް ޖަހާައިރު އެބައޮތް " އޭ.އާރް " ކޮމްޕެނީގެ މެނޭޖަރއާއި އެއްކޮށް ބާއްވާ މީޓިންގްއެއް ސޯ ޑޯންޓް މިސް އިޓް މީ ވަރަށް މުހިންމު މީޓިންގްއެއް އެހެންވެ " ލީން " އޯކޭ " ބުނެލުމަށްފަހު މީޓިންގްއަށް ދިއުމުގެ ކުރިން ނިންމަންޖެހޭ މަސައްކަތްތައް ނިންމާލެވޭތޯ ބެލިއެވެ.\nލީން މަސައްކަތްތައް ނިންމާލުމަށްފަހު މީޓިންގްރޫމްއާއި ދިމާއަށް ދިޔުމަށް ހިގައިގަތެވެ. އަދި ލީންގެ ފަހަތުން މައީޝާވެސް ދިޔައެވެ. ލީން މީޓިންގްރޫމްއަށް ވަދެ ގޮޑީގައި އިދެ ހަމަޖެހިލިއެވެ. އެއިރު ގަޑިން 9:45 ވަނީއެވެ. ކާރު ޕާރކް ކޮއްލުމަށްފަހު އޭ.އާރް ކޮންޕެނީގެ މެނޭޖަރ ރަޔާން " ލީންސް " ކޮންޕެނީގެ ބިލްޑިންގެތެރެއަށް ވަދެގެންއައެވެ. އޭނާ ލައިގެން ހުރި ހުދުކުލައިގެ ގަމީހާއި ކަޅުކުލައިގެ ކޯޓުފަޓުލޫނުގެ ސަބަބުން އެފިރިހެންވަންތަކަން ހާމަވެގެންދެއެވެ.އަދި އޭނާގެ އަތުގައި އަޅާފައި އޮތް ރޯލެކްސް ގަޑީގެ ސަބަބުން އެ ފރިހެންވަންތަކަން އިތުރުވެގެންދެއެވެ. އެ ރީތި ސޫރަ ފެންނަ ކޮންމެ އަންހެންކުއްޖަކުެސް ސިހޭނެކަން ޔަގީނެވެ.\nރަޔާން ގޮސް މީޓިންގްރޫމްގެ ތެރެއަށް ވަނެވެ. އެ ވަގަތު ލީން ރަޔާންއަށް ފުރަގަސް ދީގެން އިނެވެ. މައީޝާއަށް ރަޔާން މ|ީޓިންގްރޫމަށް ވަންތަން ފެނުމުން ކަރުކަހާލުމަށްފަހު ލީންއަށް ގޮވާލިެވުނެވެ. " އެހެމްއެހެމް ލީން " ފޯނާ ކުޅެން އިން ލީން ގޮޑީގައި އިދެ އަނެއްފަރާތައް އެބުރެލިއެވެ. އެވަގުތު ލީން އަށް ފުންނޭވާއެއް އެތެރެއަށް ދަމާލެވުނެވެ. އަދި ދެލޯ ބޮޑު ކޮއްލެވުނެވެ. ރަޔާންއަށް ވެސް ލިބުނީ ކުއްލި ސިހުމެކެވެ.ރަޔާންއަށް ދެލޯ ބޮޑުކޮއްލެވުނެވެ. އަދި ބުނާނެއެއްޗެއް ނޭނގިފައި ލީން ކައިރި ހައިރާން ކަމާއިއެކު ބަލަން ހުރެވުނެވެ. އެވަގުތު ލީންއަށް އިނދެވުނީ ބުނަނެ އެއްޗެއް ނޭނގިފައެވެ.\nހާދަ ކުރުކޮށް. ތަންކޮޅެއް ދިގުކޮށް ދެންބައި ގެނެސް ދެއްޗޭ އިނގޭ. އެކަމް މިބައިވެސް ވަރަށް ރީތި!\nސަޅި ،ކޮންއިރަކު އަނެއް ބައި\nތެންކްޔޫ ސޯމަޗް ޝައީ\nވަރަށް ރީތި މާޝާ ﷲ !\nސަޅި ،ކޮންއިރަކު އަނެއް ބައި އާޝާ\nއަޅޭ…. އައިގެ ވާހަކަ އަދިވެސް އަޕް ނުވޭ….. ސަބްމިޓް ކޮއްފިތާ ކޮން ދުވަހެއް\nދެން ކީކުރާނީ ފައި އެމީހުން އަޕް ކުރާނެ ކޮންމެސް އެއްދުވަހުން ވެއިޓް އެންޑް ސީ\nމި ބައި ވެސް ވަރަށް ރީތި 💓💓💓💓💓\nމާޝާ ﷲ ވަރަށް ރީތި މި ޕާރޓް ވެސް ކިއުރިއސްލީ ވެއިޓިން ފޯ ނެކްސްޓް ޕާޓް 💕💕\nއުފާވެރި އުފަން ދުުވަހަކަށް އެދެން ނިއްކޯ


Arsenal Akee Nurahkaatheri Team Eh, Samaaluvaan Jehey - Simeone - Vaguthu\nކޮވިޑް-19: ބަލި ފެތުރުން ހުއްޓުމަކަށް ނާދޭ، ފައްސިވާ މީހުންގެ އަދަދު އިތުރުވަނީ -6މިނެޓް ކުރިން\nއާސެނަލް އަކީ ނުރައްކާތެރި ޓީމެއް، ސަމާލު ވާންޖެހޭ - ސިމިއޯނީ\nއާސެނަލް އަކީ ނުރައްކާތެރި ޓީމެއް ކަމަށާއި އެކަމާ އެތްލެޓިކޯ މެޑްރިޑްގެ ކުޅުންތެރިން ސަމާލުވާންޖެހޭ ކަމަށް އެ ކްލަބުގެ ކޯޗު ޑިއޭގޯ ސިމިއޯނީ ބުނެފިއެވެ.\nޔޫރޮޕާ ލީގުގެ ސެމީފައިނަލްގެ ދެވަނަ ލެގުގައި މިރޭ އާސެނަލް އާއި އެތްލެޓިކޯ ބައްދަލުކުރާ މި ދެ ޓީމު ބައްދަލުކުރި ފުރަތަމަ ލެގުގެ މެޗު ނިމުނީ 1-1 އިން އެއްވަރުވެގެންނެވެ.\nމިރޭގެ މެޗުގެ ފެވަރިޓުންނަކީ އެތްލެޓިކޯ ކަމަށް ގިނަބަޔަކު ގަބޫލުކުރާއިރު އެޓީމު ކޯޗު ސިމިއޯނީ ބުނީ އާސެނަލްގައި ތިބީ މޮޅެތި ކުޅުންތެރިންނާއި އަދި މޮޅު ކޯޗެއް ކަމަށާއި އެޓީމުން ކުޅޭ ސްޓައިލަށް ބަލާއިރު ބައެއްފަހަރު ކުޅުންތެރިން މާކު ކުރަން ވެސް އުނދަގޫތަކެއް ކުރިމަތިވާ ކަމަށެވެ.\n"ރަނގަޅު ދުވަހެއްގަ އާސެނަލް އަކީ ވަރަށް ނުރައްކާތެރި ޓީމެއް. އެގޮތުން އޮޒިލްގެ ވިސްނުމާއި ދެ ފަރާތުން ކުޅޭ ކުޅުންތެރިންނާއެކު އާސެނަލްގެ އެޓޭކުތަކަށް އިތުރު ހަލުވި ކަމެއް ގެނެސްދޭ. އަދި ކުރިއަށް ކުޅޭ ލަކަޒެޓް އަކީ ދިގު ކުޅުންތެރިއަކަށް ނުވިޔަސް އޭނާ އަކީ މަތިން އަންނަ ބޯޅަތަކަށް ވެސް ވަރަށް ރަނގަޅަށް މަސައްކަތް ކުރާ ކުޅުންތެރިއެއް. އަނެއްކޮޅުން އޭނާ އަކީ ވެސް ހަލުވި ކުޅުންތެރިއެއް. ރަނގަޅު ދުވަހެއްގެ އާސެނަލް އަކީ ރީތި ފުޓްބޯޅަ އެއް ކުޅޭ ޓީމެއް" ސިމިއޯނީ ބުންޏެވެ.\nމިރޭގެ މެޗުގައި ހުރިހާ ކުޅުންތެރިން ވެސް އެންމެ ރަނގަޅު ކުޅުން ދައްކަންޖެހޭނެ ކަމަށާއި ރަނގަޅު ނަތީޖާ އެއް ހޯދޭނީ ޓީމެއްގެ ގޮތުގައި މަސައްކަތްކޮށްގެން ކަމަށްވެސް ސިމިއޯނީ ބުންޏެވެ.\nމުހިއްމު މެޗަކަށް އެތްލެޓިކޯ މިރޭ ނިކުންނައިރު މި މެޗަށް ސިމިއޯނީ ވަނީ ސަސްޕެންޑްވެފައެވެ. އޭނާ މި މެޗަށް ސަސްޕެންޑްވެފައިވަނީ ފުރަތަމަ ލެގުގައި މެޗުގައި ރެފްރީއާ ދިމާލަށް ބުނި އެއްޗެއްގެ ސަބަބުން ބެންޗުން ފޮނުވާލާފައިވާތީއެވެ. އެހެންކަމުން މިރޭގެ މެޗުގައި އެތްލެޓިކޯ އަށް އިރުޝާދު ދޭނީ އެޓީމުގެ އެސިސްޓެންޓް ކޯޗު ޖާމަން ބޫގޯސްއެވެ.\nފުރަތަމަ ލެގުގެ މެޗަށް މުޅިން ފިޓުވެފައި ނުވި ނަމަވެސް މިރޭގެ މެޗަށް އެތްލެޓިކޯގެ ފޯވާޑް ޑިއޭގޯ ކޮސްޓާ އާއި އެޓީމުގެ ޑިފެންޑަރު ފިލިޕޭ ލުއިސް ވަނީ ފިޓުވެފައިވާކަން ފާހަގަކޮށްލެވެއެވެ.\nއެތްލެޓިކޯގެ ދަނޑުގައި ކުޅޭ މި މެޗު ފަށާނީ މިރޭ ރާއްޖެގަޑިން 12:05 ގައެވެ.\nޗެމްޕިއަންސް ލީގާއި ޔުރޮޕާ ލީގް މުއްދަތެއް ނެތް ގޮތަށް ފަސްކޮށްފި\nބޮޑު ތިން މުބާރާތެއްގެ ފައިނަލް މެޗުތައް ޔުއެފާ އިން ފަސްކޮށްފި\nބޮޑު މޮޅަކާއެކު ޔުނައިޓެޑް ކުއާޓާ ފައިނަލާއި ގާތަށް


Thauleemee bill ah hiyaal hoadhumuge bahdhaluvun mirey – Iru\nތައުލީމުގެ ބިލަށް ހިޔާލު ހޯދުމުގެ ބައްދަލުވުން މިރޭ\nސަރުކާރުގެ ފަރާތުން ރައްޔިތުންގެ މަޖިޅިހަށް ހުށަހަޅާފައިވާ ތައުލީމުގެ ބިލަށް އާންމުންގެ ހިޔާލު ހޯދުމަށް މިރޭ މަޖިލީހުގައި ބައްދަލުވުމެއް ބޭއްވުމަށް ހަމަޖައްސައިފި އެވެ.\nތައުލީމާ ބެހޭ ޤާނޫނަކީ، “މަންމަގެ އުނގުން ފެށިގެން ކައްވަޅަށް ދާންދެން” އުނގެނުމުގައި އަމަލުކުރަންޖެހޭ ގޮތްތައް ބަޔާންކުރާ އެއްޗަކަށް ވާތީ، އެ ޤާނޫނުގެ ތެރެއަށް ޕްރީ ސްކޫލުގެ ޤާނޫނާއި މަތީ ތައުލީމުގެ ޤާނޫނު ވެއްދުމަށް ވެސް މިނިސްޓަރ ވަނީ ބާރުއަޅުއްވާފައެވެ.\nމިނިސްޓަރ ވިދާޅުވީ ކިޔަވައިދޭ މީހުންގެ ހައްގުތައް ނެތުމުން، ޤާނޫނުގެ ތެރެއިން އެކަމަށް ހައްލެއް ނުވާނެ ކަމަށާއި ޓީޗަރުންނަށް ދޭން ބޭނުންވާ އިނާޔަތްތައް ވެސް އެ ބިލުގައި ހިމެނުމަކީ މުހިންމުކަމެއްކަމަށެވެ. މިދިޔަ ޑިސެމްބަރު މަހު މަޖިލީހަށް ހުށަހެޅި ތައުލީމާ ބެހޭ ބިލުގައިވާ ގޮތުން، އެ ބިލް ގާނޫނަކަށް ވެ އަމަލުކުރަން ފަށާތާ ހަ މަސް ދުވަހުގެ ތެރޭގައި ރަޖިސްޓަރީކޮށް ލައިސަންސް ހޯދަންޖެހެއެވެ. އަދި އެކަމަށް ޚާއްސަކޮށްގެން “ޓީޗާސް ރަޖިސްޓްރޭޝަން ކައުންސިލް” ގެ ނަމުގައި ކައުންސިލެއް އުފައްދަން ޖެހެއެވެ.\nތައުލީމުގެ ބިލުގައިވާ ގޮތުން އުމުރުން ހަތަރު އަހަރުން ފެށިގެން 16 އަހަރާ ދެމެދުގެ ކޮންމެ ކުއްޖަކީ ތައުލީމު ލާޒިމުވާ އުމުރުގެ ކުއްޖެކެވެ. ބިލުގައި ޕްރީ ސްކޫލް ތައުލީމާއި ސާނަވީ ތައުލީމާއި މަތީ ސާނަވީ ތައުލީމު ހިލޭ ކޮށްދިނުމުގެ އުސޫލުތައް ބަޔާން ކޮށްފައިވެ އެވެ. އަދި ދަރިވަރުންގެ ހައްގުތަކާއި ބެލެނިވެރިންނާއި ޓީޗަރުންނާއި ސަރުކާރުގެ ޒިންމާތައްވެސް އެ ބިލުގައި ބަޔާންކޮށްފައިވެ އެވެ.\nތައުލީމުގެ ބިލެއްގެ އިތުރުން މަތީ ތައުލީމުގެ ބިލެއް ވެސް ސަރުކާރުގެ ފަރާތުން މަޖިލީހަށް ވަނީ ހުށަހަޅައިފަ އެވެ. އެ ބިލުގެ މަސައްކަތް ވެސް މިހާރު އޮތީ ކޮމިޓީ މަރުހަލާގަ އެވެ.


Baaru humeh fethurenee, HPA ge irushaadhu thakeh!\nއައިޖީއެމްއެޗްގައި މީގެ ކުރިން ގާއިމްކޮށްފައިވާ ފްލޫ ކްލިނިކެއް. -- ފޮޓޯ: އަހްމަދު ޝުރާއު | އަވަސް\nމިދުވަސްވަރު ރާއްޖޭގައި ވަރަށް ގަދަ ހުމެއް ފެތުރެމުން ދާތީ، ހުރިހާ ފަރާތްތަކުން ވެސް ސަމާލުވުމަށާއި ހުން އިތުރަށް ފެތުރިގެން ނުދިޔުމަށް ފިޔަވަޅުތައް އެޅުމަށް ހެލްތް ޕްރޮޓެކްޝަން އެޖެންސީ، އެޗްޕީއޭ އިން އިލްތިމާސްކޮށްފި އެވެ.\nއެޗްޕީއޭއިން އާންމު ކުރި އެލާޓްގައި ބުނީ މިދުވަސްވަރު މާލެ އާއި ރާއްޖޭގެ އެކި ސަރަހައްދުތަކުގައި ހުމާއި އަރިދަފުސް ރޯގާ އަދި ޑެންގީ ވެސް ވަރަށް ގަދަޔަށް ފެތުރެމުން އަންނަ ކަމަށާއި ހޮސްޕިޓަލްތަކަށް ދައްކާ ފަރާތްތައް ވެސް ގިނަވަމުން އަންނަ ކަމަށެވެ. އެކަމާ ގުޅިގެން، އެޗްޕީއޭއިން ބުނީ ހުން ފެތުރުން ހުއްޓުވުމަށް އޮތް އެންމެ ރަނގަޅު ފަރުވާއަކީ، ހުމާއި އަރިދަފުސް ރޯގާގެ އަލާމާތެއް ފެނިއްޖެ ނަމަ އާންމު ތަންތަނަށް ނުކުމެ ނޫޅުމާއި އަމިއްލަ ސާފު ތާހިރު ކަމަށް އެ މީހަކު އަމިއްލައަށް ވިސްނުން ކަމަށެވެ. އެގޮތުން އަމިއްލަ ސާފު ތާހިރުކަމަށް އިސްކަން ދިނުމަށް އެޗްޕީއޭއިން ވަނީ ހާއްސަ އިރުޝާދުތަކެއް ދީފަ އެވެ.\nކެއްސާ ކިބިހި އަޅާއިރު ޓިޝޫ ފަދަ އެއްޗެއް ބޭނުންކޮށްގެން އަގަމަތި ނިވާކުރުން\nރޯގާ ނޫނީ ހުން ޖެހިއްޖެ ނަމަ މީހުން އާންމުކޮށް އެއްވާ ތަންތަނަށް ގޮސް ނޫޅުން\nޓިޝޫ ފަދަ ތަކެތި ބޭނުން ކުރުމަށް ފަހު ވީއެންމެ އަވަހަކަށް ޑަސްބިނަށް ލުން\nމާބަނޑު މީހުން، އަދި ކުޑަކުދިން ހުން، ރޯގާ ޖެހިއްޖެ ނަމަ އަވަހަށް ޑޮކްޓަރަށް ދެއްކުން\nޕެރެސެޓްމޯލް ނޫން އެހެން ބޭހެއް ބޭނުން ނުކުރުން\nހުން އައިސް ރޯގާ ޖެހިއްޖެ ނަމަ ދިޔާތަކެތި ވީހާ ގިނައިން ބޭނުން ކުރުން\nކުޑަކުދިންނާ ގައިގޯޅިވެ ނޫޅުން\nގިނަ ގިނައިން އަތްދޮވުން، އަދި ސެނިޓައިޒާ ފަދަ ތަކެތި ހޯދުން\nމީގެ އިތުރަށް އެޗްޕީއޭއިން ބުނީ ހޮސްޕިޓަލްގައި ތިބޭ ބަލި މީހުންނަށް ގޮވާލަން ދިޔުން މިދުވަސްވަރު އެއްގޮތަކަށް ވެސް ރަނގަޅު ނޫން ކަމަށެވެ. އަދި ބަލިމީހުންނަށް ގޮވާލަން ދާއިރު ކުޑަކުދިން ނުގެން ދިޔުމަށް ވެސް އެޗްޕީއޭއިން ވަނީ އިރުޝާދު ދީފަ އެވެ. މީގެ އިތުރަށް ކޮންމެހެން ޒަރޫރީ ކަމެއްގައި ނޫނީ ހޮސްޕިޓަލަށް ޒިޔާރަތް ނުކުރުމަށް ވެސް ވަނީ އެދިފަ އެވެ. އަދި ބަލިމީހާ ގޮވައިގެން ޑޮކްޓަރަށް ދައްކަން ދާއިރު އެހީތެރިޔަކު ފިޔަވާ އިތުރު މީހުން ހޮސްޕިޓަލަށް ނުދިޔުމަށް ވެސް ވަނީ އިރުޝާދު ދީފަ އެވެ.\nހުން ޖެހިގެން ދައްކާ މީހުންގެ އަދަދު އިންތިހާއަށް އިތުރުވުމާ ގުޅިގެން އޭޑީކޭއިން ވަނީ މި ހަފްތާގައި ފްލޫ ކްލިނިކެއް ވެސް ހުޅުވައިފަ އެވެ.\nބޭރަށް ހިންގުމާއި ޑެންގީ ފެތުރޭތީ ސަމާލުވޭ!\nޑެންގީ ހުން ފެތުރޭ މިންވަރު އިތުރު، ސަމާލުވޭ!\nޑެންގީ ޖެހިގެން ރިޕޯޓު ކުރުން އިތުރުވެއްޖެ\nމިދިޔަ ހަފުތާގައި 50 މީހަކަށް ޑެންގީ ޖެހިގެން ރިޕޯޓުކުރި: އެޗްޕީއޭ


SunOnline: Column: Sarukaarun badhalu dhevey goi saafu nuvery\nއ 09 Oct 2019, 16:13\nހޭންވޭރު އަބަދަށްފެހި މަގުގައި ހުރި ކެމިކަލް ގުދަނެއްގައި ރޯވެ ހިނގި އަލިފާނުގެ ހާދިސާއާ ގުޅިގެން ނައިބްރައީސް މިއަދު އެ އަލިފާނު ހާދިސާ ހިނގި ސަރަހައްދަށް ވަޑައިގެން އެތަނުގެ ހާލަތު ބައްލަވައި ލެއްވުން: އެފަދަ ހާދިސާތައް ތަކުރާރު ނުވާނެ ގޮތަށް ފިޔަވަޅުތައް އެޅުމަށް އިރުޝާދު ދެއްވި -- ސަން ފޮޓޯ/ އަހުމަދު އަވްޝަން އިލްޔާސް\nއަޅުގަނޑު ފަށައިގަންނަމުން ވެސް އެދެން ޖެހެނީ މަޢާފަށެވެ. މި މައްސަލަ އަޅުގަނޑު މި ނަގަނީ ކަން އޮތް ގޮތް އޮޅުން ފިލުވުމުގެ ނިޔަތު ގައެވެ. އެއްގޮތަކަށް ވެސް ބަޔަކަށް ލިބެން އޮތް އެއްޗެއް ނުވަތަ ލިބެމުންދާ އެއްޗަކުން މަޙްރޫމް ކުރުވުމުގެ ނިޔަތުގައެއް ނޫނެވެ. ތެދުފުޅެކެވެ. ކަން އޮތް ގޮތް އެންމެ ރަނގަޅަށް ސާފުވާނީ ސަރުކާރުގެ ކަމާ ބެހޭ އޮފީހާ ސުވާލު ކުރުމުންނެވެ. ކަމާ ބެހޭ އޮފީހަކީ ކޮބައިކަން ސާފު ކުރަން ވެސް އުނދަގުލެވެ. ގިނަ އޮފީސްތަކުން މަޢުލޫމާތު ހޯދަން ފޯނު ކުރުމުންވާ ގޮތް މި ކަމުގައި ތަޖުރިބާ ލިބިފައިވާ ފަރާތްތަކަށް އެނގޭނެ އެވެ. އަދި މި ބާވަތުގެ ކަންތަކުގައި ޖަވާބު ދެވޭނެ ފެންވަރުގެ މީހަކު ހޯދުމަކީ ވެސް ކުޑަ ކަމަކަށް ނުވާނެ އެވެ. އަޅުގަނޑުގެ މައިގަނޑު ބޭނުމަކީ، ފަރުދުންނަށް ލިބޭ ގެއްލުމަށް ސަރުކާރުން ބަދަލު ލިބުން ހައްޤު ވަނީ ކިހާ ހިސާބަކުންތޯ ހޯދުމެވެ. ބަދަލު ދެވޭ ގޮތެވެ. ބަދަލު ލިބޭ ގޮތެވެ. މިންގަނޑެވެ. ކުރީގެ ޒަމާނުގައި ވެސް ސަރުކާރުގެ ޚަރަދުތައް ކުރެވޭނީ ރައްޔިތުންގެ ފައިސާ އިން ނެވެ. ގޮއިފާލައްބަ އާއި ވަރުވާ އަށް ލިބޭ ފައިސާ އިންނާއި ތަފާތު ފީތަކުން ލިބޭ ފައިސާ އިންނެވެ. އެ ޒަމާނުގެ ވިސްނުމާއި މިހާރުގެ ވިސްނުމާއި، އެ ޒަމާނުގެ ޙާލަތާއި، މިހާރުގެ ޙާލަތާއި ވަރަށް ތަފާތެވެ. ކުރީގެ ޒަމާނުގައި ވިސްނުން އޮންނަނީ ސަރުކާރުގެ ފައިސާ އަށް ވީމާ ކޮންމެ ގޮތަކަށް ޚަރަދު ކުރެވުނަސް އެންމެ ރަނގަޅު ވާނެ ކަމަށެވެ. ސަރުކާރުން ވެސް ޚަރަދު ކުރަނީ ރައްޔިތުންގެ ފައިސާ އިން ކަން، އެ ޒަމާނުގައި ގިނަ މީހުން ނުވިސްނަ އެވެ. މިހެންވުމުގެ ސަބަބުން އެއިރުގައި އަތްމަތީ ބަހެއްގެ ގޮތުގައި ގެންގުޅޭ ހިންދީ ބަހުގެ ޖުމްލަ އެއް ވެސް އޮވެ އެވެ. "ސަރުކާރު ކާ މާލް ހޭ ، ދެރިޔާ މޭ ޑާލްދޯ" އެވެ. (ސަރުކާރު ގެ މުދަލެވެ. ކޯރަށް އަޅާލާށެވެ.) މިޒަމާނުގައި ހުރިހާ މީހުން ވެސް ދެކޭ ގޮތުގައި އަދި ޤަބޫލު ކުރާ ގޮތުގައި ސަރުކާރުން ކިތަންމެ ކުޑަ ހޭދަ އެެއް ކުރިޔަސް އެ ހޭދައެއް ކުރަނީ ރައްޔިތުންގެ ފައިސާ އިންނެވެ. ސަރުކާރުގެ މުދަލަކީ ރައްޔިތުންގެ މުދަލެވެ.\nދޭދޭ މީހުން އަމިއްލަ އަށް ކުރާ މުއާމަލާތެއްގެ ސަބަބުން ލިބޭ ގެއްލުމަށް ސަރުކާރުން މާލީ ޒިއްމާ އުފުލަން ޖެހޭނެ ބާވަ އެވެ. އެ ކަމަކީ ސަރުކާރުން އަމަލީ ގޮތުން އެއްވެސް މިންވަރަކަށް ޝާމިލު ވެފައި ނުވާ، އެއްވެސް މިންވަރަކަށް މާލީ ޒިއްމާ އުފުލަން ނުޖެހޭ ކަންކަމު ގަ އެވެ. އެއީ ދީނީ ކަމަކަށް މީހުން ފޮނުވުމަށް ކަމުގައި ވިޔަސް ނުވަތަ ގެދޮރު ހޯދުމުގެ މުއާމަލާތަކަށް ވިޔަސް އެވެ. ސަބަބަކީ މި ބާވަތުގެ މުއާމަލާތްތައް ގިނަ ފަހަރު ކުރެވެނީ އެކަކު އަނެކަކުގެ މައްޗަށް އޮންނަ އިތުބާރެއްގެ މައްޗަށް ބިނާ ކުރެވިގެން ނެވެ. ގިނަ ފަހަރަށް މި ގޮތަށް ކުރެވޭ އެއްބަސްވުންތައް ކާމިޔާބު ނުވަނީ ނާކާމިޔާބުވާ ފަރާތަށް އަނެއް ފަޅީގައި ހުރި މީހާ ދެނެ ނުގަނެވުމުން ނެވެ. ރަނގަޅު ވާހަކަ އެކެވެ. ރައްޔިތުން ނަށް މަކަރާއި ހީލަތް ހެދުމުން ސަރުކާރުން އެހީތެރިވެ ދޭން ވާނެ އެވެ. ޤާނޫނީ މަގުން ނެވެ. އިންޞާފުގެ ކުރިމައްޗަށް ގެންގޮސް ގެންނެވެ. ޤާނޫނާއި ޤަވައިދުތައް ނެތިގެން ހިގި ކަމަކަށްވާ ނަމަ އަވަހަށް އެފަދަ ޤާނޫނާއި ޤަވައިދުތައް އުފަން ކުރެވިގެން ނެވެ. ނުވަތަ ހެދިފައި ހުރި ޤާނޫނާއި ޤަވައިދުގެ ދޯދިޔާ ކަމުން ހިނގި ކަމަކަށް ވަނީ ނަމަ އެ ފަދަ ޤާނޫނާއި ޤަވައިދު އަވަހަށް އިޞްލާޙް ކުރެވިގެން ނެވެ.\nސަރުކާރު ހިންގަނީ ރައްޔިތުންގެ ފައިސާ އިންނެވެ. ޓެކްސްގެ ގޮތުގައި ރައްޔިތުން ދައްކާ ފައިސާ އިންނާއި ފީތަކުން ނާއި، ރައްޔިތުންްގެ މުދާ ވިއްކައިގެންނާއި ތަންތަނުގެ ކުލިން ލިބޭ ފައިސާ އިން ނެވެ. ރައްޔިތުންގެ ބޭނުންތައް ބައިވަރެވެ. ޚާއްޞަކޮށް ސިއްޙީ ދާއިރާ ގަ އެވެ. ތަޢުލީމީ ދާއިރާ ގަ އެވެ. މުއާޞަލާތީ ދާއިރާ ގަ އެވެ. މި ކަންކަން ރަނގަޅު ކުރުމަށް ގިނަ އަދަދެއްގެ ފައިސާ ބޭނުން ވެ އެވެ. ސަރުކާރުން ކޮންމެ ހެން ކުރަން ނުޖެހޭ ޚަރަދުތައް ކުޑަ ކުރަން ޖެހެ އެވެ.\nބައެއް ކަން ކަން ސަރުކާރުން ކުރަނީ ސަރުކާރާ އި ރައްޔިތުންނާއި ދެމެދު އޮންނަން ޖެހޭ ގުޅުމުގެ މޫނުމަތި ރީތި ކުރަން ކަމަށް ވެދާނެ އެވެ. އަދި ބައެއް ފަހަރު ބައެއް ކަން ކަމުގައި ނިިންމުން ނިންމާ ހިސާބު ގައިި ތިބޭ މީހުން ބައެއް ކަންކަން ބެލުމުގައި ޖަޒްބާތީ ތަރުޖަމާއެއް ކުރެވިގެން ސަރުކާރުން މާލީ ގޮތުން ބައިވެރި ނުވަން ވާ ތަން ތާގައި ވެސް ބައިވެރި ވެވެނީ ކަމަށް ވެސް ވެދާނެ އެވެ.\nދީނީ ކަންކަމުގައި ބައިވެރި ވުމަށް، ދަތުރު ފަތުރު ހަމަޖައްސައިދޭ މީހުން ދަތުރުފަތުރު ހަމަޖައްސައި ދެނީ ދީނީ ކަމެއްގެ ގޮތުގައެއް ނޫނެވެ. އެއީ ވިޔަފާރި އެކެވެ. އެ ވިޔަފާރި އަށް ބޭރުގެ ޤައުމުތަކުގައި ކިިޔައި އުޅެނީ ރިލިޖަސް ޓޫރިޒަމް އެވެ. ދުނިޔޭގައި އެ ފަތުރުވެރި ކަމަށް އެންމެ މަޝްހޫރު އަދި އެންމެ ފައިދާ ބޮޑު ޤައުމުން އެތާގައި އެ ފަތުރުވެރިކަން އޮންނަ ކަމަކަށް ޤަބޫލެއް ނުކުރެ އެވެ. އެހެން ނަމަވެސް އެ ޤައުމު ފިޔަވައި، ހަފްތާ އެއްހާ ދުވަހުގެ ތެރޭގައި އެތައް ބިލިއަން ޑޮލަރެއްގެ އާމްދަނީ ދީނީ ފަތުރުވެރި ކަމުގެ ސަބަބުން ވަންނަ އެހެން އެއްވެސް ޤައުމެއް ދުނިޔޭގައި ނެތެވެ. ދިވެހި ޓުރެވެލް އޭޖެންޓަކު މަކަރު ހެދުމުން އެ މަކަރުގައި ޖެހުނު މީހުން ސަލާމަތްކޮށްދޭން ސަރުކާރުން މާލީ ގޮތުން ހޭދައެއް ކުރަން ޖެހޭނެ ބާވަ އެވެ. އަޅުގަނޑުމެންގެ ޓެކްސްގެ ގޮތުގައި ދައްކާ ފައިސާ އިން ޚަރަދު ނުކޮށް ވެސް އެ ފަދަ ކަންތައް ތަކުގައި ސަރުކާރުން އެހީތެރިވެވިދާނެ އެވެ. ޒަކާތައް އަޅުގަނޑުމެން ދައްކާ ފައިސާ އިންނެވެ. ޒަކާތުގެ ފައިސާގެ ބައި އެޅޭ އިރު އެފަދަ ކަންކަމަށް ވެސް ބައެއް އޮންނަ ކަމަށް ދަންނަ މީހުން ބުނެ އެވެ. ސަރުކާރެއްގެ، މަތީ ފެންވަރުގެ އަޅުގަނޑު ދަންނަ ބޭފުޅެއް ޓެކްސީ އެއްގެ ގޮތުގައި ދުއްވި ކާރެއްގެ ޑުރައިވަރު މަކަރު ހަދައިގެން އޭނާ އަށް ދޭން ވާ ފައިސާ ނުލިބިގެން ޒަކާތުގެ ފައިސާގެ ތެރެއިން، ދަރަނިވެރިންގެ ބައިން، އޭނާ ފައިސާ ހޯއްދެވި ކަން އަޅުގަނޑު ދެނަ ހުރީމެވެ.\nސުނާމީ ކާރިސާ އެއްގައި ދިރިއުޅުން ހަފުސް ވެފައި ތިބި ބަޔަކަށް، އެމީހުން އަމިއްލަ އަށް އުޅެވޭނެ ފަދަ މަގެއް ފެންނަން ދެން ސަރުކާރުން އެހީތެރިވެދޭން ވާނެ އެވެ. ހަމަ އެފަދައިން މޫސުމީ ކުއްލި ގެއްލުމު ގައި ވެސް ސަރުކާރުން އަވަސް އެހީތެރިކަން ފޯރުކޮށް ދޭން ވާނެ އެވެ. ނުރައްކާތެރި އެއްޗެތި ގުދަން ކުރުމަށް ސަރުކާރުގެ ކަމާ ބެހޭ ފަރާތްތަަކުން ހަދާފައިވާ ޤަވައިދުގައި ރައްޔިތުންގެ ސަލާމަތާއި ރައްކާތެރި ކަމަށް އިހުމާލުވެ ވިފައިވާ ކަމަށް ބައެއް މީހުން ތުހުމަތު ކުރެ އެވެ. އެފަދަ ތަނަކުން ހިގި އަލިފާނުގެ ހާދިސާގައި ދިރިއުޅުން އެކޮޅުކޮޅުން ޖެހިފައި ތިބި ޢާއިލާތަކަށް ވެސް ސަރުކާރުގެ އެހީތެރިކަން ފޯރު ކޮށްދެވެން ވާނެ އެވެ. އެއީ މިހާރު އަމަލު ކުރެވޭ އުޞޫލަށް ބަލާ އިރު ލިބުނު ގެއްލުމުގެ ވިހި ޕަރސެންޓު ކަމުގައި ވިޔަސް އެވެ. ސަރުކާރުން ކުރަން ޖެހޭނެ ހޭދަ އަށް ބަލާ އިރު ވިހި ޕަރސެންޓަކީ ވެސް ވަރަށް ބޮޑު އަދަދެކެވެ. މި ފަދަ ކަންކަމުގައި ސަރުކާރަށް ކޮށްދެވޭނެ އިތުރު ކަން ކަން ބައިވަރެވެ. އިމާރާތް ތައް ބިނާ ކުރުމަށް ލުއި ލޯނު ހޯދައި ދިނުން ފަދަ ކަންކަމެވެ. ނުވަތަ ހެޔޮއެދޭ ފަރާތްތަކުގެ އެހީ ލިބޭނެ މަގުތައް ތަނަވަސް ކޮށްދިނުމެވެ. ރާއްޖެ އާއި ރާއްޖެ އިން ބޭރުން ނެވެ. އަޅުގަނޑުމެން ނަށް ބަލައިގަންނަން އުނދަގޫ ވަނީ ފަރުދަކާ އި ކުންފުންޏަކާއި ދެމެދު ހިގާ މުއާމަލާތްތައް ފެއިލް ވުމުން، ކުންފުނިން ނަގަން ޖެހޭ ޒިއްމާ ސަރުކާރުން ނަގާތަން ބައެއް ފަހަރު ފެނުމުން ނެވެ. އެ ގޮތަށް ހިގާ ކަންތައް ތަކުގައި ޒިއްމާ ނަގަނީ ކޮން އުޞޫލެއްގެ މައްޗަށް ބިނާކޮށްގެން ތޯ ވެސް އެގެން ބޭނުން ވެ އެވެ.


Coke fulhieh bahlavaigen English Premier league balaalumuge...\n6 މަސް, 1 ހަފްތާ, 1 ދުވަސް, 12 ގަޑި, 1 މިނެޓް, 48 ސިކުންތު ކުރިން 2140އިދުހާމް ނައީމް\nރޭ ބޭއްވި ހަފްލާގެ ތެރެއިން، ފޮޓޯ:ވަގުތު އިމޭޖްސް\nކޮކާކޯލާ ފުޅީގެ މަތިގަޑުގައިވާ ނަންބަރު އެސްއެމްއެސް ކޮށްގެން އިނގިރޭސި ޕްރިމިއާ ލީގުގެ މެޗެއް ބަލައިލުމަށް ލަންޑަނަށް ދިޔުމުގެ ފުރުސަތު އެ ކުންފުނިން ހުޅުވާލައިފިއެވެ.\nހޮޓެލް ޖެންގައި ބޭއްވި ރަސްމިއްޔާތެއްގައި އެ ޕްރޮމޯޝަން އިފްތިތާހުކޮށްދިނީ ގައުމީ ޓީމްގެ ކުރީގެ ގޯލް ކީޕަރު އިމްރާން މުހައްމަދުއެވެ. ކޮކާ ކޯލާ އިން އެ ޕްރޮމޯޝަން ފެށީ އިންގްލިޝް ޕްރިމިއާ ލީގުގެ ޕާޓްނަރަކަށް ކޮކާ ކޯލާ ވުމާގުޅިގެންކަމަށް އެ ކުންފުނިން ބުނެއެވެ. އަދި އެ ޕްރޮމޯޝަން އަންނަ މާޗް މަހުގެ 14 ވަނަ ދުވަހުގެ ނިޔަލަށް ކުރިއަށްދާނެކަމަށްވެސް ކޮކާކޯލާއިން ބުނެއެވެ.\nއެ ކުންފުނިން މަޢުލޫމާތު ދޭގޮތުގައި އެ ޕްރޮމޯޝަނުގައި ބައިވެރިވާ ފަރާތްތަކުން ކޯކު ފުޅީގެ މަތިގަނޑުގައިވާ ނަންމަބަރު 2626ކަށް އެސްއެމްއެސް ކުރުުމުން ބައިވެރިވެވޭނެކަމަށެވެ. އަދި މެސެޖް ކޮށްގެން ބައިވެރިވާ ފަރާތްތަކުގެ ތެރެއިން ކޮންމެ ހަފްތާއަކު ނަސީބުވެރި ދެ ފަރާތަކަށް ޕްރިމިއާ ލީގުގެ މެޗެއް ބަލައިލުމަށް ލަންޑަނަށް ދިޔުމުގެ ފުރުސަތު ލިބިގެންދާނެކަމަށެވެ.\nކޮކާކޯލާ އިން ބުނީ މެޗު ބަލައިލަން ލަންޑަނަށް ދިޔުމުގެ އިތުރުން ގުރުއަތުން ހޮވޭ 45 ފަރާތަކަށް 45 އެލްއީޑީ ޓީވީވެސް ލިބިގެންދާނެ ކަމަށެވެ. ރޭގެ ހަފްލާގައި ވާހަކަދައްކަވަމުން ކޮކާ ކޯލާ ކުންފުނީގެ ޖެނެރަލް މެނޭޖަރު މިލިންޑް ޑެރަސާރިއާ ވިދާޅުވީ އެ ޕްރޮމޯޝަންގެ ބޭނުމަކީ ގިނަ ދިވެހީންތަކަކަށް އެމީހުންގެ އެންމެ މަގުބޫލު ލީގު ކަމުގައިވާ އިނގިރޭސި ޕްރިމިއާ ލީގު ހަމަ ލޮލަށް ބަލާލުމުގެ ފުރުސަތު ތަނަވަސް ކޮށްދިނުންކަމަށެވެ.\nކޮކާ ކޯލާއިން ފުޓްބޯޅާއިގެ ސަޕޯޓަރުންނަށް އެފަދަ ޕްރޮމޯޝަން ކުރިއަށްގެންދާއިރު ރާއްޖޭގެ ތާރީހުގައިވެސް ފުރަތަމަ ފަހަރަށް ދިވެހި ފަސްގަނޑަށް ވޯލްޑް ކަޕްގެ އޮރިޖިނަލް ތަށި ގެނެސް ދިވެހީންނަށް އެ ޓުރޮފީއާ އެކު ފޮޓޯ ނެގުމުގެ ފުރުސަތު ހޯދައިދިނީވެސް އެ ކުނފުނިންކަން ފާހަގަކޮށްލެވެއެވެ.


Hajju corporation ge hajjuverin furun miadhu haveeru | Mihaaru\nމިނާ: އޮގަސްޓް 30، 2017: ދިވެހި ހައްޖުވެރިން މިނާއަށް ދަނީ.--ފޮޓޯ: އަހުމަދު އަބްދުﷲ ސައީދު /މިހާރު\nހައްޖު ކޯޕަރޭޝަންގެ ހައްޖުވެރިން ފުރުން މިއަދު ހަވީރު\n18 އޯގަސްޓް 2018 - 09:377comments\nސައޫދީ އަރަބިއްޔާގެ މަތިންދާބޯޓަށް ދިމާވި ޓެކްނިކަލް މައްސަލައާ ގުޅިގެން އިއްޔެ ފުރުން ލަސްވި، މޯލްޑިވްސް ހައްޖު ކޯޕަރޭޝަންގެ ހައްޖުވެރިން މިއަދު ހަވީރު ފުރާގޮތަށް ހަމަޖެހިއްޖެ އެވެ.\nހައްޖު ކޯޕަރޭޝަނުން ބުނީ ހައްޖަށް ނުފުރިފައި ތިބި މީހުން މިއަދު ހަވީރު ފަހެއް ޖަހާއިރު ފުރުމަށް ހަމަޖެހިފައިވާ ކަމަށެވެ. އެމީހުން އިއްޔެ ފުރަން އޮތީ މެންދުރު ފަހު 3:30 ގަ އެވެ. އެކަމަކު، ސައުދީ އެއާލައިންގެ ކޮމްޕިއުޓާ ސިސްޓަމަށް ދިމާވި މައްސަލައަކާ ގުޅިގެން މަތިންދާބޯޓު ޑިލޭވި ކަމަށްވެ އެވެ.\nމިއަދު ފުރުމަށް ހަމަޖެހިފައިވާ 400 ހައްޖުވެރިންނަކީ ސައުދީ އަރަބިއްޔާ އިން ރާއްޖެ އަށް އިތުރަށް ދިން 1،000 ކޯޓާގެ ދަށުން، ފުރާ ބައެކެވެ.\nރާއްޖެއަށް ސައުދީ އަރަބިއްޔާއިން އާންމު ގޮތެއްގައި ދޫކުރަނީ 1،000 ކޯޓާ އެވެ. މި މަހު އިތުރަށް ލިބުނު 1،000 ކޯޓާގައި ފުރާ ގޮތަށް ހަމަޖެހިފައި ވަނީ 500 މީހުންނެވެ. އެއީ ހައްޖު ކޯޕަރޭޝަނުގެ ހަވާލުގައި ފުރަން ހަމަޖެހިފައި އޮތް 400 މީހުންގެ އިތުރުން ތަޒްކިޔާ ޕްރައިވެޓް ލިމިޓެޑް އަދި އަލް ހަރަމައިން ހައްޖު ގްރޫޕުގެ ހަވާލުގައި ފުރާ 100 މީހުންނެވެ.\n"މިހާރު" ން ވާހަކަ ދެއްކި ބައެއް ހައްޖު ގްރޫޕުތަކުން ބުނީ ފަހު ވަގުތު ކޯޓާ ހަމަޖެހުމުން މީހުން ގެންދިއުމުގައި ދަތިތައް އެބަހުރި ކަމަށެވެ. އެގޮތުން ހައްޖު މަހަށް ފަހު، ހައްޖުގެ އަޅުކަން ނިމެންދެން، ޖިއްދާ އަށް ދެވެނީ ހަމައެކަނި ސައުދީ އެއާލައިންސުން ކަމަށް ވާތީ މަތިންދާބޯޓުން ޖާގަ ލިބުމުގެ ދަތިތަކެއް ހުރި ކަމަށް ހައްޖު ޖަމާއަތްތަކުން ބުނެ އެވެ.\nއިތުރު ލިޔުންތައް ހައްޖު ހައްޖު ކޯޓާ ހައްޖު ގްރޫޕްތައް ރާއްޖެ-ސައުދީ މޯލްޑިވްސް ހައްޖު ކޯޕަރޭޝަން ސައުދީ އެއާލައިން\nހައްޖު ކޯޕަރޭޝަންގެ، ހައްޖުވެރިން ފުރުން ލަސްވެއްޖެ


Roahit Shetty aai Ranveer gulhigen "Angoor" ge remake eh\n"ސިމްބާ" ބްލޮކްބަސްޓާ ވުމަށް ފަހު ޑައިރެކްޓަރު ރޯހިތު ޝެޓީ އާއި އެކްޓަރު ރަންވީރު ސިންގް ގުޅިގެން މުޅިން އާ ފިލްމެއްގެ މަސައްކަތް ކުރަން ހަމަޖެހިއްޖެ އެވެ. މިފަހަރު އުފައްދަން ގަސްތުކޮށްފައި ވަނީ ކުރީ ޒަމާނުގެ ވަރަށް މަޖާ ފިލްމެއް ކަމަށްވާ "އަންގޫރް" ގެ ރިމޭކް އެކެވެ.\nސަންޖީވް ކުމާރާއި ދޭވެން ވަރުމާ ވަރަށް ހެއްވާ މަޖާ ބައިތަކެއް ކުޅެފައިވާ މި ފިލްމަކީ ގުލްޒާރު އުފެއްދި ފިލްމެކެވެ. ކޮމެޑީ ފިލްމުތައް ބަލާހިތްވާ މީހުންނަށް "އަންގޫރް" އަކީ ވަރަށް ހަނދާން ނައްތާލަން އުނދަގޫ ފިލްމެކެވެ.\n"އަންގޫރް" ރިމޭކެއްގެ ޚިޔާލު ރޯހިތު ގެންގުޅޭތާ ވަރަށް ގިނަ ދުވަސް ވެއްޖެ އެވެ. މިއަށް އަމަލީ ސިފަ އަންނަގޮތްވީ ސަންޖީވް ކުމާރުގެ ރޯލު ކުޅެން ރަންވީރު އެއްބަސް ވުމުންނެވެ.\nޝާހްރުކް ޚާން ލައިގެން "އަންގޫރް" ރިމޭކް ފަށަން 2015 ގައި ވެސް ރޯހިތު މަސައްކަތް ކުރި އެވެ. ނަމަވެސް އެ މަސައްކަތަށް އެކަށީގެންވާ ކުރިއެރުމެއް ނުލިބި އެ ފަހަރު ރޯހިތު ޝާހްރުކު އާއެކު އުފެއްދީ "ދިލްވާލޭ" އެވެ. އޭގެ ފަހުން "ގޯލްމާލް އެގެއިން" އާއި "ސިމްބާ" އަދި "ސޫރިޔަވަންޝީ"ގެ މަސައްކަތުގައި ރޯހިތު ބިޒީވެގެން މި ފިލްމާ އަޅާ ނުލެވި އޮތީ އެވެ.\nލޮކްޑައުން ތެރޭގައި ރޯހިތު ވަނީ "އަންގޫރް"ގެ ސްކްރިޕްޓްގެ ބޮޑު ބައެއް ފުރިހަމަ ކޮށްފަ އެވެ. ނަމަވެސް އެހެން ގިނަ ޑައިރެކްޓަރުން ގޮތަށް ސީދާ މި ފލްމު ކޮޕީކުރުމުގެ ވިސްނުމެއް ރޯހިތުގެ ނެތެވެ.\nމިސާލަކަށް ރޯހިތުގެ "ބޯލް ބައްޗަން" އަކީ ވެސް ކުރީގެ މަޝްހޫރު ފިލްމެއް ކަމަށްވާ "ގޯލްމާލް"ގެ ރިމޭކް އެކެވެ. ނަމަވެސް އެ ފިލްމަށް ވަރަށް މަޖާ ބޮޑެތި ބަދަލުތަކެއް ރޯހިތު ގެނެސްފައި ވެއެވެ. އެގޮތުން "އަންގޫރް" ރިމޭކުން ވެސް މިފަދަ ބަދަލުތަކެއް ފެންނާނެ އެވެ. އެގޮތުން "އަންގޫރް"ގެ ވާހަކަ ވެސް މި ޒަމާނާ ގުޅޭ ގޮތަށް ބަދަލުކުރަން ވެސް ވަނީ ހަމަޖެހިފަ އެވެ.\n"އަންގޫރް" ގައި ސަންޖީވް ކުޅެފައިވަނީ ޑަބަލް ރޯލެވެ. މުޅިން އެއްވައްތަރު އެއްމާބަނޑު ދެބެން އޮޅިގެން ހިނގާ ވަރަށް މަޖާ ކަންތައްތައް މި ފިލްމުން ފެންނާނެ އެވެ. މިފަހަރުގެ "އަންގޫރު"ގައި ރަންވީރު ޑަބަލް ރޯލު ކުޅޭނެ އެވެ. މި ފިލްމުގެ ނަމެއް އަދި އިއުލާނެއް ނުކުރެ އެވެ. ނަމަވެސް މިހާރު ހަމަޖެހިފައި އޮތީ "އަންގޫރް" ރިމޭކް ނިންމާފައި ރޯހިތު "ގޯލް މާލް 5"ގެ މަސައްކަތް ފަށާ ގޮތަށެވެ. "ގޯލް މާޅް 5"ގެ ބަތަލަކީ އަޖޭ ދޭވްގަން އެވެ.\nރަންވީރު ސިންގް ރޯހިތު ޝެޓީ


Operation riveli: 789 Srahadhdhakai, 387 ulhandhu balai faas kohffi.\nއޮޕަރޭޝަން ރިވެލި: 789 ސަރަހައްދަކާއި 387 އުޅަނދު ބަލައިފާސްކޮށްފި\nޖިންސީ ގުނަވަން ދެއްކި ބިދޭސީއަކު ފުލުހުން ހައްޔަރު ކޮށްފި\nކެނދިކުޅުދޫ ގެއަކުން ވަގަންނެގި 180،000 އަށް ވުރެ ގިނަ ރުފިޔާ ހޯދައިފި\nހުޅުމާލޭގައި ވަޅިން ހަމަލާދީ ބަންގްލަދޭޝް މީހަކު މަރާލައިފި\nއައު އަހަރާ ދިމާކޮށް ފުލުހުން ކުރިއަށް ގެންދާ އޮޕަރޭޝަން” އޮޕަރޭޝަން ރިވެލި” ގެ ދަށުން 789 ސަރަހައްދަކާއި 387 އުޅަނދު ބަލައިފާސްކޮށްފިއެވެ.\nއެގޮތުން އިއްޔެ ހަވީރު 4:00 އިން ފެށިގެން މިއަދުގެ ހެނދުނު 06:00 އާ ހަމައަށް އޮޕަރޭޝަނުގެ ދަށުން ކޮށްފައިވާ މަސައްކަތްތަކުގެ ތަފާސް ހިސާބުތަކަށް ބަލާއިރު، 99 މީހަކު ބަލައިފާސްކޮށްފައިވާއިރު ހުއްޓުވައި ސުވާލުކޮށް 504 މީހަކު ވަނީ ފޮނުވާލާފައެވެ. އަދި އެކި މައްސަލަތަކާ ގުޅިގެން ތިން މީހަކު ފުލުހުންގެ ބެލުމުގެ ދަށަށް ގެނެސްފައިވެއެވެ.\nމީގެއިތުރުން އިއްޔެ ހަވީރުން ފެށިގެން މިއަދު ހެނދުނު 06:00 އާހަމައަށް ފޭރުމުގެ ދެ މައްސަލައަކާއި ވައްކަމުގެ ހަތަރު މައްސަލައަކާއި މަސްތުވާތަކެތީގެ މައްސަލައެއްގެ އިތުރުން މާރާމާރީގެ ތިން މައްސަލައަށް ރިޕޯޓްކޮށްފައިވެއެވެ. ޓްރެފިކް ވައިލޭޝަންތަކާ ގުޅިގެން 13 މީހަކު ޖޫރިމަނާކޮށްފައިވާއިރު،6އުޅަނދެއްވަނީ ޓޯވކޮށްފައެވެ. އަދި ކަނޑުމަތީގެ ވައިލޭޝަންތަކުގައި5ފަރާތްތަކަށް ނަސޭހަތްތެރިވެފައިވެއެވެ.\nއައު އަހަރާ ދިމާކޮށް ފުލުހުން ކުރިއަށް ގެންދާ އޮޕަރޭޝަނުގެ ތެރެއިން ކޮވިޑްގެ ހާލަތާ ގުޅިގެން އަޅާފައިވާ ރައްކާތެރިކަމުގެ ފިޔަވަޅުތަކާއި ގައިޑްލައިންތައް ތަންފީޒުކުރުމުގެ މަސައްކަތްވެސް ކުރަމުންދެއެވެ. އެގޮތުން އިއްޔެ ހަވީރުން ފެށިގެން މިއަދުގެ ހެނދުނު 06:00 އާހަމައަށް މާސްކު ނާޅާ އުޅުމުގެ ސަބަބުން6މީހަކަށް ނަސޭހަތްތެރި ވެފައިވާއިރު މާސްކު ނާޅައި އުޅުމުގެ ސަބަބުން2މީހަކު ޖޫރިމަނާކޮށްފައިވެއެވެ.\nމިދިޔަ ޑިސެމްބަރު 24 ވަނަ ދުވަހުން ފެށިގެން ފުލުހުން ކުރިއަށް ގެންދާ މި އޮޕަރޭޝަނުގައި މާލެތެރެ ޕެޓްރޯލް ކުރުމުގެ އިތުރުކޮށް، ދަންވަރު ވަގުތުތަކުގައި އެެއްވެސް ބޭނުމެއްނެތި މާލެތެރޭގައި އުޅޭ މީހުންނާ ސުވާލުކުރުމާއި ކްރައިމް ހޮޓްސްޕޮޓްތައް ބަލައިފާސްކުރުމުގެ މަސައްކަތްތައް ކުރަމުންދާނެއެވެ. އަދި މި އޮޕަރޭޝަނުގައި އާންމުކޮށް މާލެތެރޭގައި ހަރަކާތްތެރިވާ ފުލުހުންގެ އިތުރުން އިތުރު ފުލުހުން ހަރަކާތްތެރިވަމުންދާނެއެވެ.\nރިވެލި އޮޕަރޭޝަން, މޯލްޑިވް ޕޮލިސް ސާވިސް


RELIGION: Haalathaa gulhey mi hadheesah amalu kuramaa!\nހާލަތާ ގުޅޭ މި ހަދީސަށް އަމަލުކުރަމާ!\nމީހަކު ނިޔަފަތި ކަނޑަނީ: ނިޔަފަތި ކެނޑުމަކީ އިސްލާމް ދީން ބާރު އަޅާފައިވާ ކަމެއް\nދިރިއުޅުމުގައި ދިމާވާ ކޮންމެ ކަމެއްގެ ހައްލު އިސްލާމް ދީނުގައި ވެއެވެ. މާތް ވެގެންވާ އިސްލާމް ދީނަކީ ހަގީގަތުގައި ދިރިއުޅުމުގެ ހަގީގީ ނިޒާމަށް އޮތް ނަމެކެވެ. މާތް ނަބިއްޔާގެ ހަޔާތްޕުޅުގައި ދިރިއުޅުމުގެ އެންމެ މަތިވެރި އަދި އެންމެ ރީތި ނަމޫނާ ވަނީ ދައްކައިދީފަ އެވެ.\nއިސްލާމްދީން ސާފުތާހިރު ކަމަށް ވަރަށް ބޮޑަށް ބާރު އަޅަ އެވެ. ދީނުގައި މިކަން މިގޮތަށް އޮންނަތާ 1400 އަހަރުވީ އެވެ. ކޮވިޑް-19 އާ ގުޅިގެން މިހާރު މި ތިބި ހާލަތާމެދުގައި ވިސްނާލާށެވެ. އަބަދުވެސް އިވެމުން އެދަނީ ސާފުތާހިރު ކަމަށް އިސްކަން ދިނުމަށް ބާރު އަޅައި ދައްކާ ވާހަކަތަކުގެ އަޑެވެ. ބަލިމަޑުކަމުން ރައްކާތެރި ކަމަށް އޮތް ހައްލަކީ އެއީ ކަމުގަ އެވެ.\nމިއަދުގެ ހާލަތާ ވަރަށް މުނާސަބު ހަދީސެއް އެބައޮތެވެ.\nހުޒައިފަތު ބުނުލް ޔަމާނު رضي الله عنه ގެ އަރިހުން ރިވާވެގެން ވެއެވެ. "ފިތުރަތުގެ ތެރެއިންވާ ދިހަ ކަމެއް ވެއެވެ. އެއީ މަތިމަސް ކުރު ކުރުމާއި، ތުނބުޅި ދިގު ކުރުމާއި، ދަތް އުނގުޅުމާއި، ނޭފަތަށް ފެންލައި ސާފު ކުރުމާއި، ނިޔަފަތި ކެނޑުމާއި، އިނގިލިތަކުގެ ހުޅުތައް ސާފު ކުރުމާއި، ކިހިލިފަތީގެ އިސްތަށި އުފުރުމާއި، ފޫޅުން ތިރީގެ އިސްތަށި ބޭލުމާއި އިސްތިންޖާ ކުރުމެވެ." މި ހަދީސް ރިވާ ކުރެއްވީ އިމާމު މުސްލިމެވެ.\nފިތުރަތުގެ ތެރެއިން ހިމެނޭ މި ކަމުގައި އަންހެނުންނާއި ފިރިހެނުން ބައެއް ކަންކަމުގައި އެއްގޮތް ވެގެން ވެއެވެ. އޭގެތެރޭގައި، ނިޔަފަތި ކެނޑުމާއި، ކިލިފަތިން އިސްތަށި އުފުރުމާއި، ފޫޅުންތިރީގެ އިސްތަށި ބޭލުމާއި، އިސްތިންޖާ ކުރުން ހިމެނެ އެވެ.\nމިކަންކަމަކީ އަންހެނުންނާއި ފިރިހެނުން ވެސް ކުރަންޖެހޭ ކަން ކަމެވެ. މުޖްތަމައުގައިވެސް ބައެއް މީހުން މިކަން ކަމަށް ފަރުވާ ކުޑަ ކުރެއެވެ. މި ހަދީސްފުޅުގައިވާ ވަކިވަކި ކަންކަމުގެ ބައެއް ތަފްސީލުތަކަށް ބަލައިލަމާ ހިނގާށެވެ.\nނިޔަފަތި ކެނޑުމާއި އިސްތަށި ބޭލުން\nނިޔަފަތި ކެނޑުމަކީ ފިތުރަތުގެ ސުންނަތްތަކުގެ ތެރޭގައި ހިމެނޭ ކަމެކެވެ. އަދި އިސްލާމް ދީނުގައި އިންސާނާގެ ފަރުދީ ސާފުތާހިރު ކަމަށް ސަމާލުކަންދޭ މިންވަރު މިކަމުން އެނގިގެން ދެއެވެ.\nނިޔަފަތި ދިގު ކުރުމަކީ، އެ ނިޔަފަތި ރަނގަޅަށް ސާފު ނުކުރެވޭ ނަމަ ބަލިމަޑުކަން ފެތުރުމުގައި އެހީވެދޭ ކަމެކެވެ. އަދި ފައިގެ ނިޔަފަތި ކެނޑުމަކީ، ނިޔަފަތީގެ ކަންވަދެ ދުޅަވުންފަދަ ކަންކަމަށް ހުރި ފަރުވާ އެއްވެސް މެއެވެ.\nނިޔަފަތި ކެނޑުމާއި، ކިހިލިފައްޗާއި، ޖިންސީ ގުނަވަންތަކުގެ ވަށައިގެވާ އިސްތަށި ބޭލުންފަދަ ކަންކަން ސާޅީސް ދުވަހަށްވެރު އިތުރަށް މިކަންކަން ނުކޮށް ދޫކޮށްލުން ވަނީ ކީރިތި ރަސޫލާ صلى الله عليه وسلم ގެ ސުންނަތާ ހިލާފު ކަމެއް ކަމުގަ އެވެ.\nއަނަސް ބުނު މާލިކު رضي الله عنه ވިދާޅުވިއެވެ: "ތިމަންމެން ސާޅީސް ދުވަސް ކަނޑައަޅުވައި ދެއްވައި، ނިޔަފަތި ކެނޑުމާއި، މަތިމަސް ކޮށުމާއި، ކިހިލި ފަތިން އިސްތަށި އުފުރުމާއި، ލަދުވެތި ގުނަވަންތަކުން އިސްތަށި ބޭލުމުގައި، ސާޅީސް ދުވަހަށްވުރެ ދިގުކޮށް، މިކަންކަން ނުކޮށް ދޫކޮށް ނުލުމަށް ވަނީ އަންގަވާފައެވެ."\nމިއީވެސް އަލްއިމާމު މުސްލިމު ރިވާކުރައްވާފައިވާ ހަދީސެކެވެ.\nދަތް އުނގުޅުމާއި ވުލޫ ކުރުން\nސާފުތާހިރު ކަމަކީ އީމާންކަމުގެ ދެބައިކުޅަ އެއްބަ އެވެ. ހަށިގަނޑާއި ފޭރާން ސާފުތާހިރު ކޮށްގެން މެނުވީ ނަމާދު ސައްހައެއް ނުވާނެ އެވެ. މި ދުވަސްވަރު ބަލީން ރައްކާތެރިވުމަށްޓަކައި ގިނަގިނައިން އަތް ދޮވުމަށް އިރުޝާދު ދެވޭ ހިނދު، ކޮންމެ މުސްލިމަކު ވުލޫ ކުރާއިރު ދެތް ދޮވެ ސާފު ކުރުމަކީ މި މާތް ދީނުގައި ސާފުތާހިރު ކަމަށް ބާރުއަޅާ މިންވަރު އަންގައިދޭ ކަމެކެވެ.\nދަތް އުނގުޅުމަށް ވެސް ދީނުގައި ހާއްސަ ސަމާލުކަމެއްވަނީ ދީފަ އެވެ. މި އުންމަތުގެ މީސްތަކުންނަށް ބުރަޔަކަށް ނުވާނޭނަމަ ކޮންމެ ނަމާދަށް ދަތް އުނގުޅުމަށް އަމުރު ކުރެއްވީސް ކަމުގައި ކީރިތި ރަސޫލާ صلى الله عليه وسلم ވަނީ ހަދީސް ކުރައްވާފަ އެވެ.\nހަމައެފަދައިން ވުލޫ ކުރާއިރު ކޮލަށް ފެންލައި ކޯދޮވެ ސާފު ކުރުމާއި، ނޭފަތުގެ ހިނދުރީގެ ތެރެއަށް ފެން ދަމާލައި ނޭވާއާއެކު ބޭރުކޮށްލުމަކީ ވެސް ވުލޫ ކުރުމުގެ ތެރެއިން ހިމެނޭ ކަމެކެވެ.\nވުލޫ ފުރިހަމަ ކުރާ މީހުންގެ ވުލޫގެ ގުނަވަންތަ ދިއްލިފައިވާ ފަދައިން ގިޔާމަތް މަހުޝަރު ދުވަހު އެމީހުން ފާހަގަ ވާނޭ ކަމުގައި ވެސް ހަދީސް ފުޅުތަކުގައި ވާރިދުވެފައި ވެއެވެ. އަދި މާތް ﷲ އީ ގިނަގިނައިން ތާހިރުވާ މީހުން ދެކެ ލޯބިވެވޮޑިގެންވާ އިލާހެއް ކަމުގައި ކީރިތި ގުރުއާނުގައި ވަނީ އަންގަވާފަ އެވެ.\nއިސްތިންޖާ ކުރުމާއި ފެންވެރުން\nބައެއް މުޖްތަމަޢުތަކުގައި ފެންވެރުވާއި، އިސްތިންޖާ ކުރުމަކީ މީސްތަކުން ފަރުވާ ކުޑަކުރާ ކަމެވެ. ނަމަވެސް މިކަމީ މުސްލިމަކަށް ފަރުވާ ކުޑަ ކުރެވޭނެ ކަމެއް ނޫނެވެ. މަދުވެގެން ކޮންމެ ހަފުތާއަކު އެއްފަހަރު ފެންވަރުމަށް ކީރިތި ރަސޫލާ صلى الله عليه وسلم ވަނީ އުއްމަތަށް އިރުޝާދު ދެއްވާފަ އެވެ. އަދި ހުކުރު ދުވަހު ހުކުރަށް ދިޔުމަށް ފެންވެރުމަކީ ގަދަވެގެންވާ ސުންނަތެއް ކަމުގައި ވެސް ދީނުގައި ވަނީ ކަނޑައަޅުއްވާފަ އެވެ.\nމި އުއްމަތުގެ ނަބިއްޔާ މީސްތަކުންނަށް ހުރިހާ ކަމެއް އުނގަންނަވައި ދެއްވިއިރު ފާހާނާ ކުރާނެ ގޮތް އުނގަންނަވައި ދެއްވިތޯ، ޔަހޫދީންގެ މީހަކު ފުރައްސާރައިގެ ރާގެއްގައި މަތިވެރި ސަޙާބީ ސަލްމާނުލް ފާރިސީގެ އަރިހުގައި ބުނި ހިނދު، އެކަލޭގެފާނު އެ ސުވާލަށް ދެއްވާނޭ ޖަވާބު ގިނަ ގުނައެވެ. "އާއެކެވެ." ފާޚާނާ ކުރާއިރު ގިބުލަޔަށް ކުރިމަތި ލުން ނަހީކުރެއްވި ކަމާށާއި، ސާފުވުމުގައި ކަނައަތް ބޭނުން ނުކުރުމަށާއި، ހިލައިން ނަޖިސް ފިލުވައި އިސްތިންޖާ ކުރާނަމަ ތިން ހިލައަށްވުރެ މަދު ނުކުރުމަށް ވެސް އިރުޝާދު ދެއްވިކަމަށް ސަލްމާނު رضي الله عنه ވިދާޅުވި އެވެ. އަދި ކުޑަކަމު ދިޔުމާއި ބޮޑުކަމު ދިޔުމުގައި މީސްތަކުނަށް އައުރަ ކަށުފުނުވާނޭ ގޮތަށް ރައްކާތެރިވުމާއި، ކުޑަކަމުދާއިރު ތިކިބުރާފާނޭ ކަމަށް ވިސްނައި އެނަޖިހުން ސަލާމަތް ވުމަށްވެސް ވަނީ އަންގަވާފަ އެވެ.


Saaid aa eku IOIG ah 16 dhuvuntherin | Mihaaru\n2016 ވަނަ އަހަރުގެ ސައުތު އޭޝިއަން ގޭމްސް އިން ރިހި މެޑަލް ހޯދި ހަސަން ސާއިދު (މ) އާއި ދެ ކޯޗުން ކަމަށްވާ ފާއިލް (ވ) އަދި އަބުޅޯ: އިންޑިއަން އޯޝަން އައިލެންޑް ގޭމްސްގެ ސްކޮޑުގައި ސާއިދު ހިމެނޭ. --ފޮޓޯ: އެމްއޯސީ\nސާއިދާ އެކު އައިއޯއައިޖީ އަށް 16 ދުވުންތެރިން\n19 މެއި 2019 - 12:554comments\nއެންމެ ފަހުގެ އިންޑިއަން އޯޝަން އައިލެންޑް ގޭމްސް (އައިއޯއައިޖީ) އިން ރަން މެޑަލް ހޯދި ދުވުންތެރިޔާ ހަސަން ސާއިދު ހިމަނައިގެން، މި އަހަރުގެ ގޭމްސްގައި ވާދަކުރަން އެތުލެޓިކްސް އިން 16 އެތުލީޓުންގެ ސްކޮޑެއް އިއުލާންކޮށްފި އެވެ.\nމީގެ ހަތަރު އަހަރު ކުރިން ބޭއްވި ގޭމްސްގެ 100 މީޓަރު ދުވުމުން ރަން މެޑަލް ހޯދައި ރާއްޖޭގެ ކުޅިވަރުގެ ތާރީހުގައި މަލްޓި ސްޕޯޓްސް ގޭމްސްއަކުން ރަން މެޑެއްޔެއް ހާސިލްކުރި ކުރި ފުރަތަމަ އެތުލީޓުގެ ޝަރަފް ހޯދި ސާއިދުގެ އިތުރުން ފިރިހެން ސްޕްރިންޓް ޓީމުގައި ހިމެނެނީ ސަރީސް އަހުމަދާއި އިބްރާހިމް އަފްޝާން އަލީ (އައްޕި) އާއި ނުޖޫމް ހަސަން އަދި އިބާދުﷲ އާދަމެވެ. އެ ފަސް ދުވުންތެރިން ތަމްރީންތައް ހެދުމަށް މާދަމާރޭ މެލޭޝިއާ އަށް ފުރާނެ އެވެ. ކޯޗަކީ އަހުމަދު ފާއިލެވެ.\nޖުލައި 19 ގައި މޮރިޝަސްގައި ފަށާ ގޭމްސް އަށް ދާ އެތުލެޓިކްސްގެ މިޑްލް އެންޑް ލޯންގް ޑިސްޓެންސް ޓީމުގައި ހިމެނެނީ ހުސެއިން ރިޒާ އާއި ހުސެއިން ފަޒީލް ހާރޫނާއި މުހައްމަދު ނާއިލާއި އަހުމަދު ޝަރަފް އަދި ޝިފާޒް މުހައްމަދެވެ. މީގެ ތެރެއިން ރިޒާ އާއި ފަޒީލް އަދި ނާއިލް ވަނީ އިންޑިއާ ކޯޗު ޝިވަނަންޑާ އަލަގަވަޑީގެ ބެލުމުގެ ދަށުން ތަމްރީން ހަދަން އިއްޔެ އިންޑިއާގެ ބެންގަލޫރަށް ފުރައިފަ އެވެ. ހާފް މެރެތަން އަށް ތައްޔާރުވުމަށް ޝިފާޒް ކެންޔާގައި ތަމްރީން ހަދަމުން އަންނައިރު ޝަރަފް އަންނަނީ މޮރޮކޯގައި ތަމްރީންތައް ކުރިއަށްގެންދަމުންނެވެ.\nހަ އެތުލީޓުން ހިމެނޭ އަންހެން ޓީމުން އެންމެ ފާހަގަކޮށްލެވޭ ދުވުންތެރިޔަކީ ރާއްޖޭގެ ފަސް ކިލޯމީޓަރު، 10 ކިލޯމީޓަރު، 20 ކިލޯމީޓަރު، ހާފް މެރަތަން އަދި މެރެތަންގެ ރެކޯޑް އޮންނަ މަރިޔަމް އަބްދުލްކަރީމް (މަރީ) އެވެ. މިއީ މީގެ ހަތަރު އަހަރު ކުރިން ރަސްމީކޮށް ދުވުމުގެ ތެރެއަށް ވަން މަރީގެ ބައިނަލްއަގްވާމީ ދެ ވަނަ މުބާރާތެވެ.\nދުވުމުގެ އެތައް ރެކޯޑެއް ހަދާފައިވާ މަރީ: މި ފަހަރުގެ އިންޑިއަން އޯޝަން އައިލެންޑް ގޭމްސްގައި ދުވާނެ.\nމިދިޔަ އަހަރު ބައިނަލްއަގްވާމީ މުބާރާތްތަކުގައި ވާދަކޮށް އަންހެނުންގެ 400 މީޓަރު ދުވުމުގެ ގައުމީ ރެކޯޑް އާކޮށް އަދި ދާދި ފަހުން ބޭއްވި އެތުލެޓިކްސް އެސޯސިއޭޝަން ޗެމްޕިއަންޝިޕުގެ އެންމެ މޮޅު އެތުލީޓުގެ މަގާމް ހޯދި ހިމްނާ އަކީ ސްކޮޑުގައި ހިމެނޭ އުއްމީދީ ދުވުންތެރިޔެކެވެ. ދެން ހިމެނެނީ މަރިޔަމް އަލްހާ ހުސެއިނާއި ނަޝާ ނިޒާރާއި ސާރާ މަސްއޫދު އަދި އައިމިނަތު ޖާއިޝާ ޖުނީޒެވެ.\nމިޑްލް އެންޑް ލޯންގް ޑިސްޓެންސް ކޯޗު އިންޑިއާގެ ޝިވަނަންޑާ އާއި ސްޕްރިންޓް ކޯޗު އަހުމަދު ފާއިލްގެ އިތުރުން އަބްދުﷲ އިބްރާހިމް (އަބުޅޯ) ވެސް ކޯޗިން ޓީމުގައި ހިމެނެ އެވެ. މެނޭޖަރުންނަކީ މުހައްމަދު އާމިރާއި ފާތިމަތު ޔަސްމާން އެވެ.\nމިދިޔަ މަހު އޮތް އޭޝިއަން ޗެމްޕިއަންޝިޕުގައި ރާއްޖޭން ހޯދި ކާމިޔާބީތަކާ އެކު، މި ފަހަރުގެ އިންޑިއަން އޯޝަން އައިލެންޑް ގޭމްސް އިން ފަސް މެޑަލް ހޯދުމަށް ކުރަމުން އަންނަ މަސައްކަތާ މެދު އުއްމީދު އާވެއްޖެ ކަމަށް އެތުލެޓިކްސް އެސޯސިއޭޝަނުގެ ރައީސް މުހައްމަދު ތޮލާލް ވަނީ ވިދާޅުވެފަ އެވެ.\nމިޑްލް ޑިސްޓެން ދުވުންތެރިޔާ ފަޒީލް:މެޑަލް ޓާގެޓް ދުވުންތެރިޔެއް.\nއޭޝިއަން ޗެމްޕިއަންޝިޕުގައި ރާއްޖޭގެ ސާއިދު ވަނީ 100 މީޓަރު ދުވުމުން ސެމީ ފައިނަލުގައި ދުވެފަ އެވެ. އަދި ހުސެއިން ފަޒީލް ހާރުން ވަނީ 10،000 މީޓަރު ދުވުމާއި 5000 މީޓަރު ދުވުމުން ގައުމީ ރެކޯޑް މުގުރާލައިފަ އެވެ.\n"އޭޝިއަން އެތުލެޓިކްސް ޗެމްޕިއަންޝިޕަކީ ރާއްޖެ އަށް ވަރަށް ކާމިޔާބު މުބާރާތެއް ކަމަށް އަޅުގަނޑަށް ސިފަކުރެވެނީ. މި މުބާރާތުގައި ދެ ނެޝަނަލް ރެކޯޑް އަދި އިތުރު ތިން ޕާސަނަލް ބެސްޓް ފެނިފައިވޭ. އަދި އެތުލީޓުން މިހާރު ތިބި ލެވެލްއާ ކުރިއަށް އޮތް އައިއޯއައިޖީ އަށް ތައްޔާރުވާން ފޯކަސް ކުރަންވީ އޭރިއާތަށް އެނގިގެން ހިނގައްޖެ. މި މުބާރާތުގެ ސަބަބުން އެތުލީޓުންނަށް އިތުރު ހިތްވަރެއް ލިބިގެން ގޮސްފި،" ތޮލާލް ވިދާޅުވި އެވެ.\nއެތުލެޓިކްސް އަކީ ފަހަކަށް އައިސް ބައިނަލްއަގްވާމީ މައިދާނުގައި ރާއްޖެއަށް އެންމެ ގިނަ މެޑަލް ހޯދައިދިން ކުޅިވަރެވެ. އެގޮތުން 2015 ވަނަ އަހަރުގެ އިންޑިއަން އޯޝަން އައިލެންޑް ގޭމްސްގައި ދުވުންތެރިޔާ ސާއިދު ރަން މެޑަލް ހޯދުމުގެ އިތުރުން އެ މުބާރާތާއި ޖެހިގެން އައި އަހަރުގެ ސައުތު އޭޝިއަން ގޭމްސްގައި ސާއިދު ވަނީ ރިހި މެޑަލް ހޯދި އެވެ.\nއިތުރު ލިޔުންތައް ހަސަން ސާއިދު އިންޑިއަން އޯޝަން އައިލެންޑް ގޭމްސް


Shakti ge firihen lead ah Kasauti ge Anurag – Iru\nޝާޝާ· 12 އެޕްރީލް 2021\nކަލާޒް ޓީވީން ގެނެސްދޭ ޑްރާމާ ސިލްސިލާ “ޝަކްތީ” ގެ ފިރިހެން ލީޑު ރޯލަށް، ސްޓާ ޕްލަސް އިން ކުރިން ގެެނެސްދިން މަޤުބޫލު ސިލްސިލާ “ކަސޯޓީ ޒިންދަގީ ކޭ” ގައި އަނޫރާގްގެ ރޯލު ކުޅެގެން މަޝްހޫރުކަން ހޯދި އެކްޓަރު ސިޒާން ޚާން ހޮވައިފިއެވެ.\nޖިންސު ބަދަލުކޮށްފައިވާ އަންހެނެއްގެ ވާހަކަ ކިޔައިދޭ “ޝަކްތީ: އަސްތިތުވާ ކޭ އެހްސާސް ކީ” ގެ ފިރިހެން ލީޑު ކުރިން ކުޅުނީ ވިވިއަން ޑިސޭނާއެވެ. ހަރްމަން ކެރެކްޓާ ގިނަ ދުވަސްތަކެއް ވަންދެން އަދާކުރުމަށްފަހު، ވިވިއަން ވަނީ އެ ޝޯއާ އަލްވަދާޢު ކިޔައިފައެވެ. އަދި މިހާރު އޭނާގެ ބަދަލަށް ސިޒާން ގެންނަން އުޅޭއިރު، ސިޒާން ޝޫޓިންގ ތަކުގައި ވެސް ބައިވެރިވާން ފަށާފައިވާ ކަމަށް ރިޕޯޓުތައް ބުނެއެވެ. އެގޮތުން، އޭނާ “ޝަކްތީ” ގެ ސެޓުގައި ބަތަލާ ރުބީނާ ދިލެއިކް އާއެކީ ނަގާފައިވާ ފޮޓޯތަކެއް ވަނީ އާންމުވެފައެވެ.\nތުޅާދޫ އާއި ފުލިދޫ މޮނިޓަރިންއަށް\n“ޝަކްތީ” ގެ އެންމެ މުހިންމު ރޯލު އަދާކުރި ރުބީނާ ދިލެއިކް ވެސް މީގެކުރިން އެ ޝޯއާ ވަކިވުމަށްފަހު، ދާދިފަހުން ވަނީ ޝޯއާ އަލުން ގުޅިފައެވެ. އަދި ސިޒާން އާއި ރުބީނާގެ ކެމިސްޓްރީ ވަރަށް އަވަހަށް ޓީވީއިން ފެނިގެންދާނެ ކަމަށް ބެލެވެއެވެ.


SunOnline: V. Kunaavasheegai resort tharahgee kurumuge masahkai feshun\nވ. ކުނާވަށީގައި ރިސޯޓު ތަރައްގީ ކުރުމުގެ މަސައްކަތް ފެށުން\nޖޫން 8، 2015: ޗައިނާގެ ކުންފުންޏަކުން ރާއްޖޭގައި ފުރަތަމަށް ފަހަރަށް ތަރައްގީ ކުރާ ރިސޯޓު، ވ. ކުނާވަށީގައި ތަރައްގީ ކުރުމުގެ އަމަލީ މަސައްކަތް ރަސްމީކޮށް ފެށުމަށް ބޭއްވި ރަސްމިއްޔާތުގެ ތެރެއިން -- ސަންފޮޓޯ/ އަލީ ނަސީރު


UNWTO ge secretary general raajjeah ziyaaraiy kurahvanee | ThePress\nޔޫއެންޑަބްލިއުޓީއޯ ގެ ސެކްރެޓަރީ ޖެނެރަލް ރާއްޖެއަށް ޒިޔާރަތް ކުރައްވަނީ\nޔުނައިޓްޑް ނޭޝަންސް ވޯރލްޑް ޓޫރިޒަމް އޯގަނައިޒޭޝަން (ޔޫއެންޑަބްލިއުޓީއޯ) ގެ ސެކްރެޓަރީ ޖެނެރަލް ޒޫރަބް ޕޮލޮލިކަޝްވީލި\nޔުނައިޓްޑް ނޭޝަންސް ވާލްޑް ޓޫރިޒަމް އޯގަނައިޒޭޝަން (ޔޫއެންޑަބްލިއުޓީއޯ) ގެ ސެކްރެޓަރީ ޖެނެރަލް ޒޫރަބް ޕޮލޮލިކަޝްވީލި ދިވެހިރާއްޖެއަށް ޒިޔާރަތް ކުރައްވަން ނިންމަވައިފިއެވެ.\nޒޫރަބް ޕޮލޮލިކަޝްވީލި މިކަން ހާމަކުރެއްވީ ވަޗުއަލްކޮށް މިއަދު ބޭއްވި ޔޫއެންޑަބްލިއުޓީއޯ ގެ 33 ވަނަ ޖޮއިންޓް ކޮމިޝަން ފޯ އޭޝިއާ ޕެސިފިކް އަދި ކޮމިޝަން ފޯ ސައުތު އޭޝިއާގެ މީޓިން ގައި ވާހަކަ ދައްކަވަމުންނެވެ.\nސައުތު އޭޝިއާ އަދި އޭޝިއާ ޕެސިފިކްގެ 29 ގައުމަކުން ބައިވެރިވި މިބައްދަލުވުމުގައި އެ ގައުމުތަކުގެ ފަތުރުވެރިކަމުގެ ސިޔާސަތުތަކާއި އެ ގައުމުތަކުން ކޮވިޑް-19ގެ ހާލަތުން އަރައިގަތުމަށް ކުރެވެމުންދާ މަސައްކަތްތައް ވަނީ ހިއްސާކޮށްފައެވެ.\nމިބައްދަލުވުމުގައި ވާހަކަ ދައްކަވަމުން އެފިލިއޭޓް މެންބަރުންނާއި ޕާޓްނަރުންގެ ގޮތުގައި ހިމެނޭ ޖަޕާން އެސޯސިއޭޝަންއޮފް ޓްރެވަލް އެޖެންޓްސް (ޖާޓާ) އަދި ޖަޕާން ޓޫރިސްޓް ބިއުރޯ (ޖޭޓީބީ) އިން ވަނީ ކޮވިޑް-19 އިން އަރައިގަތުމަށްޓަކައި ޕްރައިވެޓް-ޕަބްލިކް ޕާޓްނާޝިޕްގެ މުހިންމުކަން ފާހަގަ ކޮށްފައެވެ.\nމިބައްދަލުވުން ޗެއާ ކުރައްވާފައި ވަނީ މެލޭޝިއާގެ މިނިސްޓްރީ އޮފް ޓޫރިޒަމް، އާރްޓްސް އެންޑް ކަލްޗާގެ ޑެޕިއުޓީ ސެކްރެޓަރީ ޖެނެރަލް މުހައްމަދު ޒަމްރީ މަތު ޒައިންއެވެ. އަދި ކޯ ޗެއާ ކުރައްވާފައި ވަނީ ދިވެހިރާއްޖޭގެ މިނިސްޓާ އޮފް ޓޫރިޒަމް ޑރ. އަބްދުالله މައުސޫމްއެވެ.\nޔޫއެންޑަބްލިއުޓީއޯ ގެ ސެކްރެޓަރީ ޖެނެރަލް ޒޫރަބް ޕޮލޮލިކަޝްވީލި ދިވެހިރާއްޖެއަށް ދަތުރު ކުރެއްވުމަށް ހަމަޖެހިފައި ވަނީ އޮކްޓޯބަރު މަހު5އިން 8 އަށެވެ. އަދި މި ޒިޔާރަތުގައި ރާއްޖޭގައި ބޭއްވުމަށް ހަމަޖެހިފައިވާ ޔޫއެންޑަބްލިއުޓީއޯގެ 15 ވަނަ އެގްޒެކެޓިވް ޓްރޭނިން ޕްރޮގްރާމްގެ ހުޅުވުމުގެ ރަސްމިއްޔާތުގައި ބައިވެރިވެވަޑައިގަންނަވާނެއެވެ.


ވަޒީރުންނާއެކު ޑރ. ޝަހީމް މާލޭގެ ގެތަކަށް\nރިޔާސީ އިންތިހާބަށް ރައީސް އަބްދުﷲ ޔާމީނަށް ކެމްޕެއިން ކުރުމަށް އެ މަނިކުފާނުގެ ރަނިން މޭޓް ޑރ. މުހައްމަދު ޝަހީމް އަލީ ސައީދު، ދައުލަތުގެ ވަޒީރުންނާއެކު މާލޭގެ ގޭގެ އަށް ވަޑައިިގަންނަވަން މިއަދު ފައްޓަވައިފި އެވެ.\nJuly 08, 2018 83\nއެންމެ ވަފާތެރި ނައިބު ރައީސަކަށް ޝަހީމް ވާނެ\nމި އަހަރުގެ ރިޔާސީ އިންތިޚާބުގައި ރައީސް އަބްދުﷲ ޔާމީންގެ ރަނިން މޭޓަކަށް ޑރ. މުހައްމަދު ޝަހީމް އަލީ ސައީދު ހަމަޖައްސަވާފައިވާއިރު، އެއީ ރާއްޖެ އަށް އެންމެ ވަފާތެރި ނައިބު ރައީސަކަށް ވާނެ ކަމަށް ޝަހީމް ވިދާޅުވެފައިވާ ކަމަށް ޕީޕީއެމްގެ ނައިބު ރައީސް އަބްދުއްރަހީމް އަބްދުﷲ (އަދުރޭ) މިރޭ ވިދާޅުވެއްޖެ އެވެ.\nJuly 01, 2018 130\nއިބޫ ވާނީ ނަޝީދުގެ ޕަޕެޓަކަށް: ޕީޕީއެމް\nމި އަހަރުގެ ރިޔާސީ އިންތިޚާބަށް އިދިކޮޅުން ނުކުންނަ ކެންޑިޑޭޓް އިބްރާހިމް މުހައްމަދު ސޯލިހު (އިބޫ) ވާނީ ކުރީގެ ރައީސް އަދި އެ އިންތިޚާބުގައި އެމްޑީޕީގެ ފަރާތުން ވާދަކުރައްވާނެ...\nJuly 01, 2018 36\nނިހާނަށް ސުވާލެއް: އިބޫގެ ނަން އޮންނާނެތަ؟\nމި އަހަރުގެ ރިޔާސީ އިންތިޚާބުގައި ރައީސް އަބްދުﷲ ޔާމީން ބަލިކުރަން، އިދިކޮޅު ކެންޑިޑޭޓެއްގެ ގޮތުގައި ކަނޑައެޅި، އެމްޑީޕީގެ ޕާލަމެންޓްރީ ގްރޫޕްގެ ލީޑަރު އިބްރާހިމް މުހައްމަދު...\nJune 30, 2018 147\n"ރައީސް ޔާމީން ކާމިޔާބު ކުރައްވާނީ 52 ޕަސެންޓުން"\nސެޕްޓެމްބަރު، 23 ގައި އޮންނަ ރިޔާސީ އިންތިޚާބު ރައީސް އަބްދުﷲ ޔާމީން ކާމިޔާބު ކުރައްވާނީ ރައްޔިތުންގެ 52 ޕަސެންޓު ވޯޓުން ކަމަށް ޕީޕީއެމްގެ ޕާލަމެންޓްރީ ގްރޫޕްގެ ލީޑަރު އަހްމަދު ނިހާން މިއަދު ވިދާޅުވެއްޖެ އެވެ.\nނަޝީދު ކުރިމަތި ނުލީއެއް ނޫން، ފުރުސަތު ގެއްލުނީ\nމި އަހަރުގެ ރިޔާސީ އިންތިޚާބުގައި ކުރިމަތި ނުލައްވަން ކުރީގެ ރައީސް އަދި އެމްޑީޕީގެ ރިޔާސީ ކެންޑިޑޭޓު މުހައްމަދު ނަޝީދު ބޭނުންފުޅު ނުވީ ނޫން ކަމަށާއި އެމަނިކުފާނު އެ ނިންމުން...\nއިންތިހާބުތަކުގެ ގާނޫނަށް ހުށަހެޅި އިސްލާހު ކޮމެޓީއަށް\nރިޔާސީ އިންތިޚާބުގެ ގާނޫނާއި އިންތިޚާބުތަކާ ބެހޭ އާންމު ގާނޫނަށް ސަރުކާރުގެ ފަރާތުން ހުށަހެޅި އިސްލާހުތައް މަޖިލީހަށް ބަލައިގަނެ އިތުރަށް ދިރާސާ ކުރަން ކޮމެޓީއަށް ފޮނުވަން މިއަދު...\nހިމާޔަތް ހޯދި މީހުން ވެރިކަމަށް އައުމަށް ހުރަސްތަކެއް\nރާއްޖޭން ބޭރުން ހިމާޔަތް ހޯއްދަވައިގެން ތިއްބެވި ބޭފުޅުންނަށް ރިޔާސީ އިންތިހާބުގައި ވާދަކުރުމަށް ހުރަސްތަކެއް ކުރިމަތިކުރުވުމަށް ޓަކައި ގާނޫނަށް އިސްލާހު ގެންނަން ޕީޕީއެމުން...\nޕާކިން ޖޫރިމަނާތަކަށް ހައްލެއް ހޯދައިދެނީ\nއިންތިހާބުތަކުގެ ގާނޫނަށް އިސްލާހުތަކެއް ހުށަހަޅައިފި\nބޭރު ރަށްވެހިކަން ދޫކޮށްލިޔަސް 10 އަހަރުގެ ހުރަހެއް!\nރާއްޖެ އާއި އިންޑިއާއާ ދެމެދު އޮތް ގުޅުން ވަރަށް ބޮޑަށް ހީނަރުވެފައިވާ ކަމަށާއި އެކަން ހައްލު ކުރަން ފިޔަވަޅުތަކެއް އެޅުން މުހިންމު ކަމަށް ރައީސް އަބްދުﷲ ޔާމީންގެ ސަރުކާރުގެ...\nJune 07, 2018 104\nނިހާނާއި މެމްބަރުންގެ ޒުވާބު، އެންމެ ފަހުން އިންޒާރު!\nވެރިކަން ކުރާ ޕާޓީ، ޕީޕީއެމްގެ ޕާލަމެންޓްރީ ގްރޫޕްގެ ލީޑަރު އަހްމަދު ނިހާން، އިންޑިއާ އެތެރެވިޔަ ނުދީ އަނބުރާ ފޮނުވާލުމަކީ ކުޑަ ކަމެއް ނޫނެވެ؛ ރާއްޖެ އާއި އިންޑިއާގެ ޚާރިޖީ...\nJune 06, 2018 96\nމިޝްރާ، ފޮރިން މިނިސްޓްރީ އަށް ހާޒިރުކޮށްފި\nރާއްޖޭގެ ވެރިކަން ކުރާ ޕާޓީ، ޕީޕީއެމްގެ ޕާލަމެންޓްރީ ގުރޫޕުގެ ލީޑަރު އަހުމަދު ނިހާން އިންޑިއާ އަށް އެތެރެވިޔަ ނުދީ އަނބުރާ ރާއްޖެ ފޮނުވައިލި މައްސަލާގައި، ރާއްޖޭގައި ހުންނަވާ އިންޑިއާ ސަފީރު އަކިލެޝް މިޝްރާ އިއްޔެ ފޮރިން މިނިސްޓްރީ އަށް ހާޒިރުކޮށްފި އެވެ.\nJune 06, 2018 127\nރާއްޖޭގެ ވެރިކަން ކުރާ ޕާޓީ، ޕީޕީއެމްގެ ޕާލަމެންޓްރީ ގުރޫޕުގެ ލީޑަރު އަހުމަދު ނިހާން، އިންޑިއާ އަށް ވަޑައިގަތުމުން އެ ގައުމަށް އެތެރެވިޔަ ނުދީ އިއްޔެ ފޮނުވާލި ސަބަބެއް އަދިވެސް...\nJune 06, 2018 164\nއިންޑިއާ އިން ފޮނުވާލުމަކީ ބުލީކުރުން: ނިހާން\nއިންޑިއާ އަށް ވަޑައިގަތުމުން އެ ގައުމަށް އެތެރެވިޔަ ނުދީ، އަނބުރާ ފޮނުވާލުމަކީ ބޮޑު ގައުމަކުން، ކުޑަ ގައުމެއް "ބުލީ" ކުރުން ކަމަށް ޕީޕީއެމްގެ ޕާލަމެންޓްރީ ގުރޫޕުގެ ލީޑަރު އަހުމަދު...\nJune 05, 2018 70\nނިހާން، އިންޑިއާ އިން އަނބުރާ ފޮނުވާލައިފި\nރާއްޖޭގެ ވެރިކަން ކުރާ ޕާޓީ، ޕީޕީއެމްގެ ޕާލަމެންޓްރީ ގުރޫޕުގެ ލީޑަރު އަހުމަދު ނިހާން، އިންޑިއާ އަށް ވަޑައިގަތުމުން އެ ގައުމަށް އެތެރެވިޔަ ނުދީ، އަނބުރާ މިއަދު ރާއްޖެ ފޮނުވާލައިފި އެވެ. މިއީ ރާއްޖޭގެ އިސްބޭފުޅަކު އިންޑިއާ އަށް އެތެރެވިޔަ ނުދީ އަނބުރާ ފޮނުވާލި ފުރަތަމަ ފަހަރު ވެސް މެ އެވެ.\nމެލޭޝިއާގައި އިއްޔެ ބޭއްވި އާއްމު އިންތިޚާބުގައި، އެ ގައުމުގެ ރައްޔިތުން ކޮރަޕްޝަނާ ދެކޮޅަށް ވޯޓު ދިނުމަކީ ވަރަށް އުފާވެރި ޚަބަރެއް ކަމަށް ޕީޕީއެމްގެ ޕާލަމެންޓްރީ ގްރޫޕްގެ ލީޑަރު އަހްމަދު ނިހާން މިއަދު ވިދާޅުވެއްޖެ އެވެ.\nމި އަހަރުގެ ރިޔާސީ އިންތިހާބު ރައީސް އަބްދުﷲ ޔާމީން ކާމިޔާބު ކުރައްވައި، ދެ ވަނަ ދައުރު 2023 ގައި ނިމުމުން ވެސް އެމަނިކުފާނު ވެރިކަމުގައި ބަހައްޓާނެ ގޮތެއް ހޯއްދެވުމުގެ ވިސްނުން ގެންގުޅުއްވާ ކަމަށް ޕީޕީއެމްގެ ޕާލަމެންޓްރީ ގްރޫޕްގެ ލީޑަރު އަހްމަދު ނިހާން މިރޭ ވިދާޅުވެއްޖެ އެވެ.\nހަ ހަފުތާގެ މެދުކެނޑުމަކަށް ފަހު، ރައްޔިތުންގެ މަޖިލީހުގެ ޖަލްސާއެއް އަންނަ އާދިއްތަ ދުވަހު ބޭއްވުމަށް ނިންމާފައިވާ ކަމަށް ޕީޕީއެމްގެ ބައެއް މެމްބަރުން މިއަދު ވިދާޅުވެއްޖެ އެވެ.\nApril 05, 2018 135\nދަރިފުޅަށް ފްލެޓު ގަތީ ހަލާލު ފައިސާ އިން: ނިހާން